text:
ཆོས་ལུགས་བརྗེ་པོ་རྒྱག་པའི་ཉེན་ཁ།
འཛམ་བུ་གླིང་འདིའི་ནང་ཆོས་ལུགས་དང་རིག་གཞུང་མི་འདྲ་བ་མང་པོ་ཞིག་ཡོད་པ་དང་། དེ་དག་རེ་རེ་བཞིན་སོ་སོའི་མི་རིགས་ལ་རན་ཞིང་འཚམས་པར་འཕེལ་རྒྱས་ཕྱིན་ཡོད། རྒྱུ་མཚན་དེ་ལ་བརྟེན་ནས་ངོས་ནས་རྒྱུན་དུ་སོ་སོའི་ཕ་མེས་ཀྱི་ཆོས་ལུགས་ཉར་ཚགས་བྱེད་དགོས་པའི་སློབ་སྟོན་བྱེད་ཀྱི་ཡོད། ནུབ་ཕྱོགས་རྒྱལ་ཁབ་ནང་འཇེའུ་དང་ཁ་ཆེ་རེ་ཟུང་ཡོད་ནའང་མི་ཕལ་ཆེ་བ་ཡེ་ཤུ་ཡིན་པ་རེད། ཁོང་ཚོའམ་མི་སུ་ཞིག་ལ་མཚོན་ནའང། ཆོས་ལུགས་བསྒྱུར་རྒྱུ་ནི་ལས་སླ་པོ་ཞིག་མིན་པ་དང་སྐབས་རེ་དེས་ང་ཚོ་མགོ་རྨོངས་འཇུག་གི་ཡོད།
དེར་ངོས་ནས་རྒྱུན་དུ་བརྗོད་པའི་དཔེ་མཚོན་གཅིག་ཡོད། ལོ་རབས་དྲུག་ཅུ་པའི་འགོ་སྟོད་དུ་ང་ཚོ་བོད་པ་ཚོས་དཀའ་ངལ་ཆེན་པོ་མྱངས་པ་རེད། དེའི་སྐབས་སུ་ཡེ་ཤུའི་ཚོགས་པ་མང་པོས་ང་ཚོར་རོགས་སྐྱོར་བྱེད་པར་བསླེབས། བུ་ཕྲུག་ཆུང་ཆུང་ཁ་ཤས་ཡོད་མཁན་གྱི་བོད་པའི་བུད་མེད་ཅིག་ཡོད་པ་དང་། ཁོ་མོར་གནས་སྟངས་དཀའ་ངལ་ཆེན་པོ་ཞིག་ཕྲད་ཡོད། དེ་ནས་ཡེཤུའི་ཆོས་ལུགས་ཁྱབ་སྤེལ་བྱེད་མཁན་ཞིག་བསླེབས་ནས་ཁོ་མོའི་ཕྲུ་གུ་རྣམས་ཡེ་ཤུའི་ཆོས་སྤེལ་བའི་སློབ་གྲྭ་ཞིག་ཏུ་སློབ་ཞུགས་བྱེད་རྒྱུར་ངོས་ལེན་བྱས་པ་རེད། ཉིན་ཞིག་ཁོ་མོ་ངོས་ཀྱི་འགྲམ་དུ་བསླེབས་ནས། མོ་རང་གི་མི་ཚེ་འདིར་ཡེ་ཤུ་ཞིག་བྱེད་རྒྱུ་ཡིན། འོན་ཀྱང་སྐྱེ་བ་ཕྱི་མར་ནང་པ་ཞིག་བྱེད་རྒྱུ་ཡིན་ཞེས་ཟེར་གྱི་འདུག །དེས་ཁོ་མོར་ཆོས་ལུགས་ཐད་ཐེ་ཚོམ་དང་རྨོངས་པ་ཡོད་པ་གསལ་པོར་སྟོན་གྱི་ཡོད། གལ་ཏེ་ཁོ་མོ་སྐྱེ་བ་ཕྱི་མར་ལྷ་ཡུལ་དུ་ཕྱིན་པ་ཡིན་ན། མོ་ལ་ནང་པ་བྱེད་རྒྱུའི་དགའ་མོས་མི་འོང་བ་དང་། གལ་ཏེ་མོ་རང་དམྱལ་བར་ཕྱིན་པ་ཡིན་ན། མོ་རང་ནང་པ་ཞིག་བྱེད་མི་ཐུབ་པ་རེད།
ད་དུང་པོའོ་ལན་ཌི་ (Poland) བུད་མེད་རྒན་མོ་གཅིག་ཡོད། ངོས་ཀྱིས་ཕྱི་ལོ་ ༡༩༥༦ ནས་ཁོ་མོ་ངོ་ཤེས་ཀྱི་ཡོད། ཕྱི་ལོ་ ༡༩༥༩ ནས་བཟུང་ཁོ་མོས་ཤེས་ཡོན་ལ་དོ་དབྱིངས་ཤུགས་ཆེ་བྱས་པ་དང་བོད་པའི་སློབ་ཕྲུག་ཁ་ཤས་ལ་སློབ་ཡོན་སྤྲད་པ་རེད། ཁོ་མོ་ནང་ཆོས་ལ་དགའ་མོས་བསླེབས། འོན་ཀྱང་དེའི་སྔོན་ལ་མོ་རང་མཌྲ་སི་ (Madras) ནང་གི་འཇིག་རྟེན་བཀོད་པ་པོ་ཐི་ཡོ་སོ་ཧྥི་ (Theosophy) འམ་ལྷ་ལམ་སྨྲ་བའི་ཆོས་ལུགས་འདོད་མཁན་ཞིག་ཡིན་པ་རེད། ཁོ་མོར་ཆོས་ལུགས་རིས་མེད་ཀྱི་བསམ་ཚུལ་འདྲ་པོ་ཞིག་ཡོད་བཞིན་པ་ཡིན་ནའང། ཁོ་མོས་ནང་པའི་ཆོས་དེ་མོ་རང་སྒེར་གྱི་ཆོས་ལུགས་སུ་ཁས་ལེན་བྱེད་ཀྱི་ཡོད། ཁོ་མོའི་མི་ཚེའི་མཐའ་མཇུག་ཏུ་འཇིག་རྟེན་བཀོད་པ་པོའི་ལྟ་ཚུལ་དེ་མོའི་སེམས་དང་ཐག་ཉེ་རུ་འགྲོ་བ་ལྟ་བུར་སྣང་བ་རེད། བྱས་ཙང་། འདིས་ཀྱང་ཐེ་ཚོམ་དང་རྨོངས་པའི་རྟགས་མཚན་ཞིག་སྟོན་གྱི་ཡོད། དེ་འདྲ་སོང་བ་ཡིན་ཙང། སོ་སོ་རང་ཉིད་ཀྱི་ཆོས་ལུགས་གང་ཡིན་པ་དེ་རྒྱུན་འཛིན་བྱེད་རྒྱུ་ནི་ལེགས་ཤོས་ཡིན་པ་རེད།
གང་ལྟར་ཡང་། མི་ས་ཡ་མང་པོའི་དཀྱིལ་ནས་ཁ་ཤས་ཤར་ཕྱོགས་པའི་ཆོས་ལུགས་དང་དམིགས་བསལ་གྱིས་ནང་པའི་ཆོས་ལ་ལྷན་སྐྱེས་ཀྱི་དོ་དབྱིངས་ཤིག་སླེབ་ཀྱི་ཡོད། མི་དེ་རྣམས་ཀྱིས་བསམ་བློ་གཟབ་གཟབ་བྱས་ནས་གཏོང་དགོས། གལ་ཏེ་ཁོང་ཚོས་ནང་ཆོས་དེ་སོ་སོའི་ཁམས་དང་བསམ་པ་ལ་དེ་བས་འཚམ་པ་ཞིག་ཡོད་པར་མཐོང་ན། དེ་ལ་སྐྱོན་མེད་པས་འགྲིག་པ་རེད། བོད་པ་རྣམས་ཀྱི་དབུས་སུའང་ང་ཚོ་བརྒྱ་ཆ་ ༩༩ ནང་པ་རེད། འོན་ཀྱང་འདས་པའི་དུས་རབས་བཞིའི་རིང་ལ་དྭགས་ཀྱི་ཁ་ཆེ་ཁ་ཤས་བོད་ནང་གནས་སྡོད་བྱེད་བཞིན་ཡོད་ཅིང། ཁོང་ཚོས་བོད་པ་དང་གཉེན་སྒྲིག་བྱས་ཏེ་ཁོང་ཚོའི་ཕྲུ་གུ་རྣམས་ཁ་ཆེ་ཆགས་པ་རེད། ད་དུང་ཨ་མདོ་ས་ཁུལ་དུ་ཡེ་ཤུ་ཁ་ཤས་ཡོད་བཞིན་པ་རེད། དེར་བརྟེན་གཉིས་ཀ་འགྲིག་བསྡད་ཡོད། ཕན་ཚུན་ལྷན་དུ་གནས་རྒྱུར་དཀའ་ངལ་གང་ཡང་མེད།
ད་དུང་ངོས་ནས་ངེས་པར་དུ་བརྗོད་དགོས་པ་ཞིག་ལ། མི་ཞིག་གིས་ཆོས་ལུགས་གསར་པར་ཞུགས་པའི་སྐབས་སོ་སོའི་ཕ་མེས་ཀྱི་ཆོས་ལུགས་ལ་ལྟ་ཚུལ་ལོག་པ་ཞིག་གཏན་ནས་འཛིན་མི་ཉན། མིའི་རང་བཞིན་གྱི་ཆ་ཤས་སུ་དེ་འདྲའི་ལྟ་ཚུལ་ལོག་པ་ཞིག་རྒྱུན་དུ་འོང་བ་ཡིན། གལ་ཏེ་ཁྱེད་རང་གིས་སོ་སོའི་སྲོལ་རྒྱུན་རྙིང་པས་རང་ཉིད་ལ་ཕན་ཐོགས་ཆེར་མི་མཐོང་ནའང། དེ་ཕན་ཐོགས་ཆེར་མེད་པ་དེ་སྤྱི་ཡོངས་ཀྱི་ཐོག་ནས་སྟོན་གྱི་མེད། ཆོས་ལུགས་ཚང་མས་འགྲོ་བ་མིའི་རིགས་ལ་ཕན་པ་སྒྲུབ་ཀྱི་ཡོད། དམིགས་བསལ་གྱི་ཐོག་ནས་དཀའ་ངལ་གྱི་གནས་སྟངས་ནང་ལྷུང་བའི་སྐབས་ཆོས་ལུགས་ཚང་མས་རེ་བ་སྦྱིན་གྱི་ཡོད་པ་རེད། དེ་འདྲ་སོང་བ་ཡིན་ཙང་། ང་ཚོས་ངེས་པར་དུ་ཆོས་ལུགས་ཚང་མར་གུས་བརྩི་ཞུ་དགོས།
ཆོས་ལུགས་ཕན་ཚུན་དབར་སློབ་སྦྱོང་ལེན་རེས་བྱེད་པ།
དེང་སང་གི་དོན་དངོས་ནི་འདས་པའི་དོན་དངོས་ལས་ཕྲན་བུའི་མི་འདྲ་བ་ཞིག་ཡོད་པ་རེད། འདས་པའི་ནང་སྲོལ་རྒྱུན་མི་འདྲ་བའི་མི་རྣམས་གང་ཙམ་གྱིས་ལོགས་སུ་གནས་ཡོད། ནང་པ་རྣམས་ཨེ་ཤི་ཡའི་ནང་གནས་པ་དང། ཁ་ཆེ་རྣམས་དབུས་ཤར་དང་ཁ་ཤས་ཨེ་ཤི་ཡའི་ནང་གནས། ཡེ་ཤུ་མང་ཆེ་བ་ནི་ནུབ་ཕྱོགས་སུ་གནས་ཀྱི་ཡོད། དེར་བརྟེན། དེ་དག་ཕུན་ཚུན་འབྲེལ་བ་ཉུང་ངུ་ཞིག་ལས་མེད་པ་རེད། འོན་ཀྱང་ད་ལྟའི་དུས་ཚོད་འདྲ་གི་མ་རེད། གནས་སྤོ་མང་པོ་བྱེད་པའི་རྦ་རླབས་གསར་པ་འཕྱུར་བཞིན་ཡོད་པ་སྟེ། གོ་ལ་གཅིག་གྱུར་གྱི་དཔལ་འབྱོར་དང་། དེར་མ་ཟད་ཡུལ་སྐོར་སྤྲོ་འཆམ་གྱི་ལས་ཁང་སོགས་ཡོད་པ་རེད། ད་ལྟའི་ཆར་ནང་པའི་ཆོས་ཀྱི་སྐོར་ཚུད་པའི་གནས་ཚུལ་ཧ་ཅང་མང་པོ་ཞིག་མཁོ་སྒྲུབ་བྱེད་སླ་བ་ཡིན། རྒྱུ་རྐྱེན་སྣ་ཚོགས་དེ་དག་ལ་བརྟེན་ནས་ང་ཚོའི་འཛམ་གླིང་སྤྱི་ཚོགས་དེ་བཞིན་ངོ་བོ་གཅིག་ལྟ་བུར་འགྱུར་ཡོད་པ་སྟེ། ངོ་བོ་གཅིག་ལ་རིག་གཞུང་དང་ཆོས་ལུགས་སྣ་མང་འཛོམས་པ་ཞིག་ཆགས་ཀྱི་ཡོད།
དེར་བརྟེན་དེ་ལ་ཅི་ཞིག་འབྱུང་མིན་ལ་སྲིད་པའི་ཆ་གཉིས་ཡོད་པ་རེད། སྲིད་པའི་ཆ་དང་པོ་ནི། སྲོལ་རྒྱུན་འདྲ་མིན་དབར་གྱི་འབྲེལ་ལམ་ཉེ་པོ་བྱུང་བ་དེ་ལ་བརྟེན་ནས་སོ་སོ་རང་ཉིད་ཀྱི་སྲོལ་རྒྱུན་ལ་ཉེན་སྲུང་མེད་པའི་ཚོར་བ་ཕྲན་ཙམ་ཞིག་ཡོད་པ་ཡིན། སྲོལ་རྒྱུན་གཞན་རྣམས་ང་ཚོ་དང་འབྲེལ་ལམ་ཆེ་རུ་འགྲོ་བ་ལ་བརྟེན་ནས་ང་ཚོར་མི་བདེ་བ་ཕྲན་བུ་ཞིག་འོང་གི་ཡོད། དེ་ནི་ངན་ཕྱོགས་ཀྱི་སྲིད་པའི་ཆ་དེ་རེད། སྲིད་པའི་ཆ་གཉིས་པ་ནི། འབྲེལ་གཏུགས་ཆེ་བའི་དོན་དངོས་འདི་ལ་བརྟེན་ནས་སྲོལ་རྒྱུན་དབར་ལ་བཅོས་མིན་གྱི་འཆམ་མཐུན་ཡར་རྒྱས་གཏོང་བའི་གོ་སྐབས་དེ་འཚར་ལོངས་བྱུང་ཟིན་པ་རེད། དེ་ནི་ཆེས་བཟང་ཕྱོགས་ཀྱི་སྲིད་པའི་ཆ་ཡིན་པས། ང་ཚོས་ད་ལྟ་ནས་དོན་དམ་གྱི་འཆམ་མཐུན་འཛུགས་རྒྱུར་འབད་རྩོལ་ངེས་པར་དུ་བསྟེན་དགོས། གལ་ཏེ་ང་ཚོས་ལྟ་གྲུབ་རིང་ལུགས་ཀྱི་གཞི་རྩ་མེད་པའི་ཆོས་ལུགས་ཏེ། ཉི་མ་དང་ཟླ་བ་ལ་སོགས་པའི་རིགས་ལ་ཆོས་བྱེད་རྒྱུར་དད་པ་ཙམ་ཡོད་པ་རྣམས་ཟུར་དུ་བཞག་ནས་ཆོས་ལུགས་ཆེ་ཁག་སྟེ། ཡེ་ཤུ་དང། འཇེའུ། ཁ་ཆེ། ཧིན་དུའི་ཆོས་ལུགས་འདྲ་མིན་དང་། ནང་པའི་ལུགས། གཅེར་བུ་པ། རྒྱ་ནག་ཏའོ་ཆོས་ལུགས། ཀོང་ཙེ་ལ་སོགས་མང་པོར་ལྟ་ཞིབ་བྱེད་དགོས། དེ་དག་རེ་རེར་སོ་སོའི་དམིགས་བསལ་ཁྱད་ཆོས་ཡོད་པ་རེད། དེ་འདྲ་སོང་བ་ཡིན་ཙང་། འབྲེལ་གཏུགས་ཉེ་པོ་དེ་བརྒྱུད་ནས་ང་ཚོས་ཕན་ཚུན་ཤེས་བྱ་གསར་པ་ལེན་རེས་བྱེད་ཐུབ་ཅིང། ང་ཚོས་སོ་སོའི་སྲོལ་རྒྱུན་ཕྱུག་ཏུ་གཏོང་ཐུབ།
ང་ཚོ་བོད་རྒྱུད་ནང་པ་ཚོར་མཚོན་ན། ང་ཚོས་ཧི་མ་ལ་ཡའི་རི་རྒྱུད་ཀྱི་རྒྱབ་ལ་ལོགས་སུ་གནས་ཤིང། ང་ཚོར་འཛམ་གླིང་ཕྱི་ཕྱོགས་སུ་ག་རེ་བྱེད་ཀྱི་ཡོད་པའི་ཐོག་ལ་ཤེས་རྟོགས་མེད་པ་རེད། འོན་ཀྱང་ད་ལྟ་ནི་གནས་སྟངས་དེ་ཡོངས་སུ་འགྱུར་བ་ཕྱིན་ཚར་བ་རེད། ད་ལྟ་ནི་ལོ་ལྔ་བཅུ་ཙམ་ཕྱིན་པའི་རང་ཁྱིམ་མེད་པའི་སྐྱབས་བཅོལ་ལ་མཚོན་ན། ང་ཚོར་གནས་སྡོད་བྱེད་ས་གསར་པ་རྙེད་ཡོད་པ་དང་ལུང་པ་གཞན་གྱི་ནང་ནས་སྲོལ་རྒྱུན་གཞན་ལས་སློབ་སྦྱོང་བྱེད་རྒྱུའི་གོ་སྐབས་མང་པོ་ཐོབ་ཡོད་པ་རེད། དེ་ཧ་ཅང་གི་བེད་སྤྱོད་ཆེན་པོ་བྱུང་ཡོད། འདས་པའི་ནང་ང་ཚོས་རྒྱ་གར་ནང་ཤེས་ཡོན་སྤེལ་རེས་ཀྱི་ལས་རིམ་མང་པོ་གཉེར་ཡོད་ཅིང། ཡེ་ཤུའི་ཆོས་གྲོགས་ཕོ་མོ་རྣམས་ཀྱིས་ང་ཚོའི་འགྲམ་ནས་སློབ་སྦྱོང་བྱེད་རྒྱུའི་དོན་དུ་རྒྱ་གར་ལ་བསླེབས་པ་དང་། ང་ཚོའི་གྲྭ་བཙུན་ཁ་ཤས་ནུབ་ཕྱོགས་ལ་བསྐྱོད་ནས་ཡེ་ཤུ་ཆོས་ལུགས་ཀྱི་དགོན་སྡེ་ཁག་དང་། མང་ཆེ་བ་ཡེ་ཤུ་རྣམ་དག་ཆོས་ལུགས་ཀྱི་དགོན་སྡེ་ཁག་གི་ནང་ཉམས་མྱོང་བསགས་ཡོད། དེར་བརྟེན། དེ་འདྲའི་འབྲེལ་བ་དམ་ཟབ་ཀྱི་ལྷན་དུ་གལ་ཏེ་ང་ཚོས་སེམས་གུ་དོག་པོ་མ་བྱས་པར་གུ་ཡངས་པོ་བྱས་ན་ཕན་ཚུན་གཅིག་ནས་གཅིག་གིས་གང་ཡང་རུང་བ་ཞིག་སློབ་སྦྱོང་བྱེད་ཐུབ། ལམ་དེ་བརྒྱུད་ནས་ང་ཚོས་ཕན་ཚུན་གཉིས་མོས་ཀྱི་གོ་རྟོགས་དང་གུས་བརྩི་གོང་འཕེལ་གཏོང་ཐུབ་པ་ཡིན། གང་ལྟར་ཡང་། དོན་དངོས་སམ་དངོས་པོའི་གནས་ལུགས་གསར་པ་ཞིག་དེར་ཡོད་པ་རེད། དེ་འདྲ་སོང་བ་ཡིན་ཙང། ངོས་ཀྱི་བསམ་པར། ཆོས་ལུགས་འདྲ་མིན་གྱི་དབུས་སུ་ཕན་ཚུན་གཉིས་མོས་ཀྱི་འཆམ་མཐུན་གོང་འཕེལ་ཡོང་བ་དེ་གལ་འགངས་ཆེན་པོ་ཡིན། ངོས་རང་མ་ཤི་བའི་བར་གྱི་དམ་བཅའི་ནང་ནས་གཅིག་ནི་ཆོས་ལུགས་མཐུན་སྒྲིལ་གོང་འཕེལ་གཏོང་རྒྱུ་དེ་ཡིན། དེ་ནི་ཧ་ཅང་ཕན་ཐོགས་ཆེན་པོ་འདུག
དེར་བརྟེན། ངོས་ནས་ཆོས་ལུགས་གཞན་གྱི་རྗེས་འཇུག་ཡིན་པའི་ནུབ་ཕྱོགས་སུ་ནང་པའི་ཆོས་ཀྱི་ཐོག་གཏམ་བཤད་བྱེད་པའི་སྐབས་དམིགས་ཡུལ་ནི་མི་དེ་དག་ལ་ནང་ཆོས་ཀྱི་གོ་རྟོགས་གང་ཙམ་ཞིག་བསླེབ་རྒྱུར་ཕན་ཐོགས་བྱེད་རྒྱུ་དེ་ཡིན། དེ་ནི་བཟོད་སྒོམ་ཡར་རྒྱས་གཏོང་བར་ཕན་ཐོགས་སྲིད་པ་རེད། དེ་ནས་ད་ལྟའི་ཡེ་ཤུའི་མཆོད་དཔོན་པཱཽབ་ཀྱིས་ནན་ཆེར་བརྗོད་གནང་བ་དང་ཕལ་ཆེར་འདྲ་བར། རྒྱུ་མཚན་དང་དད་པ་གཉིས་ཀའི་ཐོག་ནས་ནན་བཤད་བྱེད་དགོས་པ་ཡིན། དེ་ཧ་ཅང་གལ་ཆེན་པོ་རེད། རྒྱུ་མཚན་མེད་ན་སྐབས་རེ་དད་པ་དེ་འབྲེལ་བ་མེད་པ་འདྲ་པོ་ལྷག་གི་ཡོད། འོན་ཀྱང་རྒྱུ་མཚན་ཡོད་ན་དད་པ་ནི་འབྲེལ་བ་ཆེན་པོ་ཡོད་པའི་མི་ཚེའི་ཆ་ཤས་སུ་འགྱུར་གྱི་ཡོད། དཔེར་ན། འཇིག་རྟེན་བཀོད་པ་པོར་དད་པ་བྱེད་པ་དེ་གང་ཟག་ཞིག་དཀའ་ངལ་ནང་དུ་ལྷུང་བའི་དུས་ལྟ་བུར་ཕན་ཐོགས་ཆེན་པོ་ཡོད་པ་སྟེ། དེས་མི་དེར་རེ་བ་ཆེན་པོ་ཞིག་སྤྲོད་ཀྱི་ཡོད། གལ་སྲིད་ང་ཚོས་ཁོང་ཁྲོ་དང་། ཞེ་སྡང་། ཕྲ་དོག །གཞན་མགོ་སྐོར་འདོད་དང་ཐུབ་ཚོད་གཏོང་འདོད་ཀྱི་ཐད་བསམ་བློ་བཏང་བ་དང་། དེ་ནས་ང་ཚོར་དད་པ་ཡོད་ན། དད་པ་དེས་སེམས་ཚོར་དང་བྱ་བ་ངན་པའི་རིགས་དེ་དག་ལས་སྐྱོབ་ཀྱི་ཡོད། ང་ཚོས་དེ་རྟོགས་པའི་སྐབས་སུ་དད་པ་དེ་ང་ཚོའི་ཉིན་རེའི་འཚོ་བའི་ནང་ཧ་ཅང་གལ་ཆེན་པོ་ཆགས་ཀྱི་ཡོད། ནང་པའི་ལུགས་ལ་ང་ཚོས་དད་པ་དང་རྒྱུ་མཚན་གཉིས་གལ་ཆེན་ཡིན་པར་གཅིག་མཚུངས་སུ་ནན་བཤད་བྱེད་ཀྱི་ཡོད། དེར་བརྟེན། ནང་པའི་གཞུང་འགྲེལ་ཁ་ཤས་དང། ཁྱད་པར་དུ་རྒྱུ་མཚན་གཞི་རྩར་བྱས་པ་རྣམས་ལུགས་གཞན་གྱི་ཉམས་ལེན་པ་རྣམས་ལ་ཕན་ཐོགས་ཡོང་སྲིད་པ་ཡིན།
ཚན་རིག་དང་མཉམ་དུ་ཤེས་ཡོན་མཉམ་སྤྱོད་བྱེད་པ།
དེང་གི་འཛམ་བུ་གླིང་འདིའི་ནང་ཡོད་པའི་ཆོས་ལུགས་ཀྱི་སྲོལ་རྒྱུན་སྣ་ཚོགས་ནང་དུ་སྡེ་ཚན་གཉིས་ཡོད་པ་ནི། འཇིག་རྟེན་བཀོད་པ་པོ་ཡོད་པར་སྨྲ་བའི་ལུགས་ཤིག་དང་མེད་པར་སྨྲ་བའི་ལུགས་ཤིག་ཡོད་པ་རེད། ནང་པ་སངས་རྒྱས་པའི་ཆོས་ནི་འཇིག་རྟེན་བཀོད་པ་པོ་མེད་པར་སྨྲ་བའི་ལུགས་ཡིན། འཇིག་རྟེན་བཀོད་པ་པོ་མེད་པར་སྨྲ་བའི་ཆོས་ལུགས་ལ་གཞིགས་ན། རྒྱུ་འབྲས་ཀྱི་རྣམ་གཞག་ལ་ནན་བཤད་བྱེད་ཀྱི་ཡོད། དེར་བརྟེན། རང་བཞིན་གྱི་ཐོག་ནས་ནང་པའི་ཆོས་ཀྱི་ནང་རྒྱུ་དང་འབྲས་བུའི་རྣམ་གཞག་ལ་འགྲེལ་བརྗོད་ཧ་ཅང་མང་པོ་ཡོད་པ་དང། རྒྱུ་འབྲས་ཀྱི་རྣམ་གཞག་དེ་རྟོགས་ན་ཕན་ཐོགས་ཆེན་པོ་ཡོད་པ་ཡིན། དེའི་ནང་ཕན་ཐོགས་ཡོད་པ་ནི། དེས་ང་ཚོས་རང་ཉིད་ཀྱི་སྐོར་དང་སོ་སོའི་སེམས་ཀྱི་སྐོར་ལ་གང་མང་མང་ཤེས་རྒྱུར་ཕན་ཐོགས་ཡོད་པ་དེ་རེད།
དཔེར་ན། ང་ཚོས་གནོད་བྱེད་ཀྱི་སེམས་ཚོར་དང་བློའི་འཁྱེར་སོ་རྣམས་སོ་སོའི་སྡུག་བསྔལ་དང་དཀའ་ངལ་གྱི་འབྱུང་རྩ་ཡིན་པ་ཤེས་རྟོགས་དགོས། སྡུག་བསྔལ་དང་དཀའ་ངལ་སེལ་བར། ང་ཚོས་ལུས་དང་ངག་གི་རིམ་པ་ཁོ་ན་ཙམ་གྱི་ཐོག་དོ་སྣང་སྤྲད་པ་མ་ཡིན་པར། སེམས་ཀྱི་ཐོག་ལའང་དོ་སྣང་སྤྲོད་དགོས། དེ་ཚོར་ཁ་གཏད་གཅོག་པའི་ནུས་པ་དེ་ཡང་ཤུགས་ཆེ་བ་སེམས་ཀྱི་ཐོག་ནས་ཡོང་གི་ཡོད།
ནང་པའི་ལུགས་ལ་སེམས་ཀྱི་འགྲེལ་བཤད་ནི་ཧ་ཅང་རྒྱས་པོ་ཡོད། ང་ཚོས་དེ་དང་མཚུངས་པ་སྔ་མོའི་རྒྱ་གར་གྱི་ལུགས་ཁ་ཤས་ནང་དུའང་རྙེད་རྒྱུ་ཡོད་པ་རེད། དེ་འདྲ་སོང་ཙང། དེ་རིང་ཁ་སང་དེང་དུས་ཚན་རིག་གིས་གནས་འདི་དག་ལ་ཞིབ་འཇུག་གཏིང་ཇེ་ཟབ་ནས་ཇེ་ཟབ་བྱེད་བཞིན་ཡོད། དཔེར་ན། སྨན་དཔྱད་ཚན་རིག་གིས་སེམས་ཚོར་གྱི་ཐོག་ལ་ཞིབ་འཇུག་ལས་གཞི་འགོ་འཛུགས་བཞིན་ཡོད་པ་ནི། སེམས་ཚོར་རྣམས་ང་ཚོའི་འཕྲོད་བསྟེན་དང་འབྲེལ་བའི་ཐོག་གལ་ཆེན་པོ་ཆགས་ཡོད་པ་རེད། གཟུགས་གཞི་བདེ་ཐང་ཞིག་འོང་བ་ནི་སེམས་ཚོར་ལ་འབྲེལ་བ་ཡོད། དེར་བརྟེན། དེ་ནི་ཀླད་པས་བྱ་བ་ཇི་ལྟར་བྱེད་མིན་བརྟག་དཔྱད་བྱེད་མཁན་གྱི་དབང་རྩའི་ནད་རིགས་ཀྱི་སྨན་པ་ཚོར་སེམས་ཚོར་ལ་དེ་བས་མང་བ་བརྟག་དཔྱད་དང་ཞིབ་འཇུག་བྱེད་རྒྱུར་དམིགས་བསལ་གྱིས་གལ་ཆེན་པོ་ཆགས་ཡོད། ཤེས་ཡོན་གྱི་གནས་གཞན་གྱི་ནང་དུའང་སེམས་དང་སེམས་བྱུང་ལ་དོ་དབྱིངས་ཤུགས་ཆེ་ཞིག་ཡོད་པ་རེད། དེ་འདྲ་སོང་བ་ཡིན་ཙང། ནང་པའི་ཆོས་དང་སྔ་མོའི་རྒྱ་གར་གྱི་ཆོས་ལུགས་ལས་སེམས་དང་སེམས་བྱུང་གི་གནས་ཚུལ་གྱི་སྐོར་ནི་ཁོང་ཚོའི་ཉམས་ཞིབ་ལ་ཤིན་ཏུ་མཁོ་བ་ཞིག་ཡིན་པ་རེད།
ནམ་རྒྱུན་ངོས་ནས་ནང་པའི་ཆོས་དེ་དབྱེ་བ་གསུམ་དུ་འབྱེད་ཀྱི་ཡོད། ནང་པའི་ཚན་རིག་དང། ནང་པའི་ལྟ་གྲུབ། ནང་པའི་ཆོས་ལུགས་བཅས་རེད། སྟོན་པ་བཅོམ་ལྡན་འདས་ཉིད་ཀྱི་མཛད་པར་གཟིགས་དང། སྟོན་པའི་འབྱུང་ཁུངས་ཀྱི་ཐོག་ནས་ཁོང་ཐོག་མར་སེམས་ཅན་དཀྱུས་མ་ཞིག་ཡིན། སྟོན་པས་ང་ཚོའི་སེམས་དང་སེམས་བྱུང་དཀྱུས་མ་རྣམས་ཐེམ་པ་རིམ་འཛེགས་བཞིན་བཅོས་ཚུལ་བསྟན་གནང་བ་དང། ཁོང་ཉིད་ཀྱིས་གཤེགས་པའི་ལམ་དེའི་རྗེས་སུ་འབྲངས་ནས་མཐར་སངས་རྒྱས་ཀྱི་གོ་འཕང་ཐོབ་པ་རེད། དེ་ནི་སངས་རྒྱས་ཞེས་པ་དེ་རེད། དེ་འདྲ་སོང་བ་ཡིན་ཙང། ནང་ཆོས་ཀྱི་ཐབས་ཚུལ་ནི་གང་ཟག་དཀྱུས་མའི་གནས་ནས་འགོ་འཛུགས་དགོས་པ་དང་། དེ་ནས་གནས་རིམ་དེའི་ཐོག་ནས་སངས་རྒྱས་ཀྱི་གོ་འཕང་མ་འཐོབ་བར་དུ་མུ་མཐུད་ལམ་ལ་འཇུག་དགོས།
རྒྱུ་མཚན་དེ་ལ་བརྟེན་ནས་ཐོག་མར་ང་ཚོས་དེང་སང་གི་དོན་དངོས་ཏེ། དེས་ནང་པའི་ཚན་རིག་དགོས་མཁོ་ཅན་དུ་འགྱུར་བ་དེ་ཤེས་དགོས། དེ་ནས་གཞི་རྩ་དེའི་ཐོག་ང་ཚོས་འགྱུར་བ་འགྲོ་སྲིད་པ་སྟེ། འཕོ་འགྱུར་སྲིད་པ་མཐོང་གི་རེད། ང་ཚོས་འགྱུར་བ་དེ་སྲིད་པ་ཞིག་དང་དེ་ནི་ནང་པའི་ལྟ་གྲུབ་ཡིན་པ་མཐོང་གི་རེད། དེ་ང་ཚོར་ཇེ་གསལ་དུ་འགྲོ་བའི་དུས་ནང་སེམས་ཀྱི་འཕོ་འགྱུར་གྱི་བརྒྱུད་རིམ་ནང་གདེང་སྤོབས་ཡོད་པས། ང་ཚོས་ནང་པའི་ཆོས་ཀྱི་ཉམས་ལེན་འགོ་འཛུགས་ཐུབ་པ་ཡིན།
དེར་བརྟེན། གལ་ཏེ་ང་ཚོས་ནང་པའི་ཚན་རིག་ལ་ཕྱིར་ཁ་ཕྱོགས་ནས་བལྟས་ན། དེས་གནས་གཉིས་ཀྱི་ཐོག་བསྟན་གྱི་ཡོད་པ་ནི། ནང་གི་ཐོག་ནས་སེམས་དང། ཕྱིའི་ཐོག་ནས་རྡུལ་ཕྲན་དང་སའི་གོ་ལ་ལ་སོགས་པ་མང་པོའི་དོན་རྣམས་འགྲེལ་བརྗོད་བྱེད་ཀྱི་ཡོད། ནུབ་ཕྱོགས་པའི་ཚན་རིག་གིས་ཕྱི་དངོས་པོའི་རིམ་པའི་ཐོག་གནས་ཚུལ་དེ་བས་མང་བ་མཁོ་སྤྲོད་བྱེད་ཅིང། དེ་གནས་དེར་ཧ་ཅང་གི་ཡར་ཐོན་ཅན་ཞིག་ཏུ་སྣང། ང་ཚོ་ནང་པ་ཚོས་དེ་ལས་རྡུལ་ཕྲ་རབ་དང་དེ་དག་གི་བྱེད་ལས་སྐོར་དང་། རིགས་རྫས་རིག་པའི་སྐོར། སའི་གོ་ལའི་སྐོར་སོགས་སློབ་སྦྱོང་དེ་བས་མང་བ་ཞིག་བྱེད་ཐུབ་པ་ཡིན་ཞིང། འདི་དག་ནི་ནང་པ་ཡིན་པའི་ཆ་ནས་ང་ཚོར་ཕན་ཐོགས་ཆེན་པོ་ཡོད་པ་རེད། མ་མཐར་ཡང་སའི་གོ་ལར་མཚོན་ན། རི་ཡི་རྒྱལ་པོ་རི་རབ་མེད་པ་ནི་གང་ཙམ་གྱིས་གསལ་པོ་ཆགས་ཡོད། དེར་བརྟེན། ང་ཚོའི་སྔ་རབས་ཀྱི་འགྲེལ་པ་ཁ་ཤས་ལ་ངེས་པར་དུ་འགྱུར་བ་གཏོང་དགོས་པ་ཡིན། དེ་འདྲ་སོང་བ་ཡིན་ཙང། སྣང་སྲིད་རིག་པ་དང་། རྡུལ་ཕྲ་རབ་ཀྱི་དངོས་ཁམས་རིག་པ་དང། ཀོན་ཊམ་དངོས་ཁམས་རིག་པ་ (quantum physics) ལ་སོགས་པ་རིག་པའི་གནས་དེ་དག་གི་ནང་ཚན་རིག་གི་ཉམས་ཞིབ་ལམ་ནས་ཤེས་རྟོགས་མང་པོ་ཞིག་ཡོད་པ་ནི་ང་ཚོ་ནང་པ་ཚོས་སྦྱོང་དགོས་གལ་ཆེན་པོ་ཡིན།
གང་ལྟར་ཡང། དེང་དུས་ཚན་རིག་དང་ནང་པའི་ཆོས་ལས་རྙེད་ཐོབ་བྱུང་བའམ་ཤེས་རྟོགས་བྱུང་བ་ཁ་ཤས་ནི་གཅིག་མཚུངས་ཡིན་པ་རེད། དཔེར་ན། ཐོག་མར་མི་རྣམས་ཀྱིས་ཡུལ་གྱི་སྟེང་དུ་གཞན་ལ་ལྟོས་མེད་ཀྱི་ཆོས་ཤིག་རང་ངོས་ནས་གྲུབ་པར་ཡིད་ཆེས་བྱེད་ཀྱི་ཡོད། འོན་ཀྱང་ད་ལྟ་ཀོན་ཊམ་དངོས་ཁམས་རིག་པའི་ཤེས་རྟོགས་ལ་གཞིགས་ན། གནས་སྟངས་དེ་འདྲ་ཞིག་མེད་པ་མཐོང་གི་ཡོད། ང་ཚོ་ནང་པ་ཚོར་ལོ་ངོ་སྟོང་ཕྲག་ཁ་ཤས་ཀྱི་སྔོན་ནས་ཤེས་རྟོགས་དེ་ཡོད་པ་རེད། ནང་པའི་ཆོས་ལས་རང་ངོས་ནས་གྲུབ་པའམ་གནས་པའི་ཆོས་གང་ཡང་མེད་ནའང། དེ་ལས་ལྡོག་ཏེ་ཆོས་ཐམས་ཅད་རྟེན་ཅིང་འབྲེལ་བར་འབྱུང་བ་བསྟན་ཡོད།
ད་ལྟ་ནང་གི་ཤེས་རྟོགས་ལ་མཚོན་ན། དེང་དུས་ཚན་རིག་གིས་བརྟག་དཔྱད་ཁ་ཤས་སྣེ་འཁྲིད་རྒྱུའི་འགོ་འཛུགས་བྱེད་བཞིན་ཡོད་པས། ཕྱོགས་གཉིས་ཀར་ཕན་ཐོགས་ཡོང་སྲིད་པ་རེད། ནང་པ་ཚོས་ཕྱི་དངོས་པོའི་ཆོས་ཀྱི་སྐོར་ལ་ཚན་རིག་ལས་སློབ་སྦྱོང་བྱེད་ཐུབ་པ་དང་། ཚན་རིག་གིས་ཉོན་མོངས་པའི་སེམས་ཚོར་དག་དང་དེ་འདྲ་བའི་ནང་སེམས་ཀྱི་ཆོས་ལ་ཇི་ལྟར་གདོང་ལེན་བྱེད་ཚུལ་ནང་པ་ཚོ་ལས་སློབ་སྦྱོང་བྱེད་ཐུབ། དེར་བརྟེན། ང་ཚོས་ཚན་རིག་པ་ཚོ་དང་སྐད་ཆ་ཤོད་པའི་སྐབས་སྐྱེ་བ་ཕྱི་མ་དང་ཐར་པའི་སྐོར་ལ་སྐད་ཆ་ཤོད་ཀྱི་མེད། ང་ཚོས་ཆོས་ལུགས་ཀྱི་ལྟ་ཚུལ་སྐོར་སྐད་ཆ་ཤོད་ཀྱི་མེད་པར། དེ་ལས་ལྡོག་སྟེ། ང་ཚོས་སེམས་དང་སེམས་བྱུང་སྐོར་སྐད་ཆ་ཤོད་ཀྱི་ཡོད། དེའི་རྒྱུ་མཚན་ནི། ང་ཚོར་ཐབས་ལམ་གཅིག་པ་ཡོད་པ་སྟེ། ང་ཚོས་དངོས་པོའི་གནས་ལུགས་རྟོགས་པའི་དོན་དུ་ཆོས་རྣམས་ལ་བརྟག་དཔྱད་བྱེད་ཀྱི་ཡོད།
ཁྱེད་རང་ཚོ་ནུབ་ཕྱོགས་པ་ནང་པའི་ཆོས་ལ་དགའ་མོས་ཡོད་མཁན་ཚོས་སོ་སོའི་ཚན་རིག་ཞིབ་འཇུག་དེ་ལག་ལེན་བསྟར་ན་ཕན་ཐོགས་ཡོད། དེར་བརྟེན། ཚན་རིག་ཀྱི་བསམ་ཕྱོགས་ཤིག་དང་ལྷན་དུ་ནང་པའི་བསྟན་པར་བརྟག་དཔྱད་བྱེད་རྒྱུའི་གོ་སྐབས་སྤྲོད་པ་གཞི་རྩར་བྱས་སྐབས་ངོས་ནས་ནང་པ་མ་ཡིན་པའི་ཚོགས་བཅར་བ་ཚོར་ནང་པའི་ཆོས་ཀྱི་གཏམ་བཤད་བྱེད་དུས་སྐྱོན་མེད་པའི་སྣང་བ་ཞིག་འདུག །རྒྱུ་མཚན་དེ་ལ་བརྟེན་ནས་ངོས་ཀྱི་སྐད་ཆ་འདི་དག་ཤེས་ཡོན་གྱི་གཏམ་བཤད་ཅིག་དང་འདྲ་བར་གཟིགས་རོགས་གནང་། འགོ་འཛུགས་པའི་སྐབས་ཁ་འདོན་ཏོག་ཙམ་མ་གཏོགས་དེ་མིན་ངོས་ཀྱི་སྐད་ཆའི་ནང་ཆོ་གའི་རིགས་དང། ཆོས་ལུགས་ཀྱི་ལྟ་ཚུལ་གང་ཡང་མེད། ངོས་ནས་ཚན་རིག་གི་གཏམ་བཤད་ཙམ་བྱེད་ཀྱི་ཡོད། ཁྱེད་རང་ཚོས་ག་རེ་བསམ་གྱི་འདུག་གམ།།


c: text/html

text:
མཛད་པ་པོ། སྐྱབས་སྟོན་རིན་ཆེན་འོད་ཟེར།
སྐྱབས་སྟོན་ཁྲོ་འགྲེལ་ལས། ” གསུམ་པ་དངོས་གྲུབ་བསྙེམས་པའི་གནས་དགུ་ནི། འགྲེལ་ལས། ཏི་སེ་ཡན་ལ་སོ་སོའི་དགོས་པ་དང་བཅས་ཏེ་བཤད་པ་འདིར་ཡར་དྲངས་ཤིང་། འདི་མན་ཆོད་ལ་དགོས་པ་མ་བྱུང་པ་ནི། སྒོ་བཙན་འདི་བཏུལ་མེད་པས་སྤྱི་སྒྲུབ་དུ་བྱས་ཆ་ཡིན་སྲིད་དོ། །སད་ནེས་དྭང་ར་ནི་མཚོའི་ཞང་སྐད་ལ་གཡུ་བུན་ནི་དེ་ཡོད་པའམ། སྔོན་དུས་རྟགས་གཡུ་རུ་བྱས་ནས་བཏགས་པ་ལ་མིང་བཏགས་སྲིད་དོ། །མཚོ་སྨན་ཡང་གསེར་ཏང་ཡི་གེ་བྱ་བ་རྨའི་གཏེར་གྱི་བཀའ་སྲུང་གི་རྩ་བ་སྟེ།
དེ་དང་རྟ་སྒོ་གཉིས་ལ་སྒྲུབ་སྐོར་ཀྱང་ཟབ་མོ་བྱུང་ངོ་། །གཡུ་གནས་ཀྱང་ཡིན་ཞིང་། ནུབ་ན་སྤྲུལ་པའི་རྒྱུད་དགུ་དང་། ལྷོ་ན་མ་འགོ་གཡུ་མཚོ་ལ་སོགས་བཤད་དོ། །ད་མི་ནིས་བོད་ཀྱི་གངས་རི་མཚོ་གསུམ་ནང་ཚན་སྤོས་རི་ངད་ལྡན་ཏེ། མ་རྒྱུད་ནས་དེའི་ཐད་ཀྱི་གནས་ལག་ལ་བྱ་རི་གཙུག་ལྡན་ཟེར། ཤད་ར་ཁུགས་ཀྱིས་གཙང་ཉང་རོའི་དྲུང་གི་སྟག་ཚལ་ཕུག་སྟེ། མ་རྒྱུད་ནས་དུམ་གྱི་སྟག་ཚལ་ཟེར་ཏེ། ལྷན་སྐྱེས་རྒྱུད་རིམ་གྱི་ཉང་སྟོད་སྟག་ཚལ་གདོང་སྔོན་དང་གཅིག་སྟེ། མེ་འགྲེལ་དུ་རེ་བཞི་བཙལ་བའི་གཏམ་རྒྱུད་ཀྱང་གསུངས་སོ། །འདུ་གནས་ཀུན་ལས་བཤད་དོ། །རྒྱ་བོན་གྱིས་རྒྱ་བོད་ཀྱི་མཚམས་ཏེ། དེང་སང་འཇང་ཡུལ་དང་རྒྱ་ཡི་བར་ན་བཤད་པའི་གོང་བུ་ཁ་དོག་དམའ་རུ་ལ་ཡོད་པའི་ཕུག་པ་སྟེ། བཀའ་རྟགས་ཡང་ཤེལ་རྔ་དང་མནྡལ་རང་གྲུབ་ཡོད་སྐད་དོ། །མ་རྒྱུད་ནས་བླ་མུ་ཙེ་དང་ཤར་ན་རི་བོ་རྩེ་ལྔ་ཡང་འདིའི་གནས་ལག་ལ་བཤད་དོ། །ཐོག་འཕྲུལ་གྱིས་ཡར་ལུང་མགུར་ལྷ་ཤམ་པོའི་ཕུག་པ་ལ་ཏེ། མ་རྒྱུད་ནས་ཡར་ལྷ་དབལ་ཕུག་ཟེར། བོད་ཀྱི་འགུར་ལྷ་བཅུ་གསུམ་གྱི་ཆེ་བ་སྟེ། ཐོག་ཙེའམ་འཕན་ཡུལ་བྲག་དཀར་བྱ་བའི། ཕུག་པ་སྟེ་རྨའི་འདུ་གནས་ལས་བཤད། ཁ་ཅིག་གིས་བྲག་དམར་ཟེར་བ་ལྟར་དེང་སང་དབུས་དང་འཕན་ཡུལ་ས་མཚམས་ཀྱི་བྲག་དཀར་མོ་ཟེར་བ་རྫོང་ཆེན་དང་བཅས་པ་དེའོ། །སྤ་དྲོ་ནས་འཕན་ཡུལ་འགྲམ་ར་ཕུག་མོ་དང་། མ་རྒྱུད་ནས་འཕན་ཡུལ་རྩ་རི་ཟེར་རོ། །སྟོང་རྒྱུང་གི་གནམ་མཚོ་ཕྱུག་མོ་སྟེ། དེང་སང་ཡང་མ་ཆག་སེ་མོ་དོ་བྱ་བའི་ཕྱི་དོ་ལ་སྟོང་རྒྱུང་གིས་མཚོ་སྨན་བཏུལ་བས། མཚོ་ལྷུད་ཚེ་ཕྱག་གིས་གཤང་འཕང་གནམ་སྐར་དང་བཅས་པ་ཡོད་དོ། །འདུ་གནས་ཀུན་ལ་ཟིན་པའོ། །མ་རྒྱུད་ནས་ཐང་ཤིང་རྒྱལ་བ་དང་སྟག་ཚལ་དང་། མར་ལུང་དང་། འཕན་ཡུལ་བཞི་འདིའི་གནས་ལག་ཏུ་བཤད་དོ། །དེ་ནས་གནས་ཆེན་ཉེར་བཞིའི་ཐ་མ་མདོ་གམ་གནས་ཆེན་ལ། དབུས་ཕྱོགས་རྨ་རི་དེལ་གསུམ་དང་། གནས་ལག་བཞི་ལ། ཤར་ཕྱོགས་ཁ་ཤུ་རས་འདེབས། བྱང་ཕྱོགས་བྱང་ལྷ་དྲུག་སྟོང་། ནུབ་ཕྱོགས་ཚ་བ་རོང་བཙན། ལྷོ་ཕྱོགས་བཞག་ར་ལྷ་རྩེ། ཟེར་ཡང་དེ་ལྔ་འདིར་མ་བཤད་པ། གོང་གི་རུ་མཚམས་རྨ་ཤེ་ལེ་རྒྱ་སྐར་ཟེར་བ་དང་གཅིག་ཀྱང་སྲིད་དོ། །སེ་ལྡེ་མེ་ཉག་གསུམ་གྱིས་སློབ་དཔོན་སྟོང་རྒྱུང་ལ་དུས་གཅིག་ལ་ཞུས་ནས། བཀའ་རྒྱ་བཀྲོལ་བས་སྟོང་གསས་མིང་སྐད་དོ། །སྤ་དྲོའི་འདུ་གནས་ལ་སྟོད་མང་མཁར་དུ་བཤད་པ་དེའི་ཕུག་པ་ལ་སྒྲུབ་ཅིང་། སད་ཀྱི་དེ་ཡན་ཆད་གཅིག་རྒྱུད་ཡིན་པ་ལ་སྟོང་རྒྱུང་གིས་བཀའ་རྒྱ་བཀྲོལ་བ་མཆོག་གི་དངོས་གྲུབ་བསྙེམས་པ་དང་། དབལ་མོ་འཕྲག་དོགས་པས་ལྷོ་གཏེར་ལ་སོགས་ནུབ་པའི་རྩ་བ་ཡང་དེས་བྱས་སོ། །ཞེས་སོ། །ལྷོ་བྲག་ནས་སྟོང་རྒྱུང་གི་གནས་ཡེར་(ཡར་)ལུང་རབ་གོང་དང་། ཤ་རི་ལ་ཁྱུང་ལུང་དང་། མེ་ཉག་ལ་མང་མཁར་དང་། ལྡེ་བོན་ལ་གླང་གི་གྱིམ་ཤོད་དུ་བཤད་དོ། །གཤེན་སྒོམ་ཆེན་གྱིས་ཕུའི་བྲག་དཀར་མཚོ་རྔ་དང་མདའི་བྲག་དཀར་འཛོམས་པའི་འབྲིང་མཚམས་ཀྱི་དམིག་ལས་སྒྲུབ་པ་ཡིན་ནོ། །འགྲེལ་ལས། དེ་མ་བཤད་ནས། གོང་མ་བརྒྱད་ལ་དངོས་གྲུབ་བསྙེམས་པའི་གནས་བརྒྱད་ཟེར་ཡང་། འདིར་དཔེ་ཁ་བཀང་པས་དགུར་བྱས་པའོ། །དེ་ཕྱིན་ཆོད་ནི་སྒོམ་ལེགས་ཀྱིས་ཉང་སྟོད་ཀྱི་དཀྱིལ་མཁར་བྱ་བ་གནམ་ས་འཁོར་ལོའི་དབྱིབས་སུ་ཡོད་ཅིང་བྲག་སྔོན་ནག་ལ་ཡོད་པའི་ཕུག་པ་སྟེ། སློབ་དཔོན་སྟོང་རྒྱུང་གི་སྒྲུབ་གནས་ཡིན་ཞེས་གཤེན་ཆེན་གྱི་ལུང་ནས་བྲག་ཕུག་གི་བཙན་རྒོད་བཏུལ་བཀའ་སྲུང་དུ་བསྐོས། དབང་ཀུན་རྫོགས་པར་བསྐུར་བའི་སྒྲུབ་གནས་ཡིན་ནོ། །གསུམ་པ་ནི་གནས་གང་དུ་སོགས་ཀྱི་མདོར་བསྡུ་བ་དང་བཅས་པའི་རྩིས་འགོ་གསུམ་པའི་འགྲེལ་པ་བསྟན་ཟིན་ཏོ། ། ” ཞེས་སོ།། །།

robotstxt: allowed

filter: keep


text:
བོད་ཀྱི་རིས་མེད་ཆོས་བརྒྱུད་ཁག་གི་བཙུན་དགོན་རྣམ་པས་བརྟན་བཞུགས་བསྟར་འབུལ་སྐབས་༧ གོང་ས་རྒྱལ་བ་རིན་པོ་ཆེ་མཆོག་གིས་བཅོམ་ལྡན་འདས་ཀྱིས་དགེ་སློང་མ་དང་དགེ་སློང་པ་ཞེས་བསླབ་པའི་ཆ་ནས་ཐོབ་ཐང་འདྲ་མཉམ་གནང་ཡོད་དུས་ང་ཚོར་དགེ་བཤེས་མ་ཡོང་མི་ཆོག་པ་མེད་པར་བརྟེན་ཁྱེད་རང་ཚོས་དཔེ་ཆ་བལྟས་ཏེ་ཧུར་ཐག་བྱོས་ཤོག་ཨ་ཞེས་གསུངས།
དེ་རིང་སྔ་དྲོའི་ཆུ་ཚོད་ ༨།༣༠སྟེང་དྷ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ། རྒྱལ་བའི་བརྟན་བཞུགས་འགན་འཛིན་ལྷན་ཚོགས་ཀྱི་གོ་སྒྲིག་འོག རྒྱ་བལ་འབྲུག་གསུམ་དུ་གནས་པའི་བོད་ཀྱི་རིས་མེད་ཆོས་བརྒྱུད་ཆེན་པོ་ལྔའི་བཙུན་དགོན་ཁག ༤༠ ལྷག་ནས། ༧གོང་ས་རྒྱལ་བ་རིན་པོ་ཆེ་མཆོག་ལ་སྒྲོལ་དཀར་ཡིད་བཞིན་འཁོར་ལོའི་ཆོ་གའི་སྒོ་ནས་བསྟན་བཞུགས་བསྟར་འབུལ་ཞུས་སོང་བ་དང་། སྐབས་དེར་བཙན་བྱོལ་བོད་མིའི་མང་གཙོའི་ཀ་བ་གསུམ་གྱི་མཛད་གཙོ་རྣམ་པའི་དབུས་བཀའ་ཟུར་ཟམ་གདོང་རིན་པོ་ཆེ་མཆོག་དང་། རྒྱ་བལ་འབྲུག་གསུམ་ནས་ཕེབས་པའི་གྲྭ་བཙུན་རྣམ་པ་གཙོའི་བཞུགས་སྒར་ཁུལ་གྱི་སེར་སྐྱ་མི་མང་རྣམས་དང་ཕྱི་གླིང་བ་ཁག་ཅིག་བཅས་ཁྱོན་མི་གྲངས་༣༠༠༠ལྷག་འཛོམས་འདུག
བརྟན་བཞུགས་ཀྱི་ཐོག་མར་སེར་སྐྱ་ཕོ་མོ་ཡོངས་ནས་༧གོང་ས་རྒྱལ་བ་རིན་པོ་ཆེ་མཆོག་ཐེག་ཆེན་གཙུག་ལག་ཁང་དུ་གདན་ཞུ་ཡིས་བཞུགས་ཁྲིར་ཞབས་སོར་བདེ་བར་འཁོད་པ་དང་སྦྲགས། གྲྭ་བཙུན་རྣམ་པས་སྨོན་ལམ་གསུང་འདོན་དང་བརྟན་བཞུགས་ཞུ་འབུལ་གནང་མཁན་རྣམ་ནས་མཎྜལ་རྟེན་གསུམ་འདེགས་འབུལ་ཞུས་གྲུབ་མཚམས། ༧གོང་ས་རྒྱལ་བ་རིན་པོ་ཆེ་མཆོག་གིས་མི་མང་ལ་བཀའ་སློབ་བསྩལ་དོན། སྤྱིར་བཏང་བརྟན་བཞུགས་ཞུ་རྒྱུ་དེ་ཆོ་ག་བསྟན་པ་ཙམ་མ་ཡིན་པར་དུས་རྒྱུན་ནས་དམ་ཚིག་དང་དད་པ་གཡོ་བ་མེད་པ་ཞིག་ཡོད་པ་ཡིན་ན། བླ་མའི་ཚེ་ཡུན་དུ་གནས་བར་ཕན་ཐོགས་ཡོད་པ་རེད། ང་ཚོ་རྒྱ་གར་ནང་སླེབས་རྗེས་བཙུན་མ་ཚོས་དཔེ་ཆ་ལྟ་དགོས་རེད་ཅེས་འབོད་སྐུལ་ཞུས་པ་བཞིན་བཙུན་མ་ཚོས་གཞུང་ཆེན་ཁག་ལ་བསྟེན་ནས། ད་ལྟ་བཙུན་མའི་དགེ་བཤེས་མ་ཐོན་གྱི་ཡོད་པར་ངོས་ནས་རྗེས་སུ་ཡི་རངས་དང་ཞེ་དྲགས་ཡག་པོ་འདུག་ཞུ་རྒྱུ་ཡིན། དགེ་བཤེས་ཤིག་ཆགས་པར་ཟླ་བ་ཁ་ཤས་དང་ལོ་ཁ་ཤས་རིང་བསླབ་པ་བྱས་པ་ཙམ་གྱིས་མི་ཆོག་པར་ལོ་མང་རིང་གཞུང་ཆེན་ཁག་གི་རྩ་བ་བློ་འཛིན་བྱས་ཏེ་ཚིག་རེ་རེ་ཡི་གཞུང་གི་འགྲེལ་བ་དེ་ཚོ་རྩ་བར་བཞག་སྟེ་འགྲེལ་བཤད་རྒྱག་དགོས་པ་དང་། གཞུང་གི་འགྲེལ་བའི་ཐོག་ནས་སོ་སོར་གོ་བ་ཞིག་ཆགས་ཡོད་པ་དེ་ཕྱོགས་གླང་དང་ཆོས་གྲགས་ཀྱི་ཚད་མ་རིག་པའི་ཐོག་ནས་བརྡར་ཤ་བཅད་དེ་སློབ་སྦྱོང་བྱེད་དགོས་ཀྱིན་ཡོད་པ་རེད། ཁྱེད་རང་ཚོ་དགེ་བཤེས་མ་མང་ཆེ་བས་དཔེ་ཆ་བལྟས་ཏེ་ལོ་ངོ་ ༢༠ འཁོར་གྱི་ཡོད་པར་བརྟེན། ངོས་ནས་ལུང་རྟོགས་ཀྱི་བསྟན་པ་གཉིས་པོ་དེ་བཤད་སྒྲུབ་གཉིས་ཀྱི་ཐོག་ནས་འཛིན་སྐྱོང་སྤེལ་གསུམ་བྱེད་རྒྱུ་མ་གཏོགས་ཆོ་ག་འདོན་པ་དང་ཕྱག་མཆོད་འབུལ་བྱས་པ་ཙམ་གྱིས་བསྟན་པ་འཛིན་སྐྱོང་གི་མཚན་ཉིད་ཚང་རྒྱུ་དཀའ་ལས་ཁག་པོ་རེད་ཅེས་ཞུ་ཡི་ཡོད། ཅེས་གསུངས།
ཡང་ཁོང་ཉིད་ཀྱིས་དེ་སྔ་ང་རང་ཚོའི་བོད་ལ་བསྟན་པ་ས་ཐོག་རྡོག་ཐོག་ཡོད་ཀྱང་། མང་པོ་ཞིག་ལམ་དང་ལུགས་སྲོལ་གྱི་དབང་དུ་ཕྱིན་དེ་སྐྱབས་གསུམ་གྱི་མཚན་ཉིད་ཡང་ཡག་པོ་ཞིག་མ་ཤེས་བར་སྐྱབས་གསུམ་འཆི་ཟེར་གྱི་ཡོད་པ་རེད། སྐྱབས་ལ་ཆོས་དང་སངས་རྒྱས། དགེ་འདུན་གསུམ་དང་དེའི་ནང་གི་གཙོ་བོ་ཆོས་དཀོན་མཆོག་ཆགས་ཡོད། ཆོས་ཟེར་དུས་བཀའ་འགྱུར་བསྟན་འགྱུར་པོད་ཏི་སུམ་བརྒྱ་ལྷག་ཅིག་ཡོད་པ་དེའི་ནང་གསུངས་ཡོད་པའི་རྟོགས་པའི་ཡོན་ཏན་རང་གི་རྒྱུད་ལ་ཚང་དགོས་པ་དང་། རྟོགས་པའི་ཡོན་ཏན་ནང་ནས་གཙོ་བོ་འགོག་ལམ་ལས་བརྒྱུད་པའི་ཆོས་དཀོན་མཆོག་དེ་ཆགས་ཡོད་ལ། སྐྱབས་དངོས་ཡང་དེ་ཡིན་པ་རེད། དེ་འདྲ་བའི་སྐྱབས་སྟོན་མཁན་དེ་སྟོན་པ་འདྲ་འདྲའི་ནང་ནས་མི་འདྲ་བ་ཞིག་ཡིན་དུས། དེ་ལ་ཐར་བ་སྟོན་པའི་སྟོན་པ་ཞུ་ཡི་ཡོད་པ་དང་། སྐྱབས་གནས་དགེ་འདུན་པ་ཡང་འགོག་ལམ་ལམ་བདེན་གྱི་རྟོགས་པ་རྒྱུད་ལ་སྐྱེས་པར་བསླབ་པ་སློབ་གཉེར་བྱེད་དགོས་ཡོད། སློབ་གཉེར་མ་བྱས་ན་མི་ཤེས་ཤིང་། ང་རང་ཚོ་ལམ་དང་ལུགས་སྲོལ་ལ་བརྟེན་ནས་ཡོང་བ་ཞིག་ཆགས་ཡོད་ཀྱང་དེ་ཞིབ་ཚགས་པོ་མིན་འདུག ད་ལྟ་ང་ཚོ་རྒྱ་གར་ལ་ཡོང་སྟེ་བོད་ཀྱི་ཆོས་དང་རིག་གཞུང་འཛམ་གླིང་འདིའི་སྒང་མངོན་ཆོག་པ་ཞིག་དང་། ཚན་རིག་དང་མཐུན་པའི་འགྲེལ་བཤད་རྒྱག་ཐུབ་པ་དེའང་དཔལ་ཎྰ་ལེནྡྲའི་ཆོས་བརྒྱུད་དེ་ཆགས་ཡོད། འོན་ཀྱང་། ང་ཚོས་ཆོས་བརྒྱུད་དེ་རྩ་ཆེན་པོ་རེད་ལབ་ན་མི་འགྲིག་པར་སོ་སོས་བརྟག་དཔྱད་བྱས་པ་བརྒྱུད་རྩ་ཆེན་པོ་ཡིན་པ་ཤེས་པར་གྱིས་ཏེ་མི་ལ་འགྲེལ་བཤད་རྒྱག་པ་དང་། དེ་ཡང་ཚིག་སྐམ་པོ་ཞིག་གིས་འགྲེལ་བཤད་རྒྱག་མི་ཐུབ་པར་སོ་སོར་གང་ལ་གང་འཚམ་ཉམས་མྱོང་ཡོད་བསྡད་པ་ཞིག་དང་། འགོག་ལམ་བརྒྱུད་པའི་ཆོས་ཀྱི་བྲོ་བ་ཡོད་པ་ཞིག་ཡིན་ན་མི་ལ་འགྲེལ་བཤད་རྒྱག་ཐུབ་པ་ཞིག་ཡོང་གི་ཡོད་སྟབས། གཙོ་བོ་སློབ་གཉེར་བྱ་རྒྱུ་གལ་ཆེན་ཆགས་ཡོད། དགེ་སློང་མ་ཐོག་མའི་སྐབས་ངོས་ནས་བཅོམ་ལྡན་འདས་ཀྱིས་དགེ་སློང་མ་དང་དགེ་སློང་པ་ཞེས་བསླབ་པའི་ཆ་ནས་ཐོབ་ཐང་འདྲ་མཉམ་གནང་ཡོད་དུས། ང་ཚོར་དགེ་བཤེས་མ་ཡོང་མི་ཆོག་པ་ཡོད་པ་མ་རེད་ཅེས་ཞུས་མྱོང་། དེར་བརྟེན་ཁྱེད་རང་ཚོས་དཔེ་ཆ་བལྟས་ཏེ་ཧུར་ཐག་བྱོས་ཤོག་ཨ། ཞེས་གསུངས།
བརྟན་བཞུགས་སྐབས་ཁོང་ཉིད་ཀྱིས་དམིགས་བསལ་ཐུབ་དབང་གི་སྐུའི་སྐོར་ལ། ང་རང་ཚོ་ནང་པ་ཞིག་གི་ངོས་ནས་སངས་རྒྱས་ཀྱི་ཆོས་དེ་ཐོག་མར་གསུང་མཁན་སྟོན་པ་བཅོམ་ལྡན་འདས་རེད། ངོས་ནས་བལྟས་པ་ཡིན་ན། སྟོན་པ་བཅོམ་ལྡན་འདས་(Gautam Buddha)ནི་ལྟ་གྲུབ་སྨྲ་བ་ཞིག་རེད། ཁོང་གི་གསུང་ནང་ལ་དེང་སང་ཡིན་ན་ཁོན་ཊོམ་དངོས་ཁམས་(Quantum Physics)ཟེར་གྱི་ཡོད་པ་དང། ང་ཚོའི་ཤེས་རབ་སྙིང་པོའི་ནང་༼གཟུགས་སྟོང་པའོ་སྟོང་པ་ཉིད་གཟུགས་སོ་༽ཞེས་གསུངས་ཡོད་པ་དེས་ཁོན་ཊོམ་དངོས་ཁམས་སྟོན་གྱི་ཡོད། རྒྱ་གར་གྱི་རྡུལ་ཕྲན་ཚན་རིག་པ་ར་ཇི་ར་མ་ན་(Raja Ramanna)ཟེར་བ་ཁོང་གིས། དེང་སང་ཁོན་ཊོམ་དངོས་ཁམས་(Quantum Physics)ཟེར་བ་དེ་འཛམ་གླིང་ནང་གི་ལྟ་གྲུབ་གསར་པ་ཞིག་ཆགས་ཡོད་ཀྱང་། རྒྱ་གར་ནང་ལོ་ངོ་ ༢༥༠༠ གོང་ནས་བྱུང་ཚར་འདུག་ཅེས་བཤད་བྱུང་ལ་དེ་བདེན་པ་ཡང་རེད། ང་ཚོས་ཁོན་ཊོམ་དངོས་ཁམས་ཚོགས་འདུ་ཞིག་གི་ཐོག་བགྲོ་གླེང་བྱས་ཡོང་སྐབས་ཚན་རིག་པ་ཚོར་རིག་གནས་གསར་པ་ཆགས་ཡོད་དུས་ཁོ་ཚོས་ཡག་པོ་ཉན་གྱི་འདུག་མོད། ང་ཚོར་སྔ་མོ་ནས་རྒྱུས་ཡོད་པ་ཞིག་དང་། དཔལ་ཎྰ་ལེནྡྲའི་ཆོས་བརྒྱུད་ནང་གཏིང་ཟབ་པོ་ཡོད་པ་ཞིག་ཡིན་དུས། སངས་རྒྱས་བཅོམ་ལྡན་འདས་ལྟ་གྲུབ་སྨྲ་བ་ཞིག་རེད་འདུག དེའི་སྒང་ནས་སངས་རྒྱས་བཅོམ་ལྡན་འདས་ཀྱིས་གཞན་ཕན་ཁོ་ནར་དམིགས་པའི་བྱང་ཆུབ་སེམས་ཟེར་བ་དེ་སེམས་ཅན་མཐའ་དག་ལ་གཞན་ཕན་གྱི་བློ་སྐྱེད་དགོས་པ་ཞིག་ཡིན་པ་དང་། མི་ཁོ་ན་མ་ཡིན་པར་སེམས་ཅན་མཐའ་དག་ལ་ཕན་བདེ་བསྐྲུན་དགོས་ཅེས་གསུངས་ཡོད་པ་དེ་རྩ་བའི་ལམ་སྟོན་ཞིག་རེད་འདུག ཅེས་གསུངས།
ཡང་ཁོང་ཉིད་ཀྱིས་མུ་མཐུད། བཅོམ་ལྡན་འདས་ཀྱིས་དགེ་སློང་དག་གམ་མཁས་རྣམས་ཀྱིས། བསྲེགས་བཅད་བརྡར་བའི་གསེར་བཞིན་དུ། ལེགས་པར་བརྟག་ལ་ང་ཡི་བཀའ། བླང་བར་བྱ་ཡི་གུས་ཕྱིར་མིན། ཞེས་གསུངས་བ་དེས་བཅོམ་ལྡན་འདས་ཁོ་རང་གི་བཀའ་ལ་ཞིབ་འཇུག་དང་བརྟག་དཔྱད་བྱས་ཏེ་ཁས་ལེན་བྱེད་དགོས་པ་མ་གཏོགས་དད་པའི་དབང་གིས་བཅོམ་ལྡན་འདས་ཀྱི་བཀའ་རེད་ཟེར་ནས་ཁས་ལེན་དགོས་པ་ཞིག་མ་རེད་ཅེས་གསུངས་ཡོད་པ་དང་། བསམ་བློ་དེ་ཚན་རིག་པའི་བསམ་བློ་གཏོང་སྟངས་རེད་འདུག་ལ་ལོ་ ༢༦༠༠ གོང་ལ་བྱོན་པའི་སངས་རྒྱས་བཅོམ་ལྡན་འདས་དེ་ངོས་གཅིག་ནས་བལྟས་ན་ཚན་རིག་པ་རེད། དེ་ཡང་སོ་སོ་རང་ཉིད་ཀྱིས་དངོས་ཡོད་གནས་ཚུལ་ལ་ཞིབ་འཇུག་གནང་སྟེ། བདེན་གཉིས་རྣམ་བཞག་གི་བརྩམས་པའི་གཞུང་དེ་གསུངས་པ་རེད་ལ། རྗེས་འཇུག་གི་འདུལ་བྱ་སུ་ཡིན་རུང་དད་པ་ཁོ་ནའི་ཐོག་ཡོང་བ་ཡིན་ན་འགྲིག་གི་མེད་སྟབས་བརྟག་དཔྱད་བྱོས་ཅེས་གསུངས་ཡོད་པ་དང་། ཎྰ་ལེནྡྲའི་ཀླུ་སྒྲུབ་ཡབ་སྲས་སོགས་མཁས་པ་མང་པོ་ཞིག་གིས་བཅོམ་ལྡན་འདས་ཀྱི་བཀའ་དེ་སྒྲ་ཇི་བཞིན་པ་གཏན་ལ་ཕབ་པ་ཡིན་ན་རིག་པའི་གནས་ལ་གནོད་ཀྱི་འདུག་ཅེས་སྒྲ་ཇི་བཞིན་པ་གཏན་ལ་འབེབ་མི་རུང་ཚུལ་སོགས་གསུངས་ཡོད། སྤྱིར་འཛམ་བུ་གླིང་འདིའི་སྒང་ཆོས་ལུགས་ཚང་མས་སོ་སོའི་སྟོན་པའི་གསུང་བ་ལ་དེ་དེ་བཞིན་ནོ་ཞེས་འགྲོ་བསྡད་ཡོད་པ་རེད། འོན་ཀྱང་། སངས་རྒྱས་བཅོམ་ལྡན་འདས་ཀྱིས་ཁོ་རང་གི་གསུང་ལ་བརྟག་དཔྱད་བྱོས་ཞེས་གསུངས་ཡོད་དུས། ངོས་ནས་སངས་རྒྱས་བཅོམ་ལྡན་འདས་ཚན་རིག་པ་རེད་ཅེས་བཤད་བསྡད་ཡོད། ཅེས་གསུངས།
ད་རེས་བརྟན་བཞུགས་སྐབས་རྒྱ་བལ་འབྲུག་གསུམ་གྱི་བཙུན་དགོན་ཁག་གིས་༧གོང་ས་རྒྱལ་བ་རིན་པོ་ཆེ་མཆོག་གི་དྲུང་ནས་དང་པོ། ༧གོང་ས་མཆོག་གི་བཀའ་སློབ་ལམ་སྟོན་སོགས་ཀྱི་ཐོག་དད་པ་དམ་ཚིག་གཡོ་བ་མེད་པར་ཤར་སྐྱོད་གནང་རྒྱུ་དང་། གཉིས་པ་བོད་མིའི་སྒྲིག་འཛུགས་ཀྱི་ཆབ་སྲིད་ལངས་ཕྱོགས་དབུ་མའི་ལམ་ཐོག་ཤར་སྐྱོད་གནང་རྒྱུ། གསུམ་པ་དོལ་རྒྱལ་བསྟེན་སྲུང་མི་བྱེད་པ་མ་ཟད། ཁོའི་རྗེས་འབྲང་པ་རྣམས་དང་ཆོས་དང་ཟང་ཟིང་གི་འབྲེལ་བ་མི་བྱེད་པའི་ཁས་ལེན་དམ་བཅའ་གསུམ་བཞག་སོང་བ་དང་། ཐེངས་འདིིའི་བརྟན་བཞུགས་བསྟར་འབུལ་ཞུ་བར་རིས་མེད་ཆོས་བརྒྱུད་ཁག་ལྔའི་བཙུན་དགོན་ཆེ་ཆུང་ཁག་ ༤༠ ལྷག་ཅིག་ནས་བཙུན་མ་ཁྱོན་བསྡོམས་ ༨༧༥ ལྷག་ཞིག་ཕེབས་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
Terdzo-WA-021
འཆི་མེད་ཡང་སྙིང་ཀུན་འདུས་ཀྱི་བསྙེན་ཡིག་ཐོ་བྱང་
by སྨིན་གླིང་ལོ་ཆེན་དྷརྨ་ཤྲཱི་ (Minling Lochen Dharmaśrī)
revealed by གཏེར་བདག་གླིང་པ་འགྱུར་མེད་རྡོ་རྗེ་ (Terdak Lingpa Gyurme Dorje)
in cycle ཚེ་སྒྲུབ་འཆི་མེད་ཡང་སྙིང་ཀུན་འདུས་ (Tshe sgrub 'chi med yang snying kun 'dus)
parent cycle ཟབ་ཆོས་རིག་འཛིན་ཐུགས་ཐིག་ (Zab chos rig 'dzin thugs thig)
Volume 20 (ཝ) / Pages 303-312 / Folios 1a1 to 5b5
Tibetan Text
༄༅། །འཆི་མེད་ཡང་སྙིང་ཀུན་འདུས་ཀྱི་བསྙེན་ཡིག་ཐོ་བྱང་བཞུགས་སོ། ། ཨོཾ་སྭསྟི། བླ་མ་དང་མགོན་པོ་ཚེ་དཔག་ཏུ་མེད་པ་ལ་ཕྱག་འཚལ་ལོ། །འདིར་འཆི་མེད་ཡང་སྙིང་ཀུན་འདུས་ཀྱི་བསྙེན་པ་བྱ་ཚུལ་ལ། ཐོག་མར་དཀོན་མཆོག་མཆོད་པ་དང་། གསུང་རབ་བཀླག་པ་སོགས་རྒྱབ་རིམ་གྱི་དགེ་བའི་དཔུང་ཅི་འགྲུབ་སྔོན་དུ་འགྲོ་བས། དབེན་ཞིང་ཡིད་དུ་འོང་བའི་གནས་ཕྱག་དར་གྱིས་དག་པར་བྱས་ལ། དམིགས་རྟེན་གྱི་བྲིས་སྐུ་བཀྲམ་པའི་མདུན་དུ། བསྙེན་སྒྲུབ་སྦྲེལ་ནས་བྱེད་ན་ལས་བྱང་འཆི་མེད་འདོད་འཇོར་གསུངས་པ་ལྟར་དཀྱིལ་འཁོར་ཚེ་རྫས་དང་བཅས་པའི་གཤོམ་རྒྱས་པར་བྱ་བའམ། བསྙེན་རྐྱང་ཙམ་ལས་མི་བྱེད་ན་མཆོད་གཏོར་ཅི་འབྱོར་བཤམ། དེ་དང་ཁ་སྤྲོད་དུ་སྟན་ནང་ཚངས་ཅན་གྱི་འོག་ཏུ་འབྲས་སམ་ས་དཀར་གྱིས་གཡུང་དྲུང་ཆོས་འཁོར་དུ་བྲི། མདུན་དུ་རྡོར་དྲིལ་ཌཱ་མ་རུ་ནང་མཆོད་སོགས་བཀོད། གཞན་ཡང་མཚམས་གཡོག་སྨན་པ་འཚོ་ཆས་སོགས་མཚམས་འོག་ཏུ་ཆུད་དགོས་པ་ཐམས་ཅད་ཚོགས་པར་འདུ་བྱས་ལ། ཉི་མ་བྱང་བགྲོད་ཀྱི་དུས་ཟླ་བ་ཡར་གྱི་ངོའི་རྒྱས་པའི་ལས་ལ་ཤིས་པའི་གཟའ་སྐར་དགེ་བ་ལ་སྐྱབས་སེམས་སྔོན་དུ་འགྲོ་བས། ཧྲཱིཿ ཀ་དག་ཆོས་སྐུའི་སོགས་ཀྱིས་རྟ་མགྲིན་གྱི་ང་རྒྱལ་མཆོག་ཏུ་བརྟན་པོས། ཧྲཱིཿཔདྨ་ཀྲོ་དྷ་ཅུང་ཟད་བཟླས་ནས། ཞིང་སྐྱོང་གཞི་བདག་སོགས་དཀར་ཕྱོགས་ལ་གཏོར་མ་ཕུལ་ནས་ཕྲིན་ལས་བཅོལ། ནག་ཕྱོགས་པ་རྣམས་ལ་བགེགས་གཏོར་བཏང་ལ། ཐུགས་ལས་སྤྲུལ་པའི་ཁྲོ་བོ་ནི། །ཞེས་སོགས་ཀྱིས་ཁྲོ་བོའི་སྤྲིན་སྤྲོས་པས་བགེགས་ཐམས་ཅད་བསྡིགས་བསྐྲད་བརླག་པར་བསམ་ལ་དྲག་སྔགས་ཐུན་བྲབ་གུ་གུལ་གྱི་དུད་པས་བདུག་པ་སོགས་ཚམ་རྔམ་གྱིས་བགེགས་བསྐྲད་ནན་ཏན་བྱས་རྗེས། སྒོ་དྲུང་དུ་ཐོ་བརྩིགས་ལ་རྒྱལ་པོ་ཆེན་པོ་བཞི་བསྐྱེད་བསྟིམ་མཆོད་བསྟོད་ཕྲིན་བཅོལ་བྱས་པས་འཁོར་ཡུག་ཐམས་ཅད་རྒྱལ་ཐབས་ཀྱི་གུར་གྱིས་བཅིངས་པར་བསམ་སྟེ་ཕྱི་མཚམས་བཅད། དེ་ནས་ནང་དུ་ཞུགས་ལ། ཧྲཱི༔ མི་དམིགས་གསལ་བའི་སོགས་ཤྭ་ལོ་གཅིག་གིས་ནང་མཚམས་གཅོད་པ་ནི། ཧྲཱིཿཞེས་མ་དག་པའི་སྣང་བ་ཐམས་ཅད་སྦྱངས་ནས་མི་དམིགས་པའི་ངང་དུ་དར་གཅིག་མཉམ་པར་འཇོག །དེ་ལས་འགག་མེད་གསལ་བའི་རང་མདངས་རང་རིག་པའི་ངོ་བོ་ཧཱུྃ་ཡིག་རང་སྒྲ་སྒྲོག་པས་ནམ་མཁའ་གང་བ་ལ་སེམས་བཟུང་། ཧཱུྃ་ལས་འོད་ཟེར་འཕྲོས་པས་རྡོ་རྗེའི་ས་གཞི་རྭ་གུར་བླ་བྲེ་ཡེ་ཤེས་ཀྱི་མེ་འབར་བ་དང་བཅས་པས་སྟེང་འོག་ཕྱོགས་མཚམས་ཐམས་ཅད་གཏམས་ཏེ་ཅིས་ཀྱང་མི་ཤིགས་པར་བསམ་ལ་བཛྲ་རཀྵ་ཧཱུྃ་ཕཊ༔ ཅེས་པའི་སྔགས་ཀྱིས་བསྲུང་སྟེ་ནང་མཚམས་སོ། །དེ་ནས་བར་དུ་གཅད་བྱ་གཅོད་བྱེད་ཐམས་ཅད་འཛིན་མེད་ནམ་མཁའ་ལྟ་བུའི་ངང་ལ་དར་གཅིག་མཉམ་པར་འཇོག་པས་གསང་མཚམས་བཅད། དེ་ལྟར་མཚམས་བཅད་ཕྱིན་ཆད་སྔར་དམིགས་འོག་ཏུ་མ་ཆུད་པའི་ངོ་གསར་དང་མི་འཕྲད་ཅིང་ཆས་ཀ་གཏོང་ལེན་མི་བྱ། སྲུང་འཁོར་འདི་མཚམས་གྲོལ་རྒྱུའི་ཐུན་ཐ་མའི་ཚེ་མ་གཏོགས་མི་བསྡུ་ཞིང་། ཐུན་འགོ་ཐམས་ཅད་དུའང་ཆོ་གའི་དཀྱུས་ནས་འབྱུང་བ་ལྟར་གསལ་འདེབས་བྱའོ།།དེ་ཡང་ཞག་དང་པོའི་དགོང་ཐུན་དང་། ཞག་གཉིས་པ་ཕན་གྱི་ཐོར་ཐུན་གྱི་འགོར་སྔོན་འགྲོ་སྐྱབས་སེམས་དང་མཆོད་པ་བྱིན་རླབས་ཀྱི་བར་དང་། ཐུན་གཞན་རྣམས་ལ་སྐྱབས་སེམས་ཙམ་སྔོན་དུ་འགྲོ་བས། ཧྲཱི༔ མི་དམིགས་སོགས་སྲུང་འཁོར་ནས་བརྩམ་སྟེ་དངོས་གཞི་ལ་འཇུག་པས་ཆོག །གང་ལྟར་ངེས་འབྱུང་གི་བློས་བསྐུལ་ཏེ། བླ་མ་དང་དཀྱིལ་འཁོར་གྱི་ལྷ་ཚོགས་མཁའ་ཁྱབ་ཏུ་གསལ་བཏབ་ནས་རེ་ལྟོས་ལིང་སྐྱུར་གྱིས་སྐྱབས་འགྲོ་དང་། སེམས་ཅན་ཐམས་ཅད་འཆི་མེད་རྡོ་རྗེའི་གོ་འཕང་ལ་འགོད་པའི་ལྷག་བསམ་གྱིས་ཀུན་རྫོབ་སེམས་བསྐྱེད་ཀྱི་མཐར། ཡུལ་སེམས་ཅན་མི་དམིགས་པ་ཀ་དག་སྤྲོས་པ་དང་བྲལ་བའི་ངང་ལ་དར་གཅིག་ཀློད་པ་དོན་དམ་བྱང་སེམས། དེའི་རང་རྩལ་འགག་པ་མེད་པ་རྟ་མགྲིན་གྱི་སྐུར་ལངས་ལ་མཚམས་བཅད་ནས། རྩ་བརྒྱུད་ཀྱི་བླ་མ་རྣམས་བསྐུལ་པས་ཆར་སྤྲིན་གཏིབས་པ་ལྟར་བྱོན་ནས་བདག་གནས་ཡོ་བྱད་རྣམས་ལ་ཐིམ་པར་བསམ་ལ་བྱིན་དབབ། རང་གི་ཐུགས་ཀ་ནས་སྤྲོས་པའི་ཡེ་ཤེས་ཀྱི་མེ་རླུང་ཆུས་མཆོད་རྫས་རྣམས་སྦྱངས་ཏེ་མི་དམིགས་པ་ལས་ཟག་པ་མེད་པའི་མཆོད་སྤྲིན་ནམ་མཁའ་གང་བར་སྤྲོས་པས་བརླབ། དེ་ནས་ཧྲཱི༔ མི་དམིགས་སོགས་ཀྱིས་སྔར་ལྟར་སྲུང་འཁོར་གསལ་བཏབ། དེའི་དབུས་སུ་ཧྲཱིཿལས་སྣོད་ཀྱི་འཇིག་རྟེན་གཞལ་ཡས་ཁང་གྲུ་བཞི་སྒོ་བཞི་པ་དྭངས་གསལ་སྒྲིབ་པ་མེད་པའི་རྣམ་པར་སད་པར་བསམ། དེའི་དབུས་སུ་པད་ཉིའི་གདན་ལ་རང་རིག་ཧྲཱིཿཡིག་དམར་པོ་ལས་འོད་ཟེར་འཕྲོས། ནང་བཅུད་ཀྱི་སེམས་ཅན་ཐམས་ཅད་མི་ཤིགས་པའི་ལྷར་སད། ཚུར་འདུས་ཧྲཱིཿལ་ཐིམ་པ་ཡོངས་སུ་གྱུར་པ་ལས་རང་ཉིད་ཚེ་དཔག་མེད་དུ་བསྐྱེད་པའི་ཕྱི་རོལ་པད་འདབ་བརྒྱད་ཀྱི་ཕྱོགས་བཞིར་ལཱ་སྱེ་སོགས་སེམས་མ་བཞི། མཚམས་བཞིར་དྷཱུ་པེ་མ་སོགས་མགྱོགས་མ་བཞི། སྒོ་བཞིར་ལྕགས་ཀྱུ་མ་སོགས་སྒོ་མ་བཞི་གསལ་བཏབ། གཙོ་བོའི་ཐུགས་ཀར་པད་ཟླ་ལ་གནས་པའི་ཧྲཱིཿལས་འོད་ཟེར་འཕྲོས། ཡེ་ཤེས་པ་སྤྱན་དྲངས་ནས་བསྟིམ་པའི་བར་བྱས་ལ། སྐབས་འདིར་གཏེར་གཞུང་རྩ་བ་ལྟར་གསོལ་འདེབས་ནི། རང་གི་སྤྱི་བོར་འཇའ་གུར་གྱི་དབུས་སུ་བླ་མ་ཚེ་དཔག་མེད་ཀྱི་རྣམ་པར་གསལ་བ་ལ་ཨོཾ་ཨཱཿཧཱུྃ༔ ཆོས་དབྱིངས་ཕྱོགས་ལྷུང་བྲལ་བའི་སོགས་ཀྱི་གསོལ་འདེབས་དང་། བཛྲ་ཨཱ་ཡུརྫྙཱ་ན་སརྦ་སིདྡྷི་ཕ་ལ་ཧཱུྃ༔ ཞེས་མོས་གུས་གདུང་ཤུགས་དྲགས་པོས་བཟླས་པས། བླ་མའི་ཐུགས་ཀའི་ཧྲཱིཿལས་འོད་ཟེར་འཕྲོས་བརྟན་གཡོ་འཁོར་འདས་ཀྱི་ཆོས་ཐམས་ཅད་ལ་ཁྱབ་པས་སྣོད་ཀྱི་འབྱུང་ལྔའི་མདངས་དང་། བཅུད་ཀྱི་ཚེ་དང་བསོད་ནམས་ཡེ་ཤེས་རྣམས་འོད་ཟེར་དཀར་དམར་གྱི་རྣམ་པར་བསྡུས་པ་ཕྱག་གི་བུམ་པའི་ནང་དུ་ཐིམ་པའི་རྐྱེན་གྱིས། བུམ་ནང་གི་བདུད་རྩི་ཁོལ་ཞིང་ལུད་པ་རང་གི་ཚངས་བུག་ནས་ཞུགས་སྤྱི་བོ་སོགས་གནས་ལྔ་རིམ་གྱིས་གང་བའི་བདེ་བ་ལ་སེམས་བཟུང་ནས་ཡིད་བཟླས་བྱ་ཞིང་ངང་བསྐྱང་། མཐར་སྤྱི་བོའི་ལྷ་འོད་དུ་ཞུ་ནས་རང་ལ་བསྟིམས་ལ་བུམ་ཅན་དང་སྦྱར་བའི་ཡིད་བཟླས་དང་རང་ངོ་བསྐྱང་ངོ་། །དེ་ནས་ཐུགས་ཀ་ནས་སྤྲོས་པའི་ལྷ་མོ་རྣམས་ཀྱིས་རང་ལ་མཆོད་བསྟོད་བྱས་པར་བསམ་ལ། མེ་ཏོག་བདུག་སྤོས་སོགས་ཀྱིས་མཆོད། ཧྲཱི༔ ཆོས་དབྱིངས་ངང་ལས་སོགས་ཀྱིས་བསྟོད། དེ་ནས་རང་གི་ཐུགས་ཀར་པད་འདབ་བརྒྱད་གྱེས་པའི་ལྟེ་བར་ཟླ་དཀྱིལ་གྱི་དབུས་སུ་ཧྲཱིཿཡིག་དམར་པོ་འབར་ཞིང་འཕྲོ་བ་ལ་སྔགས་ཕྲེང་དམར་གསལ་རང་སྒྲ་སྒྲོག་བཞིན་པར་ལྡེམ་མེ་གཡས་སུ་འཁོར་བ། དེ་ལས་འོད་ཟེར་འཕྲོས་བརྟན་གཡོ་འཁོར་འདས་ཀྱི་དྭངས་མ་ཐམས་ཅད་འཆི་མེད་ཡེ་ཤེས་ཀྱི་བདུད་རྩིའི་རྣམ་པར་བསྡུས་ནས་ཐུགས་ཀའི་སྔགས་ཕྲེང་ལ་ཐིམ་པས་འཆི་བ་མེད་པ་རྡོ་རྗེའི་སྲོག་ཐོབ་པར་བསམ་ལ། ལྷ་སྔགས་སྤྲོ་བསྡུའི་རོལ་པ་གསལ་ལ་འཛིན་མེད་སྣང་སྟོང་སྒྱུ་མ་ལྟ་བུའི་ངང་ལ་མཉམ་པར་བཞག་ནས། ཕྲེང་བ་བྱིན་གྱིས་བརླབས་ཏེ་ངག་བཟླས་བྱ། སྤྲོ་ཞིང་ནུས་ན་རེས་རླུང་འཇུག་གནས་ལྡང་གསུམ་འབྲུ་གསུམ་གྱི་སྒྲ་གདངས་སུ་མོས་ལ། བུམ་པ་ཅན་དང་སྦྱར་བའི་རྡོར་བཟླས་བྱ་སྟེ། ཧཱུྃ་སྒྲས་འབྱིན་པའི་ཚེ་འོད་ཟེར་སྤྲོས། ཨོཾ་གྱིས་འཇུག་པའི་ཚེ་སྣོད་བཅུད་ཀྱི་དྭངས་མ་ཐམས་ཅད་འཆི་མེད་ཡེ་ཤེས་ཀྱི་བདུད་རྩིར་བསྡུ། ཨཱཿས་གནས་པའི་ཚེ་བསྟིམ་ལ་འཆི་མེད་རྡོ་རྗེའི་སྐུ་སྣང་སྟོང་མི་ཤིགས་པའི་ངང་ལ་བཞག་གོ །གལ་ཏེ་ཚེའི་སྒྲུབ་རྫས་རྣམས་བཤམས་ཡོད་ན་བཟླས་པའི་མཐར་ཚེ་འགུགས་རེའང་བྱ་སྟེ་ཚེའི་ལྷ་ཚོགས་རྣམས་ཀྱིས་འཁོར་འདས་ཀྱི་ཚེའི་དྭངས་མ་ཐམས་ཅད་འོད་ཟེར་དཀར་དམར་གྱི་རྣམ་པར་བསྡུས་ནས་སྒྲུབ་རྫས་རྣམས་ལ་ཐིམ་པར་བསམ་ལ་ཚེ་མདའ་གཡབ་ཅིང་ཐུགས་དམ་བསྐུལ་ནས་ཚེ་འགུགས། དེ་ཡང་འོད་ཀྱི་རྣམ་པར་བསྡུས་པ་རང་གི་སྙིང་གའི་ཧྲཱིཿལ་བསྟིམས་ནས་སྦ་བ་རྣམས་བྱའོ། །གང་ལྟར་ཡང་ཉལ་བའམ་ཐུན་བསྡུ་བ་ན། ཨ༔ སྐྱེ་འགག་གནས་གསུམ་སོགས་ཀྱི་མཐའི་ཚིག །སྐྱེ་མེད་ཐུགས་སྲོག་ནཱ་དའི་དབྱིངས་སུ་བསྡུ༔ ཞེས་རང་གི་ཐུགས་ཀའི་འོད་ཀྱིས་རེག་པས་དཀྱིལ་འཁོར་གྱི་འཁོར་ལོ་ཐུགས་ཀའི་ཧྲཱིཿཡི་བར་དུ་བསྡུ། དེའང་འཆི་མེད་གཉུག་མའི་ཡེ་ཤེས་མི་དམིགས་ཁྱབ་གདལ་སྤྲོས་པ་དང་བྲལ་བའི་དབྱིངས་སུ་བསྡུས་ལ་མཉམ་པར་བཞག །ཉལ་བ་ལས་ལྡང་བའམ། ཐུན་ལས་ལྡང་བའི་ཚེ་ཆུ་ལས་ཉ་ལྡང་བའི་ཚུལ་དུ་ལྷར་ལངས་ལ་བསྔོ་བ་བྱའོ། །ཚུལ་དེ་ལྟ་བུའི་ཐུན་བཞིའི་རིམ་པས་འབུམ་ཚོ་གསུམ་གྱིས་མཐའ་རྟེན་པ་བཟླ་བ་ནི་གྲངས་བསྙེན། ལོ་གཅིག་གམ། ཟླ་བ་དྲུག་གམ། གསུམ་ནི་དུས་བསྙེན། དངོས་ཉམས་རྨི་ལམ་གང་རུང་ལ་དགེ་བའི་མཚན་མ་མ་མཐོང་གི་བར་དེ་སྲིད་དུ་བཟླ་བ་ནི་མཚན་མའི་བསྙེན་པའོ། །དེ་ལྟར་བསྙེན་པ་རྫོགས་ནས་སང་གྲོལ་རྒྱུའི་དགོང་ཐུན་ནས་བཟུང་མཆོད་གཏོར་རྒྱ་ཆེར་བཤམ། མདུན་གྱི་སྒྲུབ་རྫས་སམ་གཏོར་མ་ལྷར་བསྐྱེད། དངོས་གྲུབ་བསྡུ་བའི་དམིགས་པ་དང་བཅས་པ་བྱ། ཁྱད་པར་གྲོལ་རྒྱུའི་སྔ་ཐུན་ལ་སྲུང་འཁོར་བརྟན་པར་བསྒོམ། བཟླས་པའི་མདུན་རྟེན་ལྷར་གསལ་བའི་གནས་གསུམ་གྱི་ཡི་གེ་གསུམ་ལས་འོད་ཟེར་དཀར་དམར་མཐིང་གསུམ་འཕྲོས། རང་གི་གནས་གསུམ་དུ་ཐིམ་པས་སྐུ་གསུང་ཐུགས་རྡོ་རྗེ་མི་ཤིགས་པའི་དངོས་གྲུབ་ཐོབ་པར་བསམ་ལ། གསོལ་འདེབས་དང་ཛཔ྄་བཟླས་མཐར། ཨོཾ། བཅོམ་ལྡན་ཚེ་དཔག་མེད་མགོན་གྱིས། །ཞེས་སོགས་ཀྱིས་དངོས་གྲུབ་བླང་ཞིང་མཇུག་ཆོག་རྣམས་མཐའ་རྒྱས་སུ་བྱའོ། །དེ་ལྟར་བསྙེན་པ་རྫོགས་ནས་སྒྲུབ་པ་བྱེེད་ན་ཚེའི་སྒྲུབ་རྫས་རྣམས་ཚང་བར་བཤམས་ཤིང་། ཐུན་ཐམས་ཅད་ལ་བདག་བསྐྱེད་སྔོན་དུ་འགྲོ་བས་བཟླས་པ་ཅུང་ཟད་བྱས་ནས། མདུན་བསྐྱེད་ཀྱི་དཀྱིལ་འཁོར་བསྐྱེད་བསྟིམ་མཆོད་བསྟོད་རྣམས་དཀྱུས་ལྟར་དང་། བཟླས་པའི་ཚེ་བདག་བསྐྱེད་ཀྱི་ཐུགས་སྲོག་ཧྲཱིཿལས་འོད་ཟེར་འཕྲོས། མདུན་བསྐྱེད་ལྷ་ཚོགས་རྣམས་ཀྱི་ཐུགས་རྒྱུད་བསྐུལ། དེ་ལས་འོད་ཟེར་མཁའ་ཁྱབ་ཏུ་སྤྲོས། རྒྱལ་བ་སྲས་དང་བཅས་པའི་ཐུགས་དམ་བསྐུལ་ནས་བྱིན་རླབས་དངོས་གྲུབ་ཐམས་ཅད་བསྡུས་ལ་ལྷ་རྣམས་ཀྱི་ཐུགས་ཀར་ཐིམ་པར་བསམ་ལ་བཟླས་པ་བྱ། ཡང་བདག་བསྐྱེད་ཀྱིས་སྔར་ལྟར་བསྐུལ། མདུན་བསྐྱེད་ཀྱི་ཐུགས་སྲོག་ཧྲཱིཿལས་འོད་ཟེར་དང་། དེ་དག་གི་རྩེ་ལས་ལྕགས་ཀྱུ་མ་སོགས་ཕྱག་རྒྱའི་ལྷ་མོ་ཉི་ཟེར་གྱི་རྡུལ་ལྟར་སྤྲོས་པས། སྟོང་གསུམ་ཕྱི་སྣོད་འབྱུང་བ་ལྔའི་མདངས་དང་བཅུད། ནང་སྐྱེ་འགྲོའི་ཚེའི་དྭངས་མ་ཐམས་ཅད་རྡོ་ཁབ་ལེན་གྱིས་ལྕགས་ཕྱེ་བསྡུས་པ་ལྟར་ཐུགས་སྲོག་ཧྲཱིཿལ་ཐིམ་པར་བསམ་ལ་བཟླས་པ་བྱ་སྟེ། དམིགས་པ་གཉིས་པོ་དེ་སྤེལ་བས་ཐུན་གྱི་གཞི་བཟུང་ནས་བཟླ་ཞིང་། ཐུན་མཇུག་ཏུ་བུམ་བཟླས་དང་། ཚེ་རྫས་རྣམས་ལ་དམིགས་པའི་བཟླས་པའང་ཅུང་ཟད་ཙམ་རེ་དང་། ཚེ་འགུགས་བསྟིམ་སྦ་བ་རྣམས་བྱ་ཞིང་། ཐུན་གཅོད་ཚུལ་བསྙེན་པ་དང་འདྲ། གྲོལ་རྒྱུའི་སྔ་ཐུན་ལ་སྔར་ལྟར་དངོས་གྲུབ་ལེན་ཞིང་། སྤྲོ་ན་མཐའ་རྟེན་དུ་དབང་ཆོག་ལྟར་ཚེ་དབང་བླང་ངོ་། །གང་ལྟར་ཡང་མཚམས་ཁོངས་དེར་བསྙེན་པའི་ཁ་སྐོང་དུ་བཟླས་གྲངས་ཀྱི་བཅུ་ཆའི་སྦྱིན་སྲེག་དང་། ཐོ་འགྲོལ། གནས་སྲུང་སོགས་བསྙེན་སྒྲུབ་སྤྱིའི་འགྲོས་ལྟར་ཤེས་པར་བྱའོ། །ཞེས་འཆི་མེད་ཡང་སྙིང་ཀུན་འདུས་ཀྱི་བསྙེན་ཡིག་ཐོ་བྱང་ཙམ་དུ་བཀོད་པ་འདི་ཡང་གོ་འཇོ་མཁོ་ཁྱིམ་བླ་མ་རྣམ་གྲོལ་བཟང་པོའི་གསུང་གིས་བསྐུལ་བ་ལས། གཉོས་བཙུན་དྷརྨ་ཤྲཱིས་ཆུ་སྟོད་ཟླ་བའི་ཚེས་བཅུའི་སྔ་དྲོ་ཐུན་གཅིག་ལ་ཤར་མར་སྤེལ་བའི་ཡི་གེ་པ་ནི་དགེ་སློང་ཨཱ་ནནྟ་མ་ཏིའོ།། །།


text:
——ཨ་རྒྱའི་ཉོ་འཚོང་གྲོས་མོལ་གྱི་བར་ཆད་གླེང་བ།
ཨ་རྒྱའི་ཚོང་དམག་ལངས་ནས་ཟླ ༡༠ ཕྱིན་པ་དང་། དེའི་རིང་ཨ་རྒྱའི་ཉོ་འཚོང་གྲོས་མོ་ཐེངས ༡༡ ལ་བྱས་པ་རེད། གྲོལ་མོལ་ལ་གྲུབ་འབྲས་གསལ་བོ་ཞིག་མེད་པའི་མ་ཚད། རྒྱ་ནག་གིས་གྲོས་མོལ་ཐེངས ༡༠ པའི་སྐབས་གློ་བུར་དུ་དེ་སྔ་ཁས་བླངས་པ་མཐའ་དག་རྩིས་མེད་དུ་བཏང་ནས་ཡང་བསྐྱར་འགོ་ནས་གྲོས་མོལ་བྱེད་དགོས་པའི་དགོས་འདུན་བཏོན་སྟབས། ཨ་རིའི་སྲིད་འཛིན་དགྲ་ནོན་ཁྲོ་འབར་གྱིས་དེ་མཚུངས་ཀྱི་ཨ་ལན་སློག་ནས་རྒྱ་ནག་ནས་ནང་འདྲེན་ཨ་སྒོར་ཁྲག་ཁྲི་གཉིས༼༢༠༠༠༠༠༠༠༠༠༠༠༽ཀྱི་རིན་གོང་གི་དངོས་ཟོག་ལ་ཟླ ༥ པའི་ཚེས ༡༠ རེས་གཟའ་པ་སངས་ནས་བཟུང་སྒོ་ཁྲལ་དེ་སྔའི༡༠% ནས ༢༥%ར་སྤར་བ་རེད།
ཅིའི་ཕྱིར་རྒྱ་ནག་གིས་ཁ་དན་ཚིག་ལ་མ་གནས་པར་ཁས་མདའ་འདྲ་ཞིག་བླངས་ཐེབས་གཞུ་འདྲ་ཞིག་བཅག་པ་རེད་དམ་ཞེ་ན། མདོར་དེད་ན་ཞི་ཅིན་ཕེང་གི་འཁྲུལ་སྣང་ཞིག་གི་ཁར་ནང་ཁུལ་གྱི་ཆབ་སྲིད་གནོན་ཤུགས་བསྣན་པ་ལས་བྱུང་བ་ཤར་སྟག་རེད། མུ་མཐུད་ཀློག


text:
རྒྱལ་མོ་ཚ་བ་རོང་ནས་སྙན་དབྱངས་ཀྱི་གླུ་སྐད་སྒྲོག་པའི་བོད་ཀྱི་བུ་མོ། ན་གཞོན་ཕུལ་བྱུང་གླུ་མ་ནམ་མཁའ་མཚོ།
རྒྱལ་མོ་ཚ་བ་རོང་ནས་སྙན་དབྱངས་ཀྱི་གླུ་སྐད་སྒྲོག་པའི་བོད་ཀྱི་བུ་མོ། ན་གཞོན་ཕུལ་བྱུང་གླུ་མ་ནམ་མཁའ་མཚོ།
ནམ་མཁའ་མཚོ་ནི་ཕ་ཡུལ་སི་ཁྲོན་ཞིང་ཆེན་དཀར་མཛེས་ཁུལ་རོང་བྲག་ནས་སྐྱེས་ཤིང་འཚར་ལོངས་བྱུང་བའི་བོད་ཀྱི་ཕུལ་དུ་བྱུང་བའི་གཞོན་སྐྱེས་གླུ་མ་ཞིག་ཡིན་ལ། དེ་ཡང་སྔར་སི་ཁྲོན་ཞིང་ཆེན་གྲངས་ཉུང་མི་རིགས་གླུ་པ་དང་། ཡེ་ཧྲུའུ་(乐手)བརྙན་འཕྲིན་འགྲན་བསྡུར་ཁྲོད་ཕུལ་བྱུང་བྱ་དགའ་བླངས་མྱོང་ཞིང་། 2012ལོར་དངོས་སུ་ཡར་དུང་དབྱིས་ཧུ་གློག་བརྙན་བརྙན་འཕྲིན་འཕྲིན་སྦྱོར་དུ་ཞུགས་ནས་བོད་ཀྱི་སྒྱུ་རྩལ་པ་གྲགས་ཅན་ཡར་དུང་ལགས་ཀྱི་བུད་མེད་སློབ་མ་གཅིག་པུར་ཆགས།
ཁོ་མོའི་ཚབ་མཚོན་བརྩམས་ཆོས་ལ་《པི་ཝང་གི་གཏམ་རྒྱུད།》དང་བོད་འགྱུར་མའི་《ཕྱེ་ལེབ་གཉིས།》《མ་ཎི་རྡོ་འབུམ།》《ནོར་གནག་བསྟོད་གླུ།》《པོ་ཏ་ལའི་ལྷན་འཛོམས།》《ཟླ་འོད་འོག་གི་ཆུང་འདྲིས།》《སྒྲོལ་མའི་བརྩེ་བ།》《སེམས་ཀྱི་ཉི་ཟླའི་དུས་ཆད།》དང་《དགུང་དུ་སྐྱོད་པའི་དྲན་དབང་།》སོགས་ཡོད་ལ། བརྩམས་ཆོས་མི་ཉུང་བ་ཞིག་ལ་བོད་ཁུལ་དང་། མ་ཟད་རྒྱལ་ཕྱི་ནང་ཀུན་ན་ས་ཁྱབ་རྡོ་ཁྱབ་ཏུ་གྱུར་ནས་སྙན་པའི་གྲགས་པ་རྒྱས། ལྷག་པར་དུ་2017ལོའི་ཟླ་གཉིས་པར་འགྲེམ་སྤེལ་བྱས་པའི་གླུ་གཞས་《ཁ་བ།》ཞེས་པ་དེ་བསྟུད་མར་ཟླ་ངོ་འགའི་རིང་ལ་བོད་ཀྱི་འཕྲིན་སྦྱོར་དང་བརྙན་འཕྲིན་སོགས་ནས་ཚ་ཤོས་ཀྱི་གླུ་གཞས་སུ་གྱུར་ནས་བོད་ཁུལ་ཞིང་འབྲོག་མང་ཚོགས་ཁྲོད་དང་ལྷག་པར་དུ་གླུ་གཞས་སྒྱུ་རྩལ་ལ་གོམ་ཁ་ཕྱོགས་བཞིན་པའི་གཞོན་སྐྱེས་མང་པོ་ཞིག་གི་མིག་དཔེ་དང་བསྐྱར་ལེན་བྱེད་རྒྱུའི་བརྩམས་ཆོས་ཡག་ཤོས་སུ་གྱུར། དེར་མ་ཟད་དུས་ཡུན་རིང་པོའི་ནང་མདོ་དབུས་ཁམས་གསུམ་གྱི་སྒྱུ་རྩལ་དུས་ཆེན་དང་སྤྲོ་ཚོགས་ཆེ་འབྲིང་ཆུང་གསུམ་ལ་ཞུགས་ནས་ལེགས་སྐྱེས་གྱ་ནོམ་པ་གནང་།
ད་ལྟའི་བར་དུ་ཁོ་མོས་《གངས་ལྗོངས་དོའོ་ལིང་སྲིང་མོ།》དང་《སེམས་ཀྱི་ཉི་ཟླའི་ལོག་ཕེབས།》དང་《སེམས་ཀྱི་ཉི་ཟླའི་མཉམ་འཛོམས།》སོགས་ཆེད་སྒྲིག་དང་མཉམ་སྒྲིག་བརྙན་འཁོར་དུ་མ་འགྲེམ་སྤེལ་བྱས་ཡོད་ལ། 2005ལོར་བོད་ལྗོངས་བརྙན་འཕྲིན་ཁང་གི་བོད་ལུགས་ལོ་སར་དགོང་ཚོགས་《བོད་ལྗོངས་ལ་གླུ་ཡིས་བསྟོད།》ཅེས་པར་ཞུགས། 2006ལོར་ཨོ་མོན་གྱི་ཕོ་ཐའོ་ཡའི་སྐད་ཡིག་སྡེ་ཁག་གི་ལུས་རྩལ་འགྲན་ཚོགས་ཀྱི་མཇུག་སྒྲིལ་དགོང་ཚོགས་དང་། སྐབས་གསུམ་པའི་ཀྲུང་གོའི་དར་མདོའི་མཛའ་གཞས་དུས་ཆེན་གྱི་མཇུག་སྒྲིལ་དགོང་ཚོགས་བཅས་སུ་འཁྲབ་སྟོན་བྱས། 2007ལོར་ཧུའུ་ནན་བརྙན་འཕྲིན་ཁང་གི་《ཟླ་བཅུ་པའི་གླུ་སྐད།》ཅེས་པའི་དགོང་ཚོགས་སུ་ཞུགས་ཏེ་ཐང་གུར་(腾格尔)དང་ཅི་ཅེ་(吉杰)སོགས་དང་མཉམ་དུ་འཁྲབ་སྟོན་བྱས། 2010ལོར་《གློག་བརྙན་ཧོང་ཙེ་ལ་དགའ།》ཞེས་པའི་སྒྱུ་རྩལ་དགོང་ཚོགས་ཆེན་མོར་ཞུགས་ཏེ་ཝང་ལི་ཧུང་(王力宏)དང་ཧན་ཧུང་།(韩红)ཡང་ཁུན་(杨坤)སོགས་དང་མཉམ་དུ་འཁྲབ་སྟོན་བྱས་པ་དང་། ལོ་དེར་《གངས་རི་དང་འཛམ་གླིང་འགྲེམ་སྟོན་ཚོགས་ཆེན་གྱི་རོལ་དབྱངས་དགོང་ཚོགས།》སུ་ལི་ཅའན་(李健)དང་ཐན་ཝེ་ཝེ་(谭维维)སོགས་ཀྱི་མཉམ་དུ་འཁྲབ་སྟོན་བྱས། 2012ལོར་མཚོ་སྔོན་རྒྱང་བསྒྲགས་བརྙན་འཕྲིན་ཁང་བོད་སྐད་རྒྱང་བསྒྲགས་ཀྱི་ལོ་འཁོར་60ལོན་པའི་དགོང་ཚོགས་སུ་ཞུགས་པ་དང་། སེར་ཤུལ་རྫོང་《ཉི་མའི་ཚོ་པ།》ཞེས་པའི་སྤྱི་ཕན་གླུ་གར་སྒྱུ་རྩལ་འཁྲབ་སྟོན་ཆེན་མོར་ཞུགས། 2015ལོར་སྐབས་དང་པོའི་ཧུང་ཡོན་རྫོང་གི་གཡག་རོལ་དབྱངས་དུས་ཆེན་གྱི་དགོང་ཚོགས་དང་། ཁམས་པའི་བརྙན་འཕྲིན་ཁང་གི་བོད་ལུགས་ལོ་སར་དགོང་ཚོགས། དེར་མ་ཟད་ཕུགས་འདུན་གྱི་མཆོག་དང་བོད་གླུ་ཡི་མཆོག་ཅེས་པའི་ཕུལ་བྱུང་གསར་རྩོམ་གླུ་གཞས་འཚོལ་སྡུད་དང་དཔྱད་འདེམས། བཤམས་འགྲེམ་གྱི་བྱེད་སྒོར་ཞུགས་ཏེ་བྱ་དགའ་ཐོབ། 2016ལོར་འབའ་ལྷག་དཀར་རྫོང་གི་སྐབས་དང་པོའི་བོད་གཞས་རོལ་དབྱངས་དུས་ཆེན་དང་། སྐབས་དགུ་པའི་ཁམས་པའི་སྒྱུ་རྩལ་དུས་ཆེན་གྱི་མཇུག་སྒྲིལ་མཛད་སྒོར་ཞུགས་པ་དང་།
སྐབས་དང་པོའི་དྲ་ངོས་བོད་ལུགས་ལོ་སར་དགོང་ཚོགས་སུ་ཞུགས་ཏེ། ཐུན་ཤུན་དང་ཡེས་ཁུ། ཐུ་དུ། ཨའེ་ཆི་དབྱི་སོགས་དྲ་ངོས་ནས་བརྒྱུད་གཏོང་བྱས། ལོ་དེའི་ལོ་མཇུག་ཏུ་མོ་རང་ཉིད་ཀྱི་གསར་རྩོམ་གླུ་གཞས་《ཤར་ཕྱོགས་རི་བོའི་རྩེ་ནས།》ཞེས་པ་དེ་ཁམས་པའི་བརྙན་འཕྲིན་ཁང་གི་བོད་ལུགས་ལོ་སར་དགོང་ཚོགས་ནས་འཁྲབ་སྟོན་བྱས་ཤིང་། ཁམས་པའི་བརྙན་འཕྲིན་ཁང་དང་སི་ཁྲོན་རྒྱང་བསྒྲགས་བརྙན་འཕྲིན་ཁང་གི་རྒྱལ་སྤྱིའི་ལེ་ཚན། ཁམས་པའི་བརྙན་འཕྲིན་དྲ་བ་བཅས་ནས་དུས་མཉམ་དུ་ཐད་གཏོང་བྱས་ཡོད།
ལོ་དུ་མའི་རིང་ཡར་ཐོན་དང་མདུན་སྐྱོད་ཀྱི་གོམ་པ་མ་ཆད་ཅིང་གསར་རྩོམ་གྱི་འདུ་ཤེས་དང་ཐུན་མིན་གྱི་ཚོར་བས་ཕྱུག་པའི་ཁོ་མོ་ལ་མཚོན་ན། སྒྱུ་རྩལ་ལ་བཅངས་པའི་དུང་བ་དེ་ནམ་ཡང་ཉམས་པ་མེད་ཅིང་གླུ་གཞས་སྒྱུ་རྩལ་གྱི་དགའ་ཞེན་དང་ཕ་ཡུལ་གྱི་རི་ཆུ་ལུང་གསུམ་ལ་བཅངས་པའི་བརྩེ་བ་དེ་ཁོ་མོའི་སྒྱུ་རྩལ་གྱི་ལམ་ཁ་འདིའི་སྡོང་གྲོགས་ཅིས་མ་ཡིན། །


text:
(ནང་དོན་གནད་བསྡུས།)
སྤྱིར་དེང་གི་དུས་འདིར་སྤྱི་ཚོགས་དཔལ་འབྱོར་འཕེལ་རྒྱས་སུ་འགྲོ་བ་དང་སྦྲགས་ཏེ། དངོས་པོ་གསར་བ་དང་མིང་བརྡ་གསར་བ་ཉིན་རེ་བཞིན་ཇེ་མང་དུ་འགྲོ་བ་རེད། དེ་ཡིན་ན་ང་ཚོས་དེ་དག་གི་བཀོལ་སྤྱོད་ཀྱི་རིན་ཐང་ངམ་འཚོ་བའི་ཕན་ནུས་ཀྱི་ཕྱོགས་སུ་དབྱེ་འབྱེད་མི་དམན་པ་ཞིག་བྱ་དགོས་པ་མ་ཟད། མེས་པོའི་རིང་ནས་དར་བའི་རིན་བྲལ་གྱི་དངོས་པོ་དག་ཀྱང་བརྗེད་པ་མེད་པར་དྲན་གསོ་དང་བདག་འཛིན། གཅེས་སྐྱོང་སོགས་གང་ལེགས་བྱ་དགོས་སྙམ། རྒྱུ་རྐྱེན་དེ་དག་གི་དབང་གིས་ད་རེས་བདག་གིས་ཕ་ཡུལ་མདོ་སྨད་ཀླུ་སྟོད་ས་ཁུལ་གྱི་ལུག་བལ་གྱི་སྤྱོད་སྒོའི་སྐོར་ནས་ཅུང་ཙམ་བརྗོད་པར་བྱའོ།
(བརྡ་ཆད་གཙོ་བོ།) བལ། བལ་སྐུད། བལ་ཐིག ཕྱིང་བ། བལ་ཐགས།
གླེང་སློང་བ།
དེ་ཡང《བཀའ་ཐང་སྡེ་ལྔ》ལས“དབང་མཛད་བཅུ་གཉིས་ཀྱི་ལྔ་བ་ཟ་རམས་སྐྱེས་དྲུག་གི་རིང་ལ་རྟ་ཞོན་པའི་སྲོལ་དར་གསུངས་པ་བཞིན་དུས་སྐབས་དེར་བོད་པ་རྣམས་ཀྱིས་རྐྱང་དང་། འབྲོང་། གནའ། རྒོ་བ། ཕག་རྒོད་སོགས་རི་སྐྱེས་སྲོག་ཆགས་རྣམས་བཟུང་ནས། རྟ་ནོར་ར་ཕག་སོགས་སུ་བཏུལ”ཞེས་པ་ལྟར་རང་རེ་ཡབ་མེས་དག་གིས་གནའ་སྔ་མོ་ཞིག་ནས་རྨིག་ཐོགས་འབྲོང་དང་རྒོ་བའི་རིགས་འདི་རང་གི་སྒོ་ཕྱུགས་སུ་བཏུལ་རྗེས། ཐོག་མར་དེའི་ཤ་ཁྲག་ལོངས་སུ་སྤྱད་པ་དང་། རིམ་བཞིན་དེའི་སྟེང་ནས་རང་གི་འཚོ་བ་ལ་ཉེ་བར་མཁོ་བའི་དངོས་པོ་མང་བོ་ཞིག་སྔོག་འདོན་བྱས་ནས་འཚོ་བའི་དགོས་མཁོ་སྐོང་ཅི་ཐུབ་བྱས་འདུག་པ《བོད་ཀྱི་གནའ་རབས་ལོ་རྒྱུས》སུ་ཟ་རམས་སྐྱེས་དྲུག་ཅེས་པའི་རྗེ་བོའི་རིང་ལ་སྒྱོགས་རྡོ་དང་འཕར་རྡེའུའི་མཚོན་ཆ་སོགས་བསྐྲུན་པའི་ལག་རྩལ་དར་ལ། འབངས་རྣམས་ལས་ཕལ་མོ་ཆེ་ཞིག་སྦྲ་གུར་དུ་འདུག་ཅིང་། འཇག་སྤྱིལ་དང་། ཤིང་སྤྱིལ། བྲག་ཕུག་ལ་སོགས་པར་གནས་བཅའ་བའང་མང་། གོས་སུ་རས་བལ་ཤིང་བལ་ལྤགས་པ་སོགས་དུས་ཚིགས་བཞིའི་འགྱུར་བ་དང་བསྟུན་ནས་གྱོན་པར་བལྟས་ན། དེ་དག་གི་ཁྲོད་ཀྱི་ལུག་ལྤགས་གཅིག་པུས་ཀྱང་ཁྱིམ་ཚང་ཞིག་གི་འཚོ་བའི་ཡོ་བྱད་དང་བཟའ་མིའི་གྱོན་པ་སོགས་གང་ཅིའི་ཐད་ལ་ལག་ཐོགས་མི་དགོས་པ་ཞིག་མཁོ་སྤྲོད་བྱེད་ནུས་པ་དཔེར་ན། ལུག་གི་ལྤགས་པས་སློག་པ་དང་ལྤགས་སྟན། ལྤགས་པའི་རྐང་སྣམ། ཁོག་སྟོད། སྨད་གཡོག ཐུལ་བ། སྐྱ་བ། མཛུབ་ཤུབས། ལག་འབོབ། བོད་ཚར། ཚ་རུའི་སྟོད་ལྭ། ཚར་ཞྭ། ཚ་རུའི་སྐེད་ལྗིབས་སོགས་བཟོ་ཐུབ་པ་ལྟ་བུའོ།
གོང་གསལ་དུ་གཡང་དཀར་ལུག་གི་ལྤགས་པའི་སྤྱོད་སྒོ་སྤྱི་བསྡོམས་རགས་པ་ཞིག་བྱས་པ་འདི་ལས་གཡང་དཀར་ལུག་ཁྱུ་ནི་ངེས་པ་དོན་གྱིས་རིན་བྲལ་གྱི་ནོར་བུ་ཞིག་ཡིན་པ་ངང་གིས་རྟོགས་ནུས་ལ། ང་ཚོས་རྟ་ཕོའི་རྨིག་སྒྲ་དང་འབྲི་མོའི་ངུར་སྒྲ། གཡང་དཀར་གྱི་འབའ་སྒྲ་ལ་གསན་གྱིན་དྲོད་ཁོལ་གྱིས་ལྟེམས་པའི་འཚོ་གཞིས་ཤིག་རུམ་ནས་ད་ལྟའང་འཚོ་བའི་རྒྱབ་རྟེན་དུ་བཅོལ་ཡོད་མོད། འོན་ཏེ་རྩིད་པ་དང་བལ་གྱིས་བཟོས་པའི་འཚོ་བའི་མཁོ་ཆས་དེ་དག་ད་ལྟ་སད་ཀྱིས་བཅོམ་པའི་མེ་ཏོག་བཞིན་རིམ་གྱིས་ཉམས་ཀྱིན་འདུག་པ་མིག་མཐོང་ལག་ཟིན་རེད། དེ་དག་ཡོད་ཚད་དུས་རབས་ཀྱི་དགོས་མཁོའམ་འཚོ་བའི་འགྱུར་ལྡོག་ལ་རག་ལས་ཆེ་བ་བདེན་པར་གྲུབ་ཀྱང་། ང་ཚོས་མེས་པོའི་ལག་རྩལ་གྱི་རིན་ཐང་ངམ་རང་གི་འཚོ་བའི་འཕེལ་རིམ་མ་རྟོགས་ན་ག་ལ་འགྲིག དེ་ཡང་རང་རེ་བོད་ཀྱི་ཁ་དཔེ་ལ“མགོ་ནག་མི་རིགས་བརྟེན་ས་སྤུ་རིགས་དང་།། དཀར་ནག་ཕྱུགས་རིགས་བརྟེན་ས་རྩྭ་རིགས་ཡིན།།”ཞེས་པ་ལྟར་མི་ལོ་གང་མང་ཞིག་ལ་སྒོ་ཕྱུགས་ལ་བརྟེན་ནས་འཚོ་བ་བསྐྱངས་ནས་ཡོང་བའི་མི་རིགས་ཤིག་ཡིན་པ་གཞིར་བྱས་ཏེ། ད་རེས་བདག་གིས་གཡང་དཀར་ལུག་གི་བཙོང་རིན་བཀོལ་སྤྱོད་དང་ལྟོ་བར་ཤ་ཟ་བ། རྒྱབ་ལ་ལྤགས་པ་གྱོན་པའི་ཕན་ཡོན་ཕུད་དེ། ལུག་གི་བལ་རྐྱང་རྐྱང་གིས་ཀྱང་འབྲོག་པ་མང་ཚོགས་ཀྱི་འཚོ་བར་སྐྲུན་པའི་ཕན་ནུས་གསལ་སྒྲོས་གྱིས་ཡབ་མེས་ཀྱི་ལག་རྩལ་ངོ་མའམ་བལ་གྱིས་བཟོས་པའི་འཚོ་བའི་མཁོ་ཆས་ཏེ་བལ་སྐུད་དང་བལ་ཐིག ཕྱིང་བ། བལ་ཐགས་བཅས་ངོ་སྤྲོད་ཀྱི་ཚུལ་དུ་བརྗོད་པ་འདི་ལྟ་སྟེ།
དང་པོ། བལ་གྱི་མདོག་དང་རིགས་དབྱེ།
སྤྱིར་བལ་ནི་མཐོ་སྒང་གི་འབྲོག་པ་མང་ཚོགས་ཀྱི་སྒོ་ཕྱུགས་སམ་འཚོ་བའི་གཞི་རྟེན་ཏེ། གཡང་དཀར་ལུག་གི་རྒྱབ་ཀྱི་སྤུ་ལ་ཟེར་ཞིང་། འདི་ལ་དཀར་ཞིང་འཇམ་པའི་ཁྱད་ཆོས་སྣ་མང་འཛོམས་པས། འཚོ་བའི་ཁྲོད་དུ་སྤྱོད་སྒོའང་གཞལ་དུ་མེད་པ་ཞིག་མཆིས་སོ།
(གཅིག) བལ་མདོག
དེ་ཡང་བལ་གྱི་མདོག་ལ་དཀར་བོ་དང་ནག་པོ། སེར་ནག སྔོན་པོ་བཅས་ཡོད། དེ་དག་ལས་མང་ཆེ་བ་ནི་བལ་དཀར་བོའི་རིགས་འདི་ཡིན་པས། ང་ཚོས་གཡང་དཀར་ལུག་ཁྱུ་ཞེས་འབོད་ལ། བལ་ཞེས་གླེང་ཚེ་མདོག་དཀར་བོ་ཞིག་ཏུ་ངོས་འཛིན་བྱ་ངེས་པ་དང་། བལ་དཀར་ནི་སྤྱི་ཚོགས་འཚོ་བའི་ཁྲོད་ཀྱི་བེད་སྤྱོད་ཆེ་ཤས་དེའང་ཡིན་ཏེ། བལ་དཀར་གྱི་རིགས་འདིས་བཟོ་སྐུད་དང་བལ་ཐག་སྣ་ཚོགས། ཕྱིང་བའི་གྱོན་པ་དང་ཡོ་བྱད། བལ་ཐགས་འཐག་སྟེ་ཕྱ་ར་དང་སྒྱེ། སྣམ་བུ། ཟ་ཏ། ཏ་ལེན་ལ་སོགས་པ་མདོག་དཀར་བོས་བཟོས་པ་མང་། བལ་ནག་པོ་ནི་ལུག་ནག་མང་བོ་མེད་པའི་རྐྱེན་གྱིས་འཚོ་བའི་ཁྲོད་ན་དེ་འདྲ་བེད་སྤྱོད་མི་ཆེ་མོད། འོན་ཏེ།《བོད་ཀྱི་གནའ་རབས་ལོ་རྒྱུས》སུ་བོད་ཀྱི་མིའུ་གདུང་དྲུག་གི་རིང་ལ་དམུ་ཚ་སྒའི་མི་རྒྱུད་ཀྱིས་ལུས་སུ་བལ་ནག་པོའི་སྣམ་བུ་གོས་སུ་བཀླུབས་ཞེས་བཀོད་འདུག་པར་བལྟས་ན། བོད་ལ་སྔ་དུས་སུ་བལ་ནག་གི་གྱོན་པ་དར་བ་གསལ་བོ་ཤེས་ཐུབ། བལ་སེར་ནག་དང་སྔོན་པོའི་རིགས་འདི་ནག་པོ་དང་བསྡུར་ནའང་ཉུང་བར་སྣང་བས། བལ་སེར་གྱི་སྒྱེའམ་ཕྱ་རའི་རིགས་རེ་འགའ་མ་གཏོགས་དངོས་པོ་གཞན་པ་མང་བོ་མཐོང་མ་བྱུང་། བལ་སྔོན་པོའང་དེ་བཞིན་དུ་སྣང་བས་དམིགས་གསལ་གྱི་ཁྱད་ཆོས་དང་ཡོན་ཏན་སོགས་བརྗོད་པར་མ་ནུས།
(གཉིས)བལ་རིགས།
བལ་གྱི་རིགས་ལ་ཁ་ཆུ་དང་ཡུ་ནུ། བལ་འཕྱིངས་བཅས་ཡོད་དེ། དེ་དག་རེ་རེ་བཞིན་བརྗོད་ན། ཁ་ཆུའི་རིགས་འདི་ཕོ་ལུག་གམ་ཤ་གཟན་གྱི་རྒྱབ་ན་མ་གཏོགས་མེད་ལ། སྔ་དུས་སུ་འདི་བཀལ་ནས་བཟོ་སྐུད་བྱས་ཏེ། སྦྲ་ནག་གི་ཁ་ཚུབ་དང་ཐི་གུ ཕྱིང་བའི་གྱོན་པ་སོགས་འཚེམ་གྱིན་ཡོད། ད་དུང་ཕྱིང་སྟན་འཇོག་སྐབས་དཀྱིལ་གཞུང་དུ་ཁ་ཆུ་རིང་བོ་བྱས་ནས་འཇོག་གིན་འདུག ཡུ་ནུ་ནི་ལུ་གུའི་བལ་ཡིན་ལ། རྒན་པ་ཚོས་བཤད་ན་གནའ་ཁ་བཏགས་ལས་བྱེད་ཀྱི་རྒྱུ་ཆ་ཞིག་ཡིན་པར་སྨྲ་ལ།《བོད་རིག་པའི་སྐོར་གྱི་རྩོམ་ཡིག་ཐོར་བུ》རུའང་ཁ་བཏགས་ནི་དཀར་རྟགས་ཀྱི་སྒྲ་ཟུར་ཆག་པ་ཡིན་ཏེ། གང་ལགས་ཞེ་ན། གནའ་བོའི་ཡུལ་སྲོལ་དུ་ཁ་བ་ཅན་གྱི་མི་རྣམས་ཀྱིས་རྟེན་འབྲེལ་མཚོན་ཆེད་གྱོན་པའི་དཔུང་བའི་སྟེང་དུ་རྩམ་པའི་དཀར་རྟགས་ཤིག་རྒྱག་སྲོལ་ཡོད། དེ་ནས་རིམ་བཞིན་བལ་དར་དང་དར་རས་དཀར་བོ་སོགས་མཇལ་དར་གྱི་རྣམ་གྲངས་མི་འདྲ་བ་མང་དུ་བྱུང་ཅེས་བརྗོད་པ་ལས་བལ་ནི་ཁ་བཏགས་ཀྱི་རྒྱུ་ཆ་ཡིན་པའི་ངེས་ཤེས་རྙེད་ཐུབ། ཡུ་ནུ་ལ་ད་དུང་འཇམ་ཞིང་དཀར་བའི་ཁྱད་ཆོས་ལྡན་པས་ཕྱིང་ཞྭ་འཇོག་བྱེད་ཀྱི་རྒྱུ་ཆའང་ཕུན་སུམ་ཚོགས་པ་ཞིག་ཡིན། བལ་རྡོ་རིལ་བྱེད་དུས་ཡུ་ནུ་གཅུ་ཐག་བྱེད་ཀྱིན་ཡོད་ལ། དེའི་རྒྱུ་མཚན་ནི་ཐུང་བའི་རྐྱེན་གྱིས་རྡོ་རིལ་བྱེད་མི་ཐུབ་པས་སོ། བལ་འཕྱིངས་ནི་དབྱར་ཟླ་ལྔ་བ་དྲུག་པའི་དུས་སུ་བལ་མ་བྲེགས་པར་བསྐྱུར་ནས་འཕྱིངས་པར་གྱུར་པའི་རིགས་དེ་ཡིན་ལ། ཁ་དཔེ་ལའང་བལ་འཕྱིངས་ན་སེད་དཀའ་ཟེར། འདིའི་སྔོན་དུས་ཁྱིམ་ཉུལ་ལམ་ཕན་ཚུན་འཚམས་འདྲི་བྱེད་དུ་ཆས་སྐབས། དེང་དུས་ཀྱི་ཁ་བཏགས་ཇི་བཞིན་བཀྲ་ཤིས་བདེ་ལེགས་ཞུ་བཞིན་འདུག་ལ། ད་དུང་སྔོན་དུས་སུ་འབྲོག་ཁུལ་གྱི་བྱིས་པ་གཅུད་བྱེད་ཀྱང་བྱེད་ཀྱིན་འདུག
གཉིས་པ། བལ་སྐུད་འཁེལ་ཚུལ་དང་དེའི་ཕན་ཡོན།
(གཅིག)བལ་སྐུད་འཁེལ་ཚུལ།
བལ་སྐུད་ནི་མིའི་ལག་པ་དང་འཕང་། ཕྲུལ་ཤིང(ཁྲོལ་ཤིང)སོགས་ཀྱིས་འཁེལ་བའི་སྐུད་པ་ཕྲ་མོ་ཞིག་སྟེ། ལག་འཁེལ་སྐུད་པ་ནི་མི་གཉིས་ཀྱིས་ཕན་ཚུན་ནས་བཟུང་སྟེ་གཅིག་གིས་འཁེལ་གྱིན་ཡོད་ལ། དེ་ནི་དུམ་བུ་དུམ་བུ་བྱས་ནས་འཁེལ་ཡོད་པའི་སྐུད་པ་ཧ་ཅང་གྲིམས་པོ་ཞིག་ཡིན། འཕང་དང་ཕྲུལ་ཤིང(ཁྲོལ་ཤིང)གིས་འཁེལ་བའི་བལ་སྐུད་ཕལ་ཆེར་འདྲ་བར་སྣང་མོད། འོན་ཀྱང་འཕང་གིས་འཁེལ་བར་དུས་ཚོད་རིང་བོ་ཞིག་དགོས་ལ། སྐུད་པའི་སྤུས་ཀའང་འཕང་གིས་བཀལ་བ་ཡག་ཅིང་བསྒྲིམས་པར་སྨྲ། ཕྲུལ་ཤིང(ཁྲོལ་ཤིང)གིས་འཁེལ་བར་མི་མང་བོ་དགོས་ཏེ། ཕྲུལ་ཤིང(ཁྲོལ་ཤིང)འཐེན་མཁན་དང་བལ་སྐུད་འཁེལ་མཁན་གཉིས་ཀ་དགོས་ལ། ཕྲུལ་ཤིང(ཁྲོལ་ཤིང)གཅིག་གི་སྟེང་དུ་མི་གཉིས་གསུམ་ཙམ་གྱིས་བལ་སྐུད་འཁེལ་ཐུབ།
(གཉིས)བལ་སྐུད་ཀྱི་ཕན་ཡོན།
ལག་འཁེལ་སྐུད་པས་སྦྲའི་ཁ་ཚུབ་དང་སློག་པ(ལྤགས་རྩག)སྒྱེ། ཕྱིང་བའི་གྱོན་པ་དང་སྟན། ཕྱིང་བ་དང་ཐགས་ཀྱི་ཤུབས་སྣ་ཚོགས། དེ་མིན་གྱོན་པར་ལྷན་པ་རྒྱག་པ་སོགས་ཀྱི་བཟོ་སྐུད་སྣ་ཚོགས་བྱེད་ནུས་མོད། ཡིན་ཡང་རྒན་པ་ཚོས་ལབ་ན་བལ་སྐུད་ལ་འཇམ་པའི་ཁྱད་ཆོས་ལྡན་པ་ལས་རྩིད་སྐུད་དང་བསྡུར་ན་ཆད་སླ་བར་སྨྲ། འཕང་དང་ཕྲུལ་ཤིང(ཁྲོལ་ཤིང)གང་ཡིན་ཡང་། འདི་གཉིས་ཀྱིས་བཀལ་བའི་སྐུད་པས་འབྲོག་པ་མང་ཚོགས་ཀྱིས་གྲུ་གུ་ཆེ་ཆུང་མང་བོ་རྡོག་སྲིད། གྲུ་གུ་ནི་སྐུད་པ་གཉིས་རྐྱ་བྱས་ཏེ་བར་ལ་མཛུབ་མོ་བཞག་ནས་འཁྱིལ་དུ་མི་འཇུག་པར་རྡོག་པའི་རིལ་རིལ་ཞིག་ལ་ཟེར། དེ་ཡང་གནའ་མིའི་ཁ་དཔེ་ལ“གྲུ་གུ་རྡོག་གི་རྡོག་གི་ཇེ་ཆེ་དང་།། སྤོ་ཐོ་རིལ་གྱིན་རིལ་གྱིན་ཇེ་ཆུང་ཟེར།།”སྐུད་པས་གྲུ་གུ་རྡོག་རྗེས་གྲུ་གུ་ཡར་ཁྱེར་མར་ཁྱེར་བྱས་ནས་ཐགས་འབྲན་པ་དང་འཐག་པའི་ལས་ཀ་བྱེད་ཀྱིན་ཡོད།
གསུམ་པ། བལ་ཐིག
བལ་ཐིག་ནི་འཚོ་བའི་ཐད་ལ་བཀོལ་སྤྱོད་སྣ་མང་འཛོམས་པའི་ཐག་པའི་རིགས་ཤིག་སྟེ། དེ་ལ་སྒ་ཐག་དང་སྲབ་མདའ། དེ་མིན་ནོར་ནག་འདོགས་བྱེད་དང་ལུག་འཇུག་བྱེད། བྱིས་པ་བསྡམ་བྱེད་སོགས་རང་རང་གི་ཁྱད་ཆོས་ལྡན་པའི་དངོས་པོ་སྣ་མང་ཡོད།
(གཅིག)བལ་གྱི་ཐི་གུ་བརྒྱུས་ཚུལ།
སྤྱིར་བལ་གྱི་ཐི་གུ་བརྒྱུས་པར་ཐོག་མར་བལ་སེད་པ་དང་དེ་ནས་ཐི་གུ་བརྒྱུས་ཀྱིན་ཡོད། བལ་གྱི་ཐི་གུ་ལ་བརྒྱུས་སྟངས་ཀྱི་ངོས་ནས་ཡར་བརྒྱུས་དང་མར་བརྒྱུས་གཉིས་ཡོད་ལ། དེ་ལྟར་བརྒྱུས་ན་ཐག་པ་མི་འཁྱིལ་བའི་ཕན་ཡོན་ལྡན་པས་ཡར་བརྒྱུས་དང་མར་བརྒྱུས་བྱེད་ཀྱིན་ཡོད། དེ་ལ་གཉིས་བརྒྱུས་དང་གསུམ་བརྒྱུས། དྲུག་བརྒྱུས་སོགས་ཡོད་ལ། དེ་དག་ཡར་བརྒྱུས་དང་མར་བརྒྱུས་གཉིས་གཤིབ་སྟེ་བཟོ་བཞིན་ཡོད་པ་མ་ཟད། དེ་ལའང་གཉིས་བཟོ་དང་བཞི་བཟོ། དྲུག་བཟོ། བརྒྱད་བཟོ་སོགས་ཡོད།
(གཉིས)བལ་ཐིག་གི་རིགས་དབྱེ་དང་སྤྱོད་སྒོ།
གནའ་མིའི་ཁ་དཔེ་ལ“བལ་གྱི་ཉག་མ་ཕྲ་ན་ཡང་།། སྐུད་པ་བསྒྲིམས་ན་སེང་གེ་འཆིང་།།”ཞེས་པ་ལྟར་བལ་ཐག་ནི་འབྲོག་པའི་འཚོ་བར་བཀོལ་སྤྱོད་སྣ་མང་འཛོམས་པ་ཞིག་སྟེ། བེའུ་ཐག་དང་འཛུལ་ཐིག སྐ་རགས། སྒ་ཐག སྲབ་མདའ། སྲབ་ཅོག བཅུག་ཐག སྣ་ཐག འུར་ཆ། སྐེ་ལོང་། བྱུ་གུ ཐོ་ཐག རྨུ་ཐག ལྷམ་སྒྲོག་སོགས་ཡོད་ལ། དེ་དག་རེ་རེ་བཞིན་བརྗོད་ན་གཤམ་གསལ་ལྟར།
༡. བེའུ་ཐག་གམ་སྦྲེལ་ཐག་ནི་བེའུ་ཕུར་བར་ལག་འདོགས་བྱེད་སྐབས་བཀོལ་བའི་ཐི་གུ་ཡར་བརྒྱུས་དང་མར་བརྒྱུས་གཤིབ་ནས་གཉིས་བཟོ་བྱས་ཡོད་པ་ཞིག་སྟེ། བེའུ་ལག་འདོགས་མ་བྱས་པར་སྐེ་འདོགས་བྱས་ན་སྟབས་མ་ལེགས་པར་སྐེ་འགག་ནས་འཆི་ངེས་པས་རྒྱུན་ལྡན་དུ་བེའུ་ཐག་གིས་ལག་འདོགས་བྱེད་ཀྱིན་ཡོད། དེ་མིན་བཞོ་མ་ཚོས་བེའུ་དང་ཡ་རུ་སོགས་ཀྱི་ལག་པ་ཕན་ཚུན་སྦྲེལ་སྐབས་ཐག་པ་འདི་བཀོལ་གྱིན་ཡོད།
༢. འཛུལ་ཐིག་ནི་བྱིས་པ་འཛོང་ཁུག་ཏུ་བསྡམ་བྱེད་ཀྱི་ཐི་གུ་གྲིམས་མེད་པར་ལྷོད་པོ་ངང་ཡར་བརྒྱུས་བྱས་ཡོད་པ་ཞིག་སྟེ། འབྲོག་ཁུལ་གྱི་བྱིས་པ་འཛོང་ཁུག་ཏུ་བསྡམ་སྐབས་ད་ལྟའང་བཀོལ་སྤྱོད་བྱེད་ཀྱིན་ཡོད།
༣.སྐ་རགས་ནི་ཐི་གུ་ཡར་བརྒྱུས་དང་མར་བརྒྱུས་གཤིབ་ནས་གཉིས་བཟོ་བྱས་ཡོད་པ་ཞིག་སྟེ། བོད་ཀྱི་མིའུ་གདུང་དྲུག་གི་རིང་ལ་དམུ་ཚ་སྒའི་མི་རྒྱུད་རྣམས་ཀྱིས་བལ་ཐིག་དཀར་པོ་སྣེ་འཛར་དམར་བོ་ཅན་སྐ་རགས་སུ་བཅིངས་པ་བོད་ཀྱི《གནའ་རབས་ལོ་རྒྱུས》སུ་གསལ།
༤. སྒ་ཐག་ནི་སྣ་སྒའི་ཐག་པ་ཞིག་སྟེ། མཐའ་གཉིས་ཐི་གུ་ཡར་བརྒྱུས་དང་དཀྱིལ་མར་བརྒྱུས་བྱས་ནས་སྐུད་པས་བཟོས་ཡོད་ལ། འདི་ལ་གོང་ཐག་དང་གློ་ཐག གློ་རྨེད་སོགས་ཡོད། ལར་གོང་ཐག་གིས་སྣ་སྒ་གྲུག་མགོར་ནུར་དུ་མི་འཇུག་པ་དང་གློ་ཐག་གིས་སྣ་སྒ་གཡས་གཡོན་ལ་འཇུར་དུ་མི་འཇུག གློ་རྨེད་ཀྱིས་ངོ་ཐུར་ལ་འགྲོ་སྐབས་སྣ་སྒ་ཐུར་ནུར་དུ་མི་འཇུག་པའི་ནུས་པ་ཐོན་གྱིན་ཡོད།
༥. སྲབ་མདའ་ནི་ཐི་གུ་དྲུག་བརྒྱུས་བྱས་ནས་བཟོས་ཡོད་པ་ཞིག་སྟེ། རྟའི་སྲབ་ཀྱི་ཨ་ལོང་ཏུ་བཏགས་ཡོད་ལ། མང་ཆེ་བ་རིང་ཚད་རྨི་ལྔ་དྲུག་ཙམ་ཡིན་མོད། རང་གི་འདོད་མོས་ལྟར་བྱས་ཀྱང་ཆོག
༦. སྲབ་ཅོག་ནི་རྟའི་ཁ་ལོ་བསྒྱུར་བྱེད་ཀྱི་ཐག་པ་ཞིག་སྟེ། ཐི་གུ་ཡར་བརྒྱུས་དང་མར་བརྒྱུས་གཤིབ་ནས་བཞི་བཟོ་དང་དྲུག་བཟོ། བརྒྱད་བཟོ་སོགས་བྱེད་ཀྱིན་ཡོད་ལ། དེའི་རིགས་ཀྱི་བརྒྱད་བཟོས་ནི་སྲབ་ཅོག་ཧ་ཅང་ཡག་པ་ཞིག་ཡིན།
༧. བཅུག་ཐག་ནི་བལ་འབྲེག་སྐབས་དེ་མ་ཐག་ཏུ་ལུག་འཇུག་བྱེད་དུ་བརྒྱུས་པའི་ཐི་གུ་དུམ་བུ་ཞིག་གི་མིང་།
༨. སྣ་ཐག་ནི་གཡག་དང་མཛོ་ཡི་ཁ་ལོ་བསྒྱུར་བྱེད་ཀྱི་ཐི་གུ་ཞིག་སྟེ། ཐི་གུ་ཡར་བརྒྱུས་དང་མར་བརྒྱུས་གཤིབ་ནས་བཟོས་ཡོད་ལ། རི་ཁ་ནས་ཞོན་པ་སྤེན་མ་དང་སུ་རུ་ལའང་འདོགས་ཐུབ།
༩. འུར་ཆའི་ལུང་ཐག་ནི་ཐི་གུ་ཡར་བརྒྱུས་དང་མར་བརྒྱུས་གཤིབ་ནས་བཟོས་ཡོད་ལ། དཀྱིལ་དུ་ཕྱིང་བ་ལེབ་མོ་ཞིག་བཞག་ཡོད་པའི་སྟེང་དུ་རྩིད་སྐུད་ནག་པོས་བཟོས་ཡོད། ཁེད་དུ“མགོ་ནི་སྲིད་པའི་ཨ་ལོང་འདྲ།། སྐེད་པ་དངུལ་དཀར་མེ་ལོང་འདྲ།། རྔ་མ་སྦྲུལ་གྱི་མཇུག་མ་འདྲ།། སྟོང་གསུམ་ཀླད་ལ་སྐོར་བའི་ཚེ།། དུད་འགྲོ་ཟོག་གི་སྙིང་རྩ་འདར།།”ཞེས་པ་དང་། དེ་ཡང་བོད་ཀྱི་མངའ་མཛད་དགུའི་ཐོག་མ་གནོད་སྦྱིན་ནག་པོའི་དུས་ནས་བཟུང་དགྲ་འགོག་རང་སྲུང་གི་ནུས་པ་ཐོན་པའི་མཚོན་ཆའི་བྱེད་ཐབས་བཀོལ་རྒྱུའི་སྲོལ་བྱུང་ཡོད་པས། འུར་རྡོ་ཡང་དེ་དུས་བྱུང་བ《ཆོས་འབྱུང་མཁས་པའི་དགའ་སྟོན》ལས་དྲུག་པ“ཀྲོག་ཀྲོག་འདྲེ་ཡིས་དབང་བྱས་ཏེ།། ལང་ཏང་ལིང་ཏང་བར་ཁ་འུར་རྡོ་འཕེན།།”ཞེས་པར་གསལ་ལོ།
༡༠. སྐེ་ལོང་ནི་ནོར་ནག་འདོགས་བྱེད་ཀྱི་སྐེ་ཐག་སྟེ། དཀྱིལ་དུ་ཤིང་གི་ཆ་རུ་ཆུང་ཆུང་ཞིག་བཏགས་ཡོད།
༡༡. བྱུ་གུ་ནི་ནོར་རྡང་གི་ཐོག་ཏུ་བཏགས་ཡོད་པ་ཞིག་སྟེ། ཆ་རུའི་སྟེང་དུ་ཨ་ལོང་བྱས་ནས་འདོགས་བྱེད་ཀྱི་ཐི་གུ་ཕྲ་མོ་ཞིག་ཡིན།
༡༢. ཐོ་ཐག་ནི་མཚན་མོ་སྤྱང་ཀི་ལ་འདྲོགས་སློང་བྱེད་ཀྱི་ཐག་པ་ཞིག་སྟེ། ཐི་གུ་མར་བརྒྱུས་བྱེད་དགོས་པ་ཞིག་ཡིན་ལ། དེའི་མར་བརྒྱུས་བྱེད་པའི་རྒྱུ་མཚན་ནི་གནོད་སྐྱེལ་ངན་པའི་རིགས་འགོག་བྱེད་ཡིན་པས་སོ།
༡༣. རྨུ་ཐག་ནི་ཐི་གུ་གསུམ་ཡར་བརྒྱུས་བྱས་ནས་དཀྱིལ་དུ་བལ་དྲངས་ཏེ་སིག་སིག་བྱས་ཡོད་པ་ཞིག་སྟེ། ལབ་ཙེ་ཡི་མདའ་ཡི་སྟེང་དུ་འཐེན་གྱིན་ཡོད་ལ། འདིའི་མི་ཕྱུགས་སོགས་ཀྱི་ཚེ་ཐག་རིང་བའང་མཚོན།
༡༤. ལྷམ་སྒྲོག་ནི་ཕྱིང་ལྷམ་ཡུ་རིང་གི་ཁ་བསྡམ་བྱེད་ཅིག་སྟེ། ཐི་གུ་ཡར་བརྒྱུས་ཀྱི་མགོ་ཕྱིར་གུག་ནས་ཨ་ལོང་བྱས་ཏེ་བཟོས་ཡོད།
བཞི་བ། ཕྱིང་བ།
ཕྱིང་བ་ནི་ལུག་བལ་གྱིས་བཞག་པའི་ཐོན་རྫས་ཤིག་སྟེ། སྲ་ཞིང་འཇམ་པའི་ཁྱད་ཆོས་ལྡན་ལ། དེ་འཇོག་སྐབས་མི་མང་པོས་གྲངས་ཀ་དབྱངས་སུ་བཀུག་ནས་ཕར་མཉེ་ཚུར་མཉེ་བྱེད་པ་ཞིག་ཡིན།
(གཅིག ) ཕྱིང་བ་འཇོག་སྟངས།
སྤྱིར་ཕྱིང་བ་འཇོག་བྱེད་ཀྱི་རྒྱུ་ནི་བལ་རིགས་གང་ཡིན་ཡང་ཆོག་མོད། འོན་ཀྱང་དེ་དག་ལས་ཡག་ཤོས་ནི་ལོ་གཉིས་ཅན་གྱི་ལུག་གི་སྟོན་ཁའི་བལ་ཡིན། གང་ལྟར་ཕྱིང་བ་འཇོག་སྐབས་ཐོག་མར་ལུག་བལ་ཡག་པོ་བསེད་ནས་བལ་འདབ་བྱས་ཏེ་ཕྱར་བ་སོགས་སྣོད་ཀྱི་ནང་དུ་རྩྭ་ཤིང་དང་རྡུལ་སོགས་མི་འགྲོ་བར་ཉར་དགོས་ལ། དེ་རྗེས་ཕྱིང་མཁན་ཞིག་བཙལ་ནས་ཕྱིང་བ་འཇོག་ཏུ་འཇུག་དགོས་ཤིང་། དུས་ཚོད་དབྱར་རམ་སྟོན་གྱི་གནམ་གཤིས་དྲོ་ཞིང་དྭངས་པའི་སྐབས་སུ་འདེམས་དགོས་ལ། འཇོག་སའི་ས་ཆ་ནི་སྤང་ངོས་ཧ་ཅང་བདེ་བའི་ཆུ་འགྲམ་ཞིག་ཡིན་དགོས་པ་དང་། ཕྱིང་བ་འཇོག་སའི་ཕྱར་བ་གསུམ་བཞི་ཙམ་གྲ་སྒྲིག་བྱ་དགོས། སྨྱུག་མ་ཡོད་སར་ཕྱིང་གདན་སྨྱུག་སྟན་བྱེད་པ་དང་དེང་གི་དུས་སུ་ཆུ་ཤོག་བྱེད་ཀྱིན་འདུག གང་ལྟར་སྔར་དུས་བལ་རྣམས་ཕྱར་བ་ཞེང་ལྔ་ནས་དྲུག་ཅན་གྱི་སྟེང་དུ་དུམ་བུར་བཅད་དེ། ཕན་ཚུན་སྣེ་མོ་ཐོད་གཏུགས་ནས་སྲབ་མཐུག་མཉམ་པོར་བཞག་རྗེས་སྤེན་མས་ཆུ་ཅུང་ཙམ་རེ་གཏོར་བ་དང་། དེ་རྗེས་ཕྱར་བའི་ཁུགས་སོར་བཏུམས་ནས་མཐའ་གཉིས་བལ་སྐུད་ཀྱིས་བཙེམས་པ་ཡིན། དེ་དག་ཡོད་ཚད་ཚགས་སུ་ཆུད་རྗེས་དལ་མོའི་ངང་ཕུར་ཕུར་བྱེད་ལ། ཕྱིང་བ་བརླིང་ལུགས་ལ་གླུ་དང་གཏམ་དཔེ་སྣ་ཚོགས་ཡོད་དེ། དཔེར་ན་གཏམ་དཔེ་ལ“ཕར་མཉེ་བལ་འཐབ་འཐབ།། ཚུར་མཉེ་ཕྱིང་བ་འཇོག་འཇོག།”ཅེས་པ་དང་། གླུ་ལ་རྨ་ཆུའི་གླུ་བ་རྡོ་རེད་ཡིས་བླངས་པའི“གཡང་དཀར་ཚེར་མོ་ལུག་གི་བལ་དཀར་ཁ་ཆུ་འཇིལ་ལི་ལི། འཚེར་མོ་ལྷས་ལ་འཛོམས་དུས། ལུག་ཆུང་འབའ་སྒྲ་ལྷང་སེ་ལྷང་། ཕྱིང་དཀར་ཆུ་རླིང་རེད། གོས་ཀྱི་དྭངས་རྩེ་རེད། གེ་སར་དམག་ལྭ་རེད། སྟག་ཤར་ཇག་ལ་འགྲོ་བའི་ཇག་ཕྱིང་རེད། བུ་མོ་གནས་ལ་འགྲོ་བའི་གནས་ཕྱིང་རེད།”ཅེས་པ་དང་།《ཨ་མདོའི་རིག་གནས་གླེང་བའི་གཏམ་ཚོགས》སུ་གླུ་ལ། ཇི་སྐད་དུ། “ཕ་ས་རིལ་རིལ་རིལ། ཨ་ལུང་གྱུག་གྱུག་གྱུག འདབ་མ་ཅིག་ཅིག་གཅིག་ཡ། གཉིས་ཡ། གསུམ་ཡ། ཇག་ལ་འགྲོ་བའི་ཇག་ཕྱིང་། ནགས་ལ་འགྲོ་བའི་ནགས་ཕྱིང་། དབུས་ལ་འགྲོ་བའི་དབུས་ཕྱིང་། སྟོང་རླིང་གཅིག སྟོང་རླིང་གཉིས། སྟོང་རླིང་གསུམ།”ཞེས་པ་དང་། གཞན་ད་དུང“ཨ་ལ་མ་ནི་པད་མེ། འཕྱིང་ཡག་ལྷ་བུ་ཡི་ལྷ་འཕྱིང་། གཡང་ཡག་གཡང་དཀར་ལ་ཁ་ཆུ། གཅིག་ཡག་ཨ་བུ་ཡི་རྐྱ་འཕྱིང་། གཉིས་ཡག་བྱི་མོ་ཡི་རྫི་འཕྱིང་། གསུམ་ཡག་སོ་ཁ་ཡི་དར་ཕྱིང་། བཞི་ཡག་ལྷ་བཞི་ཡི་དཀར་འཕྱིང་། ལྔ་ཡག་ལྷ་ལྔ་ཡི་འཕྱིང་ཞྭ། དྲུག་ཡག་གྲུས་མ་ཡི་རྫི་འཕྱིང་།”ཞེས་པ་མང་དུ་ཡོད་ཀྱང་། འདིར་མང་དུ་བྲི་བར་མི་བྱའོ།
དེ་མིན་སྤྱིར་བཏང་ཕྱིང་བ་རིལ་སྐབས་གྲངས་ཀ་བརྩི་བཞིན་ཡོད་ལ། དེའང་སྤྱིར་བཏང་གི་གྲངས་ཀ་བརྩི་ཚུལ་དང་མི་འདྲ་སྟེ། གྲངས་ཀ་དབྱངས་ལ་བཀུག་ནས་བརྩི་བཞིན་ཡོད། དཔེར་ན་གཅིག་རེད་གོ་གཉིས་རེད། གསུམ་རེད་གོ་བཞི་རེད་བཅས་བརྒྱ་ཉིས་བརྒྱ་བྱས་ནས་གྲངས་ཀ་སྟོང་གཅིག་བར་དུ་ཕྱིང་བ་ཕར་མཉེ་ཚུར་མཉེ་བྱེད་ཀྱིན་ཡོད་ལ། སྟོང་གཅིག་འདང་རྗེས་ཁ་ཕྱེས་ནས་སྤེན་མས་ཆུ་ཅུང་ཙམ་གཏོར་བ་དང་ཕྱར་ཁུག་ནས་ཕྱིར་བླངས་ཏེ། ཕྱིང་བ་གཅིག་པུ་རིལ་རིལ་བྱས་ནས་གྲངས་ཀ་གསུམ་བརྒྱ་ཙམ་བརྩི་ལ། ཧེ་ར(སོག་སྐད)ལ་སོགས་བརླིང་སྐབས་གྲངས་ཀ་ཁྲི་གཅིག་བརྩི་མོད། འོན་ཀྱང་དེའི་རིགས་ནི་དུས་ཚོད་ཐུང་ཐུང་ཞིག་ཏུ་འགྲུབ་མི་ཐུབ་པས། རྫི་བོ་དག་གིས་རྫི་ལ་ཁྱེར་ནས་ཕུར་ཕུར་བྱེད་ཀྱིན་ཡོད། ཕྱིང་བ་བརླིང་ལུགས་ཀྱི་གྲངས་ཀ་བརྩི་ཚུལ་ལ་ས་ཆ་སོ་སོར་མི་འདྲ་ས་མང་པོ་འདུག་ཀྱང་འདིར་རྒྱས་པར་མ་སྨྲས་སོ།
(གཉིས)ཕྱིང་བའི་གྱོན་པ།
ཕྱིང་བའི་གྱོན་པ་ལ་མགོ་ཕྱིང་དང་གཉའ་གཅུད། ཧེ་ར་(སོག་སྐད)ཕྱིང་འབོབ། ལྷམ་གྱི་ཡུ་བ། ཕྱིང་ཞྭ་སོགས་ཡོད།
༡. མགོ་ཕྱིང་དང་གཉའ་གཅུད་ནི་ཞྭ་མགོ་ཡོད་མེད་ཙམ་མ་གཏོགས་འདྲ་བར་སྣང་། དེ་གཉིས་ཀར་ཕུ་ཐུང་མེད་པ་མ་ཟད། གྱོན་སྟངས་ཀྱང་འདྲ་སྟེ་སྐེ་ན་ཆ་རུའི་སྒྲོག་གུ་གཅིག་ལས་མེད། རིང་ཐུང་ཡང་སྤྱིར་བཏང་གི་ཁོག་སྟོད་དང་འདྲ་མཚུངས་ཡིན། བུད་མེད་ཚོས་ཆར་བའི་ནང་དུ་འབྲི་མོ་བཞོ་དུས་མགོ་ཕྱིང་དང་གཉའ་གཅུད་གྱོན་ངེས་ལ། དེར་གཙོ་བོ་ཆར་གྱིས་མི་བརླན་པའི་ཁྱད་ཆོས་ལྡན།
༢. ཧེ་ར་ནི་ཕལ་ཆེར་སོག་སྐད་ཡིན་ཚོད་འདུག་སྟེ་དོན་དུ་ཆར་ལྭ་དང་དོན་འདྲ་མོད།《དམངས་ཁྲོད་རྒྱུན་བཀོལ་ཐ་སྙད་ཕྱོགས་བསྒྲིགས》སུ་འདི་ལ་ཕེ་ར་ཞེས་ཀྱང་བྲིས་འདུག འདི་ནི་བོད་ལྭའི་དབྱིབས་ལྟར་བལ་འཕྱིང་ལས་བཟོས་ཡོད་པའི་འབྲོག་པའི་གྱོན་ཆས་རིགས་ཤིག་ཡིན་ལ། ད་ལྟའང་སྐྱེས་པ་ཚོའི་གྲས་ན་གྱོན་མཁན་རེ་འགའ་འདུག དེ་མིན་མི་ཚེ་ལས་འདས་རྗེས་བེམ་པོ་ཧེ་རའི་ཁུག་ལ་གཅུད་དེ་སྟེང་དུ་གྲུ་གུའི་སྐུད་པ་བསྡམས་ནས་ས་གནས་ལ་ཁྱེར་བ་རེད།
༣. ཕྱིང་འབོབ་ནི་ཕྱིང་ལྷམ་དང་དོན་འདྲ་སྟེ། འདི་ལ་ཆེ་ཆུང་དང་རིང་ཐུང་། སྲབ་མཐུག་མི་འདྲ་བ་མང་།
༤. ལྷམ་གྱི་ཡུ་བ་ནི་ཀོ་ལྷམ་ལ་སོགས་པའི་ལྷམ་གྱི་ཡུ་བ་ཕྱིང་བའི་བཟོས་པ་སྟེ་ལྷམ་སྒྲོག་བལ་ཐིག་གིས་བཅིང་བ་དེའོ།།
༥. ཕྱིང་ཞྭ་ལ་ཕྱི་ཐུམ་ཡོད་པ་དང་མེད་པ་གཉིས་སུ་མཆིས་ཏེ། སྔར་ཝ་ཞྭའི་ནང་མ་ཕྱིང་བ་ཡིན་ལ༢༠༠༦ལོ་ནས་གྱོན་སྲོལ་བཅད། དེ་མིན་ཚར་ཞྭའི་ནང་མ་མང་ཆེ་བ་ཕྱིང་བ་ཡིན་ལ། ཕྱིང་ཞྭ་ཕྱི་ཐུམ་གོས་ཀྱི་གཡོགས་པའང་ཡོད། ཕྱི་ཐུམ་མེད་པའི་ཕྱིང་ཞྭ་ཡང་མང་བོ་ཡོད་དེ། དབུས་ཞྭ་དང་ཕྱིང་ཞྭ་ལེབ་མོ། གཏོར་དབྱིབས་ཙོར་ལོ་དམར་བོ་ཅན། དེ་མིན་སྟེང་དུ་བཀྲ་ཤིས་པའི་རི་མོ་སྣ་ཚོགས་ཅན་ཡང་ཡོད་དོ།།
(གསུམ)ཕྱིང་བའི་ཉེར་མཁོའི་ཡོ་བྱད།
ཕྱིང་བའི་ཡོ་བྱད་ལ་ཕྱིང་གུར་དང་ཕྱིང་གོར། ཕྱིང་སྒ། སྒ་སྟན། ཕྱིང་གདན། མཆར་སྟན། ཆག་ཕྱིང་། བོའུ་ཤུབས། ཕོར་ཤུབས། རྔ་ཤུབས། དྲིལ་བུ་དང་མདའ་རུའི་ཤུབས་སོགས་ཡོད་ལ། དེ་དག་གི་ཕན་ཡོན་ནམ་སྤྱོད་སྒོ་རགས་ཙམ་བརྗོད་ན།
༡. ཕྱིང་གུར་ནི་མི་རྣམས་སྡོད་སའི་གུར་ཁྱིམ་སྟེ། རྨ་ལྷོ་སོག་རྫོང་དང་བསང་ཆུ་རྫོང་ཁོ་ཚེ་ཞང་གི་ས་ཁུལ་དུ་ད་ལྟའང་རེ་འགའ་ཡོད།
༢. ཕྱིང་གོར་(མགོ་བརྟེན)ནི་སྦྲ་ནག་གི་གྲུ་ག་བཞིའི་གྲུ་མགོ་རེ་རེ་ན་ཡོད་པ་ཞིག་སྟེ། སྦྲའི་ཀ་མགོ་རྟེན་བྱེད་ཅིག་ལ་ཟེར།
༣. ཕྱིང་སྒ་ནི་རྟ་ལ་སྟོད་པའི་སྒ་ཡིན་ལ། དེའི་ཤིང་སྒའི་སྟེང་དང་སྤོམ་ངོས་སུ་ཕྱིང་བས་གཡོགས་ལ། རྟ་རྒྱུག་བྱེད་སྐབས་བྱིས་པའི་འཕོངས་ཤ་བདེ་ཆེད་དུ་ཕྱིང་བ་རྐྱང་རྐྱང་གི་སྒ་སྟོད་པའང་ཡོད་དེ། བླ་བྲང་གི་བསང་ཁོག་སྡེ་བའི་བསང་གི་རྟ་རྒྱུག་གི་སྐབས་སུ་ད་ལྟའང་ཕྱིང་བའི་སྒ་ཆས་ཀྱི་རིགས་མང་དུ་སྣང་། དེ་བཞིན་ཏུ་ཕྱིང་བའི་སྒ་སྟན་ནི་རྟའི་རྒྱབ་བདེ་ཆེད་དུ་སྒ་འོག་ལ་གདིང་རྒྱུའི་སྟན་ལ་ཟེར།
༤. ཕྱིང་གདན་ནི་ཁྱིམ་ལ་གཏིང་རྒྱུའི་སྟན་གྱི་མིང་སྟེ། འདི་ལ་དབྱིབས་དང་ཆེ་ཆུང་། མདོག་ཡག་བཙོག་སོགས་རིགས་མི་འདྲ་བ་མང་།
༥. མཆར་སྟན་ནི་སྦྲ་ནག་གི་ཆ་རུའི་འོག་སྟན་ཏེ། དེ་ལ་རེ་ལྡེ་དང་མཆར་ལུང་དམ་དུ་སྦྲེལ་བའི་ཕན་ཡོན་ལྡན།
༦. ཆག་ཕྱིང་ནི་མི་ཕྱུགས་སོགས་ཀྱི་རྐང་ལག་ལ་ཆག་སྐྱོན་ཤོར་ཚེ་ཆག་འཇོག་ཤེས་མཁན་ཞིག་བོས་ཏེ། ཕྱིང་བའི་ཁུག་ལ་ཤིང་ལེབ་བམ་སྨྱུག་ཐུར་བཞག་ནས་ཆག་སྐྱོན་བྱུང་སར་ལྗིབས་པའི་ཕྱིང་བ་ལ་ཟེར།
༧. ཕྱིང་བའི་ཕྱི་ཐུམ་མམ་ཤུབས་ལ་བོའུ་ཤུབས་དང་ཕོར་ཤུབས། རྔ་ཤུབས། དྲིལ་བུ་དང་མདའ་རུའི་ཤུབས་སོགས་ཡོད་ལ། དེ་དག་ལ་དངོས་པོ་ཆག་གྲུམ་མི་ཤོར་བ་དང་རྙིང་དུ་མི་འཇུག་པའི་ཕན་ཡོན་ལྡན་ནོ།།
ལྔ་བ། བལ་ཐགས།
བལ་ཐགས་ནི་འཕང་དང་ཁྲུལ(ཕྲུལ)་ཤིང་སོགས་ཀྱིས་བཀལ་བའི་སྐུད་པས་འཐག་པའི་ཐོན་རྫས་ཤིག་སྟེ། འབྲོག་པའི་འཚོ་བའི་ཁྲོད་དུ་གུར་ཁྱིམ་དང་སྣོད། གྱོན་པ་སོགས་མང་པོ་ཡོད།
(གཅིག )བལ་གྱི་ཐགས་འཐག་ཚུལ།
སྤྱིར་ཐགས་འཐག་པ་ནི་བུད་མེད་དག་གི་ལས་ཀ་ཡིན་ལ། ཐགས་ནི་ཐགས་མགོ་དང་ཐགས་སྔ་ལ་ཕུར་བ་བསྡབས་དེ། འཕང་དང་ཁྲོས་(འཕྲོས་)ལ་འཐེན་པའི་སྐུད་པ་གྲུ་གུར་རྡོག་པ་ཡར་ཁྱེར་དང་མར་ཁྱེར་བྱས་ནས་ཐོག་མར་ཐགས་འབྲན་པ་དང། དེ་རྗེས་བུད་མེད་ཚོས་སྟེང་དུ་ཞོན་ནས་རྒྱུ་སྤུན་འཕྲེད་དམ་ཞེང་ལ་དྲང་ནས་ཤིང་ལེབ་ཅིག་གིས་འཐག་ཀྱིན་ཡོད།
(གཉིས )བལ་ཐགས་ཀྱི་རིགས་དབྱེ།
བལ་ཐགས་ཀྱི་རིགས་ལ་ཕྱ་ར་དང་དོ་ཕྱར། སྒོ་ཕྱར། ཕྱར་སྟན། ཕྱུར་སྒྱེ། སྒྱེ། ཏ་ལེན། ཟ་ཏ། བསང་ཁུག གསུར་ཁུག ཚྭ་ཁུག ཇ་ཁུག སྣམ་བུ། ཕྲུག་ལྭ། ཕྲུག་ཁྲ་སོགས་ཡོད་དེ།
༡. དེ་ཡང་ཁེད་དུ་ཕྱ་ར་ནི"རྒྱལ་བོའི་ན་བཟར་མི་ཐེ། བཙུན་མོའི་འཕྱོར་ལྭར་མི་ཐེ། གོས་གོང་བ་མེད་པའི་སྒྲོག་གུ་ཅན།"ཟེར། དེ་ལ་ཁྱིམ་གྱི་དོ་ཆ་འགབ་བྱེད་ཀྱི་དོ་ཕྱར་དང་སྦྲ་ནག་གི་སྒོ་ཁའི་རླུང་འགོག་བྱེད་ཀྱི་སྒོ་ཕྱར། ཕྱུར་བ་བཙགས་བྱེད་ཀྱི་ཕྱུར་སྒྱེ་དང་ཕྱུར་བ་ཉི་མར་སྐམ་བྱེད་ཀྱི་འོག་སྟན་ཏེ་ཕྱར་གདན། འབྲས་དང་ནས། ཨོང་བ་སོགས་ཀྱི་སྡུད་སྣོད་སྒྱེ། བལྟས་ན་ཆེ་ཆུང་མེད་ལ་ཁུར་ན་ཡང་ལྗི་མེད་པའི་ཏ་ལེན། རི་ལ་སོང་ན་ཕོ་བ་མི་ལྟོགས་པ་དང་ཡུལ་གཞན་ལ་སོང་ན་ལམ་བྲོ་སློང་མི་དགོས་པར་རྩམ་ཕྱུར་འཛོམས་པའི་ཟ་ཏ་སོགས་ཡོད།
༢. ཁེད་དུ་གཡང་ཁྱིམ་ཚང་གི་ཀ་ངོས་སུ་འོ་མའི་ཁུག་མ་ནག་པོ་ཞིག་ཅེས་པ་བལ་ནག་གིས་འཐག་པའི་ཇ་ཁུག་གི་དོན་ཡིན་ཏེ། དེ་མིན་བསང་ཁུག་དང་གསུར་ཁུག ཚྭ་ཁུག་སོགས་ཀྱང་ཡོད།
༣. གྱོན་པ་ལ་སྣམ་བུའི་རིགས་ཏེ། ལྭ་སྣམ་དཀར་བོ་དང་དམར་བོ། དམར་སྨུག་སོགས་ཡོད་ལ། མདོ་སྨད་ཡུལ་དུ་ཅུང་དར་ཁྱབ་ཆེ་བ་ནི་ཕྲུག་ལྭ་དམར་སྨུག་དང་ཕྲུག་ཁྲའི་རིགས་ཡིན། འདིའི་རིགས་ཀྱི་ལག་ཤེས་ནི་ལྷ་སའི་ས་ཆ་མ་གཏོགས་ཨ་མདོའི་ས་ན་བཏག་ཤེས་མཁན་ཉུང་དུ་སྣང་བས། ད་རེས་རྒྱུ་ཆ་ཁ་གསལ་བ་ཞིག་བརྗོད་མ་ཐུབ་མོད། འོན་ཏེབོད་ཀྱི་ལག་ཤེས་ཀུན་འདུས་ཆེན་མོརུ་ལྭ་སྣམ་བཏག་ན། བོད་ལུག་གི་སྟོན་བལ་སྤུས་ལེགས་ཅན་བསེད་ནས་སྦོམ་ཕྲ་དང་འཁལ་མདུད་དམ་འུལ་བ་མེད་པ་འཁེལ་བ་ཀུན་ལ་གཅེས་ཏེ། བལ་སྐུད་ཀྱི་གྲུ་གུས་སྣམ་བུ་འདང་ངེས་བྱུང་བ་དང་རིང་ཐུང་འདོམ་པ་བཅུ་གསུམ། ཞེང་ལ་མཐོ་ཕྱེད་གཉིས་ཙམ་འབྱུང་བའི་ཚད་དུ་བྱས་ནས་ཐགས་འབྲན། སྣས་ལས་?ཐགས་ཆའི་སྟེང་གི་ཐགས་སྐུད་ཐོག་འོག་དགར་བྱེད་ཀྱི་ཡོ་བྱད་ཅིག?དྲངས་ནས་ཐགས་འཐག་པར་ཚགས་ཅི་ཙམ་དམ་པོར་འཐག་ཐུབ་པ་དེ་ཙམ་གྱིས་བཟང་སྟེ། ཐགས་བཟང་ངན་ལག་པས་སྣམ་བུ་བཅངས་ནས་གྱེན་དུ་བསླངས་ན་མཐོ་གང་ཡན་ཆད་ལངས་ཐུབ་པ་ནི་བཟང་གྲས་ཡིན་ལ། དེ་ལས་ལྡོག་སྟེ"མཉེ་ངན་མཉེ་དེ་མཐའ་ནས་གྱོང་། ཐགས་ངན་འཐག་དེ་དཀྱིལ་ནས་བུག"ཟེར་བ་མི་ལེགས་སོ།།
དེ་ལྟར་སྣམ་བུ་བཏགས་ཟིན་པ་དག་ཤིང་སྡོང་སྦོམ་པོ་ཧྲིལ་བོར་བརྐོས་པའི་གཞོང་བ་ལྟ་བུའི་ནང་དུ་ཆུ་དྲོན་གྱིས་སྦང་ནས་རྐང་བརྫིས་ཆུ་སྲུབ་ཉིན་གསུམ་ཙམ་བཏང་ནས། སྣམ་བུའི་ངོས་སུ་བལ་སྤུས་འཐག་རིས་མི་མངོན་པར་ཕྱིང་བ་ལྟར་མདོག་དཀར་ལ་གཙང་བ་ནི་བསྲུབས་ཐུབ་པའི་ཚད་ཡིན་པར་སྨྲ། དེ་ལྟར་གྲུབ་པའི་ལྭ་སྣམ་ལས་མདོ་སྨད་དུ་དར་ཁྱབ་ཆེ་བ་ནི་གོང་དུ་བཤད་པ་ལྟར་ཕྲུག་ལྭ་དམར་སྨུག་དང་ཕྲུག་ཁྲའི་རིགས་ཡིན་ལ། ཕྲུག་ལྭ་དམར་སྨུག་ནི་མདོ་སྨད་བསང་ཆུ་རྫོང་གི་འབོ་ར་དང་ཨ་མཆོག་གི་བུད་མེད་ཚོའི་གྲས་ན་གྱོན་མཁན་མང་བ་དང་། དེ་མིན་མདོ་སྨད་ཀླུ་ཆུའི་ས་ཁུལ་དུ་སྐྱེས་པ་ཚོས་བཞི་བའི་སྨྱུང་གནས་དང་དྲུག་པའི་ལབ་ཙེ་སོགས་དབྱར་དུས་སུ་ཕྲུག་ལྭ་གྱོན་ངེས། ཕྲུག་ཁྲ་ལ་ཆ་རུ་དང་པང་དན་སོགས་ཡོད་དེ་བོད་ལྭའི་འདབ་ཁ་དང་གོང་བའི་ཁ་ལ་འཇོག་རྒྱུ་ཞིག་གོ།
དྲུག་པ། མཇུག་གི་གཏམ།
གོང་དུ་ལུག་བལ་གྱི་རིགས་དབྱེ་དང་སྤྱོད་སྒོ། མེས་པོའི་ལག་ཤེས་བཟོ་ལས་ཀྱི་རིན་ཐང་སོགས་རགས་ཙམ་བརྗོད་དེ་འགྲེམ་ཁུལ་ཙམ་བྱས་མོད། འོན་ཏེ་ཁ་གསལ་ཞིང་གོ་བདེ་བ། གསོན་ཉམས་ལྡན་ཞིང་ཡིད་དུ་འོང་བ་ཞིག་རྒྱུ་ཆ་འཚོལ་སྡུད་བྱེད་པའི་ཆ་རྐྱེན་དང་དུས་ཚོད་ཀྱི་རིང་ཐུང་། མི་བུ་རང་གི་རིག་གནས་ཆུ་ཚད་སོགས་ཕྱོགས་གང་ཅིའི་ཐད་ནས་གྱ་ནོམ་པ་ཞིག་འབྲི་མ་ཐུབ་པས་སྐྱོན་ཆའམ་མ་འདང་བའི་ཆ་མང་པོ་ཞིག་ཡོད་པ་སྨྲས་མ་དགོས་པ་ཞིག་རེད། ཡིན་ནའང་བོད་ཀྱི་ལག་ཤེས་བཟོ་ལས་མ་ཉམས་གོང་སྤེལ་དང་ཉམས་པ་སླར་གསོའི་ཚུལ་དུ། ད་རེས་བདག་གིས་ལུག་བལ་གྱི་སྤྱོད་སྒོའི་སྐོར་རགས་ཙམ་བརྗོད་པ་ཡིན་ལ། དེ་ཡང་བོད་རང་གི་སྔར་ཡོད་ཀྱི་ལག་ཤེས་བཟོ་ལས་མ་རྩ་བྱས་ནས་བལ་ཀྱིས་དེང་རབས་ཅན་ཀྱི་གྱོན་པ་སྣ་ཚོགས་བཟོས་ཏེ། བླ་ན་མེད་པའི་མེས་པོའི་ལག་རྩལ་འདི་དག་སྤྱི་ཚོགས་ཀྱི་ཕྱོགས་སོ་སོ་རུ་དར་ཁྱབ་དུ་བཏང་ན། རང་རིགས་ཀྱི་ལག་ཤེས་བཟོ་ལས་སྔར་བས་འཕེལ་རྒྱས་དང་ཕུན་སུམ་ཇེ་ཚོགས་སུ་འགྲོ་བ་མ་ཟད། སྤྱི་ཚོགས་དཔལ་འབྱོར་གྱི་དགོས་མཁོ་ཡང་སྐོང་ཐུབ་པར་འདོད་དེ། འདིར་སྔར་ཡོད་ཀྱི་ལག་ཤེས་བཟོ་ལས་དག་གསལ་སྒྲོས་ཀྱི་ཚུལ་དུ་གླེང་བ་ཡིན་ནོ།
དཔྱད་གཞིའི་ཡིག་ཆ།
《དམངས་ཁྲོད་ཐ་སྙད་རིག་འགྲེལ་སྲོལ་རྒྱུན་གསལ་བའི་མེ་ལོང་》འབྲི་རུ་དཀོན་མཆོག་ཐུབ་བསྟན། ཀན་སུའུ་མི་རིགས་དཔེ་སྐྲུན་ཁང་། ༢༠༡༣ལོའི་ཟླ་༡༠བའི་དཔར་ཐེངས་དང་པོ།
《མང་ཚོགས་སྒྱུ་རྩལ》 ༢༠༠༩ལོའི་དེབ་བཞི་བ། མཚོ་སྔོན་མི་རིགས་དཔེ་སྐྲུན་ཁང་། ༢༠༡༢ལོའི་ཟླ༡༢པའི་ཚེས་༡༥ལ་དཔར།
སྤང་རྒྱན་མེ་ཏོག ༢༠༡༤ལོའི་དེབ་བཞི་བ།
《བཀའ་ཆེམས་ཀ་ཁོལ་མ》 སྲོང་བཙན་སྒམ་པོ། ཀན་སུའུ་མི་རིགས་དཔེ་སྐྲུན་ཁང་། ༡༩༨༩ལོའི་ཟླ༩བའི་པར་ཐེངས་དང་པོ།
《མདོ་སྨད་ཆོས་འབྱུང་》 བྲག་དགོན་པ་དཀོན་མཆོག་བསྟན་པ་རབ་རྒྱས། ཀན་སུའུ་མི་རིགས་དཔེ་སྐྲུན་ཁང་། ༡༩༨༧ལོའི་ཟླ༨པའི་པར་ཐེངས་གསུམ་པ།
《མདོ་སྨད་ཞིབ་འཇུག》 དམ་ཆོས། ཆ་རིས་སྐལ་བཟང་ཐོགས་མེད། མི་རིགས་དཔེ་སྐྲུན་ཁང་། ༢༠༠༩ལོའི་ཟླ༥བའི་པར་ཐེངས་དང་པོ།
《མདོ་སྨད་རྒན་གྱའི་ལོ་རྒྱུས་སྔོན་བྱུང་གསལ་བའི་མེ་ལོང་ཞེས་བྱ་བ་བཞུགས་སོ》རྒན་གྱའི་དཀོན་མཆོག་རྒྱ་མཚོ། མི་རིགས་དཔེ་སྐྲུན་ཁང་། ༢༠༡༣ལོའི་ཟླ༧པར་པེ་ཅིན་དུ་དཔར་ཐེངས་དང་པོ་བརྒྱབ།
མཆན།
《བོད་ཀྱི་གནའ་རབས་ལོ་རྒྱུས》 རེབ་གོང་རྡོ་རྗེ་མཁར་གྱིས་བརྩམས། ཀན་སུའུ་མི་རིགས་དཔེ་སྐྲུན་ཁང་། ༢༠༡༠ལོའི་ཟླ༧པའི་དཔར་ཐེངས་དང་པོ། ཤོག་ངོས་༢༤༢དང༣༠༦དུ་གསལ།
《བཀའ་ཐང་སྡེ་ལྔ》 གུ་རུ་ཨོ་རྒྱན་གླིང་བས་བརྩམས། མི་རིགས་དཔེ་སྐྲུན་ཁང་། ༡༩༩༨.༦.༡༢པའི་པར་ཐེངས་དང་པོའི་ཤོག་ངོས༡༡༣དུ་གསལ།
《ཆོས་འབྱུང་མཁས་པའི་དགའ་སྟོན》 དཔའ་བོ་གཙུག་ལག་ཕྲེང་བ། མི་རིགས་དཔེ་སྐྲུན་ཁང་། ༢༠༡༢ལོའི་ཟླ༣པའི་པེ་ཅིན་གྱི་པར་ཐེངས་གཉིས་པའི་ཤོག་ངོས༨༢སུ་གསལ།
དམངས་ཁྲོད་རྒྱུན་བཀོལ་ཐ་སྙད་ཕྱོགས་བསྒྲིགས་གངས་ལྗོངས་ཤེས་རིག་ནོར་བའི་སློབ་གླིང་གིས་སྒྲིག་རྩོམ་བྱས། ཀན་སུའུ་མི་རིགས་དཔེ་སྐྲུན་ཁང་། ༢༠༡༤ལོའི་ཟླ༦པའི་དཔར་ཐེངས་གཉིས་པའི་ཤོག་ངོས༦༧དུ་གསལ།
《ཨ་མདོའི་རིག་གནས་གླེང་བའི་གཏམ་ཚོགས》དེབ་ཕྲེང་དང་པོ། སངས་རྒྱས་མཁར་གྱིས་བསྒྲིགས། ཀན་སུའུ་མི་རིགས་དཔེ་སྐྲུན་ཁང་། ༢༠༡༤ལོའི་ཟླ༧པའི་དཔར་ཐེངས་དང་པོའི་ཤོག་ངོས༣༦༢སུ་གསལ།
བོད་རིག་པའི་སྐོར་གྱི་རྩོམ་ཡིག་ཐོར་བུ། ཤར་ཡུལ་ཕུན་ཚོགས་ཚེ་རིང་། བོད་ལྗོངས་མི་དམངས་དཔེ་སྐྲུན་ཁང་། ༢༠༠༩ལོའི་ཟླ༣པའི་པར་ཐེངས་དང་པོའི་ཤོག་ངོས༣༩རུ་གསལ།
《བོད་ཀྱི་ལག་ཤེས་ཀུན་འདུས་ཆེན་མོ།》སྨད་ཆ དཀོན་མཆོག་བསྟན་འཛིན། འཕྲིན་ལས་རྒྱལ་མཚན། པདྨ་གཡུ་སྒྲོན་བཅས་ཀྱིས་བརྩམས། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས༢༢༥རུ་གསལ།
བློ་འདྲི་ས།
རྩོམ་པ་པོ། བེའུ་གཤོང་ལྷ་མོ་སྐྱབས། ༢༠༡༥.༣.༧
མགོན་པོ་འཚོ། ལོ༧༦ ཀན་སུའུ་ཀླུ་ཆུའི་དཔལ་སྒུར་སྡེ་བ། ༢༠༡༥.༡.༢༣
སྐལ་བཟང་སྦྱིན་པ། ལོ༦༡ ཀན་སུའུ་ཀླུ་ཆུའི་དཔལ་སྒུར་སྡེ་བ། ༢༠༡༥.༣.༡༤
བན་དེ་མཁར། ལོ༤༥ ཀན་སུའུ་ཀླུ་ཆུའི་དཔལ་སྒུར་སྡེ་བ། ༢༠༡༥.༣.༨
བཀྲ་ཤིས་ལྷ་མོ། ལོ༤༡ ཀན་སུའུ་ཀླུ་ཆུའི་དཔོན་སྐོར་སྡེ་བ། ༢༠༡༥.༣.༢༥
མགོན་པོ་བཀྲ་ཤིས། ལོ༧༦ ཀན་སུའུ་ཀླུ་ཆུའི་དཔལ་སྒུར་སྡེ་བ། ༢༠༡༥.༣.༡༥
བཀའ་དྲིན་ཞུ་ཡིག
སྤྱིར་དཔྱད་རྩོམ་ཞིག་འབྲི་བར་རིག་གནས་ཀྱི་ཆུ་ཚད་ངེས་ཅན་ཞིག་དགོས་པ་མ་ཟད། ལྷག་པར་དུ་དམངས་སྲོལ་རིག་གནས་དང་འབྲེལ་བའི་དཔྱད་རྩོམ་ཞིག་འབྲི་བར་རིག་གནས་ཆུ་ཚད་དང་འཚོ་བ་དངོས་ཀྱི་ཉམས་མྱོང་མི་དམན་པ་ཞིག་འཛོམས་དགོས་པ་སྨྲ་མི་དགོས་པ་ཞིག་རེད། དེ་ཡིན་ན་ཐེངས་འདིའི་བདག་གི་དཔྱད་རྩོམ་གྱི་རྒྱུ་ཆ་ནི་རང་ཉིད་ཀྱིས་དངོས་སུ་ཡུལ་སྡེ་འགའི་བལ་གྱི་ལག་ཤེས་བཟོ་ལས་ལ་མཁྱེན་རྒྱ་ཡངས་པའི་རྒན་རབས་པ་རྣམས་ལ་བཅར་འདྲི་བྱས་པ་དང་། བལ་རིགས་ཀྱི་ཐོན་རྗས་རེ་འགར་དངོས་སུ་ཞིབ་འཇུག་བགྱིས་པ་ཡིན། ཡིན་ནའང་ས་གནས་སོ་སོའི་ཡུལ་སྐད་མི་འདྲ་བས་བལ་དང་འབྲེལ་བའི་བརྡ་ཆད་རེ་འགའ་འཆུག་པ་མེད་པའི་ངང་ཡིག་ཐོག་ཏུ་ཕབ་པར་དཀའ་ཁག་ཆེན་པོ་འདུག དེར་མ་ཟད་རྩོམ་ཡིག་འདི་ཡུལ་སྐད་ལ་ཅི་ནུས་ཀྱིས་བསྟུན་ཐབས་བྱས་ཡོད་ལ། དེ་ཡང་དམངས་སྲོལ་རིག་གནས་ཀྱི་བྲོ་བ་མི་ཉམས་པའམ་རྩོམ་ཡིག་གི་ཁྱད་ཆོས་ཕྱིར་མངོན་པའི་སླད་དུ་ཟེར་ཡང་མི་ཆོག་པ་མེད་སྙམ། དེང་གི་དུས་ལ་བལ་གྱི་རིག་གནས་མཚོན་བྱེད་ཐད་ཀྱི་གནའ་མྱིའི་ངག་རྒྱུན་ཡང་མང་པོ་ཞིག་ད་ལྟ་འཇིག་ཚར་བར་བཤད། ཡིན་རུང་ཅུང་ཙམ་ཡོད་པ་དཔྱད་རྩོམ་འདིའི་དོན་ཚན་རེ་རེར་འགོད་ཐབས་བྱས་ཡོད། གང་ལྟར། ད་ནི་དཔྱད་རྩོམ་འདི་འགྲུབ་པ་ལ་མཐུན་རྐྱེན་སྦྱོར་མཁན་གྱི་སྐུ་དྲིན་ཅན་རྣམས་ལ་རེ་རེ་ནས་བཀའ་དྲིན་ཞུ་རྒྱུ་ལས་ཅི་ཡང་མི་འདུག་སྟེ། དཔྱད་རྩོམ་འདི་ལེགས་འགྲུབ་བྱུང་བར་མཐུན་རྐྱེན་སྦྱོར་མཁན་གྱི་དྲིན་ཆེན་ཕ་མ་རྣམ་གཉིས་དང་ཤ་ཉེ་རིང་ཚང་མར་སྙིང་ཁུངས་རུས་པའི་སྟེང་ནས་བཀའ་དྲིན་ཆེ་ཞུས་པ་ཡིན། མི་ལོ་བཅུ་ཕྲག་ལྷག་ལ་སློབ་གྲྭ་འགྲིམ་པའི་རིང་དུ་ཤེས་རིག་གི་བུམ་པ་གང་བྱོའི་ཚུལ་དུ་གནང་བའི་དགེ་རྒན་རྣམ་པ་དང་ལྷག་དོན་བདག་གི་དཔྱད་རྩོམ་གྱི་ཁ་ཕྱོགས་ལ་མཛུབ་སྟོན་གནང་མཁན་བེའུ་གཤོང་ལྷ་མོ་སྐྱབས། བློ་འདྲི་སའམ་བཅར་འདྲི་བྱ་ཡུལ་ཏེ། བལ་གྱི་ལག་ཤེས་བཟོ་ལས་བརྒྱུད་འཛིན་རྒན་གཞོན་རྣམ་པའི་གསུངས་ནི་ངའི་རྩོམ་ཡིག་འདི་གྲུབ་པའི་ནང་སྙིང་ལྟ་བུ་ཡིན་པས། ཁྱེད་རྣམ་པར་སེམས་བསམ་པའི་གཏིང་ནས་བཀའ་དྲིན་ཆེ་ཞུ། བརྩེ་བའི་ཕྱི་ཐག་རིང་བའི་གྲོགས་པོ་རྣམ་པས་ང་ལ་རོགས་སྐྱོར་གང་མང་མཛད་པར་ཐུགས་རྗེ་ཆེ་ཞུ་རྒྱུ་དང་། སྒོས་སུ་དཔྱད་རྩོམ་གྱི་མགོ་མཇུག་བར་གསུམ་ལ་ཞུ་དག་མཛད་པའི་མཛུབ་སྟོན་དགེ་རྒན་འབྲུག་རྒྱལ་མཁར་ལགས་ལ་སྙིང་ཁུངས་རུས་པའི་གཏིང་ནས་ཐུགས་རྗེ་ཆེ་ཞུ།
མཐར་བཀའ་དྲིན་སྐུ་དྲིན་ཅན་རྣམ་པའི་ལུས་ལ་ན་ཚ་མེད་ཅིང་བྱ་བ་ལམ་འགྲོ་ཡོང་བ་དང་། ཀན་སུའུ་མི་རིགས་དགེ་འོས་སློབ་གྲྭའི་བྱ་གཞག་གོང་ནས་གོང་དུ་འཕེལ་བར་བཀྲ་ཤིས་སྨོན་འདུན་ཞུ།
རྩོམ་སྒྲིག་པ། ཀླུ་མོ་མཚོ།


text:
རྡོ་བརྐོས་ནི་བོད་ལ་མཚོན་ན་སྔོན་ཆད་ནས་དར་ཆ་ཆེ་བའི་ལག་ཤེས་བཟོ་ལས་དང་རིག་གནས་རྒྱུད་འཛིན་གྱི་ཐབས་ལམ་མཆོག་ཏུ་གྱུར་བ་ཞིག་ཡིན་ལ། བོད་ཀྱི་ས་ཆ་སོ་སོར་རྡོ་བརྐོས་ཀྱིས་བཞེངས་པའི་མ་ཎི་རྡོ་འབུམ་གང་སར་རིག་ཐུབ། སྤྱིར་བཏང་རྡོ་བརྐོས་ཀྱི་ནང་དོན་ནི་གཙོ་བོ་བན་བོན་གྱི་བསྟན་བཅོས་དང་གཟུངས་སྔགས། ལྷ་སྐུ་དང་སྐྱེས་ཆེན་དམ་པའི་འདྲ་སྐུ་སོགས་ཡིན་ལ། སྤྱི་ཚོགས་དང་རིག་གནས་འཕེལ་རྒྱས་ཀྱི་བརྒྱུད་རིམ་ཁྲོད། རྡོ་བརྐོས་ལག་རྩལ་ལ་བརྟེན་ཏེ་བོད་ཀྱི་ཆོས་དང་རིག་གནས་སྣ་ཚོགས་ཉར་ཚགས་དང་རྒྱུད་འཛིན་གྱི་འཕྲིན་ལས་ལེགས་པར་བསྐྱངས་དང་སྐྱོང་བཞིན་ཡོད།
འཛམ་ཐང་གི་སྤང་ཐོག་དགོན་པ་ནི་རྔ་བ་ཁུལ་འཛམ་ཐང་རྫོང་གི་རྫོང་མདའ་ཡུལ་ཚོའི་མངའ་ཁོངས་སུ་གཏོགས་ཤིང་། རྫོང་མཁར་དེ་དང་བར་ཐག་སྤྱི་ལེ༣༢ཡི་མཚམས་སུ་མཆིས། དགོན་པ་དེ་ནི་ཡོན་རྒྱལ་རབས་སྐབས་སུ་བཏབ་པ་ཡིན་ལ། བོད་བརྒྱུད་ནང་བསྟན་གྱི་གྲུབ་མཐའ་ལས་རྙིང་མ་བའི་གྲུབ་མཐའ་འཛིན་པའི་དགོན་པ་ཞིག་ཡིན། དགོན་པ་དེའི་སྤྱིའི་ས་ཁྱོན་ལ་སྤྱི་ཆིང1.023ཡོད་ཅིང་། དགོན་པའི་བཟོ་བཀོད་ཀྱི་ས་ཁྱོན་ལ་སྨི་གྲུ་བཞི་མ1538ཡོད། དེར་སྔོན་ཆད་ནས་རྡོ་བརྐོས་ལག་རྩལ་གྱི་སྲོལ་རྒྱུན་བཟང་བོ་འཛོམས་ཡོད་པར་མ་ཟད། སྲོལ་རྒྱུན་བཟང་བོ་དེ་ལ་བརྟེན་ཏེ། བཀའ་འགྱུར་དང་བསྟན་འགྱུར་གཉིས་ཀྱི་རྡོ་བརྐོས་སྒྱུ་རྩལ་རི་རབ་བཞིན་བརྩེགས་པ་ད་ལྟའི་མཐོང་ཆོས་སུ་གྲུབ་ཡོད། དེར་བརྟེན་རྡོ་བརྐོས་དང་མཆོད་རྟེན་ནི་དགོན་པ་དེའི་ནང་བསྟན་རིག་གནས་ཀྱི་ཁྱད་ཆོས་གཙོ་བོ་གཉིས་སུ་གྱུར།
དེ་ཡང་ཐོག་མར་སྤང་ཐོག་དགོན་པའི་རྡོ་བརྐོས་སྒྱུ་རྩལ་གྱི་སྐོར་ལ་གཟིགས་ན། ལོ་རྒྱུས་ལྟར་ན་དགོན་པ་དེས་མིང་ཀྲི་ཁྲི་ལོ་ནས་མགོ་བཟུང་སྟེ། རྡོ་བཟོ་བ60ལྷག་གདན་འདྲེན་བྱས་ཏེ་བགྲང་བྱ9ཡི་རིང་ལ་དཀའ་སྤྱད་འབད་བརྩོན་གནང་བ་བརྒྱུད། ཕལ་ཆེར་རྡོ་ལེབ་ཁྲི50ལྷག་གི་ངོས་གཉིས་སུ་ནང་བའི་བཀའ་བསྟན་ཟུང་གི་བསྟན་བཅོས་ལེགས་པར་བརྐོས་ཏེ་རྡོ་འབུམ་གྱི་རི་རབ་བཞེངས་ཤིང་། ད་ལྟ་རྡོ་འབུམ་དེའི་མཐོ་ཚད་ལ་སྨི9.7དང་རིང་ཚད་ལ་སྨི46དང་། ཞེང་ཚད་ལ་སྨི13བཅས་ཡོད་ཅིང་། ས་ཁྱོན་ལ་སྨི་གྲུ་བཞི་མ598ཡོད་པས། རྒྱལ་ཁབ་ཕྱི་ནང་ཀུན་ལ་མཚོན་ན་འདི་འདྲའི་རྡོ་བརྐོས་རིག་དངོས་དང་བོད་རིག་པའི་བསྟན་བཅོས་ཀྱི་རྒྱུ་ཆ་ཤིན་ཏུ་དཀོན་ཞིང་། འདི་ནི་བོད་ཁུལ་གྱི་ཆེས་འཐུས་སྒོ་ཚང་བའི་བཀའ་བསྟན་གྱི་རྡོ་བརྐོས་ཤིག་ཡིན་པར་མ་ཟད། རྒྱལ་ཡོངས་ནས་རྡོ་ལེབ་ཀྱི་གྲངས་འབོར་མང་ཤོས་ཟིན་པའི་བཀའ་བསྟན་གྱི་རྡོ་འབུམ་ཡང་ཡིན་པས། དགོན་པ་དེས་དུས་ད་ལྟའང་རྡོ་བརྐོས་ལག་རྩལ་གྱི་སྲོལ་རྒྱུན་བཟང་བོ་རྒྱུད་འཛིན་གྱིས་དར་སྤེལ་བཏང་དང་གཏོང་བཞིན་ཡོད།
གཞན་ཡང་སྤང་ཐོག་དགོན་པའི་ཁྱད་ཆོས་གཞན་ཞིག་སྟེ། དགོན་པ་དེར་བསྡོམས་པའི་མཆོད་རྟེན32ཡོད་ཅིང་། ལོ་རྒྱུས་ལས་དེ་དག་བྱེ་བྲག་ཏུ་མིང་རྒྱལ་རབས་དང་ཆིང་རྒྱལ་རབས། མིན་གོའི་དུས་སྐབས་བཅས་སུ་བསྟུད་མར་བཞེངས་པ་ཡིན་ཟེར། མཆོད་རྟེན་དག་དགོན་པའི་དཀྱིལ་དབུས་ནས་རིང་ཚད་སྨི465དང་ཞེང་ཚད་སྨི25ཡི་ཁྱབ་ཁོངས་སུ་འགྱིང་ངེར་འགྲེང་ཞིང་། ལོ་རྒྱུས་ཐོག་དགོན་པ་འདི་ཉིད་བོད་ཁུལ་གྱི་མཆོད་རྟེན་གླིང་ཆེན་པོ་གསུམ་གྱི་གྲས་སུ་གཏོགས། དགོན་པ་འདིའི་མཆོད་རྟེན་ཚང་མ་རྒྱ་གར་གྱི་ལུགས་ལྟར་བཞེངས་ཤིང་། མཆོད་རྟེན་གྱི་ཁོག་སྟོང་བར་བཞེངས་ཏེ་དེར་ཕྱག་སྟོང་སྤྱན་སྟོང་དང་སྟོན་པ། ཚེ་དཔག་མེད། ཨོ་རྒྱན་རིན་པོ་ཆེ། སྒྲོལ་ལྗང་སོགས་སྐུ་འདྲ་དང་ལྡེབས་རིས་སྣ་ཚོགས་ལེགས་པར་བཞེངས་ཡོད་པར་ཟད། མཆོད་རྟེན་ཆེ་ཆུང་སྣ་ཚོགས་སུ་མཆིས། དེ་ལས་བདུད་འདུལ་མཆོད་རྟེན་ནི་སྤྱི་ལོ1427ལོར་བཞེངས་ཤིང་། མཆོད་རྟེན་དེའི་མཐའི་རིང་ཚད་ལ་སྨི9.25དང་མཐོ་ཚད་ལ་སྨི32ཡོད་ཅིང་། དེར་མིང་རྒྱབ་རབས་ཀྱི་སྐུ་འདྲ་དང་ལྡེབས་རིས་ཁག་གཅིག་རྟེན་ཏུ་བཞེངས་ཤིང་། འདི་ནི་སྤང་ཐོག་དགོན་པའི་མཆོད་རྟེན་ཀུན་ལས་ལོ་རྒྱུས་རིང་ཤོས་དེ་ཡིན། དེ་ཡང་མཆོད་རྟེན་འགའ་ཞིག་ལའང་བགྲང་བྱ་ཉིས་བརྒྱ་ལྷག་གི་ལོ་རྒྱུས་ལྡན། དུས་ཀྱི་འགྱུར་བག་ཇི་འདྲའི་རྒོད་ཅིང་མཆོད་རྟེན་དེ་དག་དུས་ད་ལྟའང་དགོན་པའི་དཀྱིལ་ནས་རི་རབ་བཞིན་འགྲེང་ཡོད་པས།
གོང་གསལ་ལས་སྤང་ཐོག་དགོན་པའི་རྡོ་བརྐོས་དང་མཆོད་རྟེན་གང་ཡིན་རུང་། ལོ་རྒྱུས་ཀྱི་ཡུན་རིང་ཞིང་གཞི་ཁྱོན་རྒྱ་ཆེ་ལ་རྣམ་གྲངས་ཕུན་སུམ་ཚོགས་ཤིང་། མི་རིགས་ཀྱི་ཁྱད་ཆོས་མངོན་པར་གསལ་ཞིང་སྒྱུ་རྩལ་དང་བཟོ་བཀོད་ཀྱི་རིན་ཐང་བླ་ན་མེད་པས། དེས་བོད་ཀྱི་ནང་བསྟན་རིག་གནས་སྤྱི་དང་ལྷག་པར་རྙིང་མ་བའི་གྲུབ་མཐའ་འཕེལ་ཞིང་རྒྱུད་འཛིན་དར་སྤེལ་ཡོང་བར་མཛད་རྗེས་རླབས་ཆེན་བཞག་པར་མ་ཟད། དུས་ད་ལྟའང་བོད་ཀྱི་རིག་དངོས་དང་བཟོ་བཀོད་སྒྱུ་རྩལ་ཞིབ་འཇུག་གི་རིན་ཐང་བླ་ན་མེད་པར་ལྡན་ནོ། །


text:
ཤིན་ཧྭ་གསར་འགྱུར་ཁང་ལྷ་ས་ནས་ཟླ་3ཚེས་31ཉིན་གློག་འཕྲིན་འབྱོར་གསལ། བོད་དུ་དཔྱིད་ཀ་ཤར་མ་ཐག“གངས་ལྗོངས་ཀྱི་སྔོ་ལྗང་མཛེས་ལྗོངས་ཁུལ”ཞེས་གྲགས་པའི་ཉིང་ཁྲིའི་ས་ཕྱོགས་གང་སར་མེ་ཏོག་རབ་ཏུ་བཞད་པ་དང་ཡུལ་སྐོར་བས་ཁེངས་ཤིང་། གསར་འགོད་པར་ཟླ་3ཚེས་29ཉིན་འགོ་ཚུགས་པའི་ཉིང་ཁྲི་གྲོང་ཁྱེར་གྱི་ཁམ་བུའི་མེ་ཏོག་ཡུལ་སྐོར་རིག་གནས་དུས་ཆེན་སྐབས་བཅུ་བདུན་པ་ནས་ཤེས་རྟོགས་བྱུང་བར། ཉིང་ཁྲི་གྲོང་ཁྱེར་གྱིས་ཁམ་བུའི་མེ་ཏོག་འབྲེལ་ཐག་ཏུ་བྱས་ཏེ་2018ལོར་རྒྱལ་ཁབ་ཕྱི་ནང་གི་ཡུལ་སྐོར་བ་མི་ཐེངས་ཁྲི་713.5ལ་སྣེ་ལེན་ཞུས་པ་དེ་ལོ་གོང་མ་ལས་37.56%འཕར་ཡོད། ཉིང་ཁྲིའི་ཁམ་བུའི་མེ་ཏོག་དུས་ཆེན་ལས་བོད་ལ་ཡུལ་སྐོར་དུ་ཡོང་མཁན་མང་དུ་ཕྱིན་ནས་བོད་ཀྱི་ཁྱད་ལྡན་དཔལ་འབྱོར་འཕེལ་རྒྱས་ལ་སྐུལ་འདེད་ཐུབ་ཡོད་པ་རེད།
ཉིང་ཁྲི་གྲོང་ཁྱེར་གྱི་ཧྲི་ཀྲང་གཞོན་པ་ཏིང་ཡུང་ཧུའེ་ཡིས་འདི་ལོའི་ཁམ་བུའི་མེ་ཏོག་དུས་ཆེན་ནང་། བོད་ལ་དམངས་གཙོའི་བཅོས་སྒྱུར་བྱས་ནས་ལོ་དྲུག་ཅུ་འཁོར་བའི་མི་རིགས་ཀྱི་གཉེན་སྟོན་དང་། རྒྱན་གོས་འགྲེམས་སྟོན། བོད་ལྗོངས་ཧི་མ་ལ་ཡ་རླངས་འཁོར་བྱེས་བགྲོད་འགྲན་བསྡུར་གྱི་ཉིང་ཁྲིའི་འགྲན་རའི་འགྲན་བསྡུར་སོགས་ཀྱི་རྣམ་གྲངས་གསར་དུ་བསྣན་པ་དང་ཆབས་ཅིག གངས་ལྗོངས་ཀྱི་ཁམ་བུའི་མེ་ཏོག་ཉིང་ཁྲིའི་སྦི་རག་རོལ་དབྱངས་དུས་ཆེན་དང་། “ཁམ་བུའི་ཞིང་ཁམས་ཀྱི་ལག་རྟགས”ཞེས་པའི་ཁྱད་ལྡན་ཐོན་རྫས་འགྲེམས་ཚོང་། “ཁམ་བུའི་ཞིང་ཁམས་ཀྱི་ཞིམ་ཟས”ཞེས་པའི་ཁྱད་ལྡན་ཞིམ་ཟས་འགྲེམས་ཚོང་སོགས་ཀྱི་བྱེད་སྒོ་སྤེལ་བ་བརྒྱུད། ཡུལ་སྐོར་ལས་རིགས་དང་ལེགས་ལྡན་ཐོན་ལས་གཞན་དག་མཉམ་འདྲེས་གཏིང་ཟབ་ཐུབ་རྒྱུར་སྐུལ་འདེད་བཏང་སྟེ། དུས་ཆེན་ལ་བརྟེན་ནས་ཡུལ་སྐོར་ལ་སྐུལ་འདེད་གཏོང་བ་དང་དུས་ཆེན་ལ་བརྟེན་ནས་རྣམ་པ་བཟང་པོ་བཏོད་དེ་ཁམ་བུའི་མེ་ཏོག་སྤུས་རྟགས་ཀྱིས་ལྗོངས་གཟིགས་མ་འཇོག་གི་ཡིད་དབང་འགུག་རྒྱུ་ཡིན་ཞེས་ངོ་སྤྲོད་བྱས་པ་རེད།
2018ལོར། བོད་ལྗོངས་ཡོངས་ཀྱིས་ཡུལ་སྐོར་བར་སྣེ་ལེན་ཞུ་ཚད་མི་ཐེངས་ཁྲི་3368.7ཟིན་པ་དང་། ཉིང་ཁྲི་གྲོང་ཁྱེར་ལ་ཡུལ་སྐོར་ཡོང་འབབ་སྒོར་དུང་ཕྱུར་59.22བྱུང་བ་དེ་ལོ་གོང་མ་ལས་30.26%འཕར་ཡོད། རིག་གནས་ཡུལ་སྐོར་ཐོན་ལས་ཀྱིས་བོད་ཀྱི་ཚོང་ལས་འཕེལ་རྒྱས་ལ་རིམ་བཞིན་སྐུལ་ཁྲིད་ཐུབ་ཡོད་ཅིང་། ཉིང་ཁྲི་གྲོང་ཁྱེར་གྱི་ཧྲི་ཀྲང་དབང་འདུས་ཀྱིས་ཉེ་བའི་ལོ་ཤས་རིང་། ཉིང་ཁྲི་གྲོང་ཁྱེར་གྱིས་ཡུལ་སྐོར་ཕྱོགས་སྒྱུར་རིམ་སྤོར་ལ་སྐུལ་འདེད་བཏང་བས་ཡུལ་སྐོར་བའི་མི་གྲངས་ལོ་རེ་བཞིན་མང་དུ་ཤུགས་ཆེན་ཕྱིན་ཡོད། ཉིང་ཁྲིས་འཕེལ་རྒྱས་ཀྱི་ཁོར་ཡུག་བཟང་པོ་གཏོད་རྒྱུར་གཞོལ་ནས་ཚོང་འགུགས་མ་འདྲེན་གྱི་སྲིད་ཇུས་གསར་པ་བཏོན་པས་སྒོར་དུང་ཕྱུར་ཡན་གྱི་ཁེ་ལས་བྱེད་པོ་76ཉིང་ཁྲིར་གཞིས་ཆགས་རྒྱུའི་ཡིད་དབང་བཀུག་པའི་ཁར་ཁྲོམ་རའི་གསོན་ཤུགས་རྒྱུན་ཆད་མེད་པར་འཕེལ་ཡོད་ཅེས་ངོ་སྤྲོད་བྱས་པ་རེད།
ཉིང་ཁྲིར་ནགས་ཚལ་ཁྱབ་ཚད་53.6%ཟིན་པ་དང་། ཡར་ཀླུང་གཙང་པོའི་རོང་ཆེན་དང་། གནམ་ལྕགས་འབར་བ། མི་སྟོད་འཁྱགས་རོམ། བྲག་གསུམ་མཚོ་སོགས་སྐད་གྲགས་ཆེ་བའི་རང་བྱུང་མཛེས་ལྗོངས་མང་པོ་ཡོད། 2002ལོ་ནས་འགོ་ཚུགས་པའི་ཉིང་ཁྲིའི་ཁམ་བུའི་མེ་ཏོག་ཡུལ་སྐོར་རིག་གནས་དུས་ཆེན་ནི་ཉིང་ཁྲིའི་ལོ་གཅིག་ནང་གི་ཡུལ་སྐོར་བྱེད་མང་ཤོས་ཀྱི་དུས་ཚིགས་ཤིག་རེད། ཁམ་བུའི་མེ་ཏོག་དུས་ཆེན་རིང་། དམངས་སྤྱོད་མཁའ་འགྲུལ་སྡེ་ཚན་གྱིས་ཁྲེང་ཏུའུ་དང་། ཁྲུང་ཆིང་། ཧྲེན་ཀྲེན། ཀོང་ཀྲོའུ། ཤིས་ཨན་སོགས་ཀྱི་ས་ཆ་ནས་ཉིང་ཁྲིའི་བར་གྱི་དུས་གཏན་གནམ་གྲུ་མང་དུ་བཏང་སྟེ་ཡུལ་སྐོར་བའི་འགྲོ་སྐྱོད་ཀྱི་དགོས་མཁོ་བསྐངས་ཡོད་པ་རེད།
ཟླ་3ཚེས་30ཉིན་བོད་ལྗོངས་ཉིང་ཁྲི་སྤོ་བོ་རྫོང་ཁོངས་སུ་རབ་ཏུ་བཞད་པའི་ཁམ་བུའི་མེ་ཏོག་ལས་ཡུལ་སྐོར་བ་མང་པོའི་ཡིད་དབང་བཀུག་པ་དང་། ཉིང་ཁྲིར“བོད་ཀྱི་སྔོ་ལྗང་མཛེས་ལྗོངས་ཁུལ”ཞེས་པའི་མཚན་སྙན་ཡོད་པ་དང་། ལོ་ལྟར་གྱི་ཟླ་བ་གསུམ་པར་ཁམ་བུའི་མེ་ཏོག་གཅིག་རྗེས་གཉིས་མཐུད་ངང་བཞད་པ་དང་དུས་མཚུངས་གངས་ལྗོངས་ས་མཐོར་དཔྱིད་དཔལ་རབ་ཏུ་བཞད་ཅིང་། འདི་ནི་ཟླ་3ཚེས་30ཉིན་ཉིང་ཁྲི་སྤོ་བོ་རྫོང་ཁམ་བུའི་མེ་ཏོག་ལུང་ཤུར་དུ་ཁམ་བུའི་མེ་ཏོག་ལྡུམ་ར་དང་སྔོ་ཞིང་དྭངས་བའི་གཙང་ཆུ་ཕན་ཚུན་མཛེས་རྒྱན་དུ་གྱུར་པ།


text:
འདི་ལོ་ཚུན་དུ། ནག་ཆུ་གྲོང་ཁྱེར་གྱིས་ཀྲེ་ཅང་གི“གྲོང་ཚོ་སྟོང་དཔེ་སྟོན་དང་གྲོང་ཚོ་ཁྲི་བཅོས་སྒྲིག”འདུ་འགོད་ཀྱི་ཉམས་མྱོང་སློབ་སྦྱོང་དང་ཁྱབ་གདལ་གཏིང་ཟབ་གཏོང་བ་དང་། གང་ཐུབ་ཅི་ཐུབ་དང་། ནུས་པས་ལྕོགས་ཚོད་སྒྲུབ་པ། དོན་དངོས་དང་མཐུན་པ། སྤྱོད་གོ་ཆོད་པ་དང་སྤྱོད་ཤན་ཆེ་བ། མང་ཚོགས་བློ་ཡིད་ཚིམ་པ་བཅས་ཀྱི་རྩ་དོན་ལ་གཞིགས་ནས། སྣོད་བཅུད་སྲུང་སྐྱོང་དང་དམངས་ཕྱུག་དམངས་ཁེའི་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་ཞིང་འབྲོག་མང་ཚོགས་ཀྱི་འདུན་པ་སྐོང་ཐབས་བྱས་ཡོད།
ཉེ་བའི་ལོ་ཤས་རིང་། ནག་ཆུ་གྲོང་ཁྱེར་གྱིས་ཞིང་འབྲོག་ཁུལ་གྱི་སྡོད་མལ་ཁོར་ཡུག་བཅོས་སྒྲིག་གི་ལོ་གསུམ་གྱི་བྱ་སྤྱོད་ལག་ལེན་ཤུགས་ཆེན་བསྟར་ཏེ། ཡུལ་བབ་དང་བསྟུན་ནས་ཁོར་ཡུག་བཅོས་སྒྲིག་ལ་དམ་འཛིན་ཡག་པོ་བྱས་ཤིང་། ཕྱོགས་ཁག་གི་སྟོབས་ཤུགས་དང་ལྷག་པར་དུ་རྒྱ་ཆེའི་ཞིང་འབྲོག་མང་ཚོགས་སྡོད་མལ་ཁོར་ཡུག་བཅོས་སྒྲིག་ནང་རྒྱ་ཁྱབ་ངང་ཞུགས་རྒྱུ་སྐུལ་སློང་དང་། གྲོང་གསེབ་ཀྱི་འཚོ་བའི་གད་སྙིགས་དང་བཙོག་ཆུ་བཅོས་སྒྲིག “གསང་སྤྱོད་གསར་བརྗེར”སྐུལ་འདེད་གཏོང་བ། ཞིང་འབྲོག་ལས་ཐོན་སྐྱེད་གཙང་སྦྲ་ཅན་དང་། གྲོང་ཁྱེར་དང་གྲོང་གསེབ་ཀྱི་ཁོར་ཡུག་སྲུང་སྐྱོང་གཞི་གཅིག་ཅན། གྲོང་སྡེ་འཕེལ་རྒྱས་སྣོད་བཅུད་ཅན་བཅས་མངོན་འགྱུར་ཧུར་ཐག་ཡོང་བར་བྱས་ནས་སྣོད་བཅུད་སྡོད་མལ་ལ་འཚམ་པའི་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་བྱས་པ་རེད།
ནག་ཆུ་གྲོང་ཁྱེར་གྱིས་རྩྭ་ཐང་སྣོད་བཅུད་སྲུང་སྐྱོང་དང་འཛུགས་སྐྱོང་ལ་ཤུགས་སྣོན་ཧུར་ཐག་བརྒྱབ་པ་དང་རང་བྱུང་རྩྭ་ཐང་སྲུང་སྐྱོང་བྱེད་ཤུགས་ཆེ་རུ་བཏང་ནས། སྐྱས་སྤོས་རྩྭ་གསོའི་འདུ་འགོད་དང་། མི་ཐབས་ལ་བརྟེན་ནས། རྩྭ་འདེབས་པའི་འདུ་འགོད། རྩྭ་ཁ་འབྱེད་པའི་ལས་དོན། རྩྭ་ཁ་བཀག་པ་དང་། རྩྭ་ར་སྙོལ་བ། ཕྱུགས་འཚོ་རེས་ཀྱི་ལམ་ལུགས། རྩྭ་ཐང་སྣོད་བཅུད་སྲུང་སྐྱོང་ཁ་གསབ་བྱ་དགའི་ལམ་སྲོལ་བཅས་མུ་མཐུད་ལག་བསྟར་ཡག་པོ་བྱས་ཏེ་རྩྭ་ཐང་གི་དུག་རྩྭ་དང་། གནོད་འབུ། ཨ་བྲའི་གནོད་འཚེ་བཅས་ཀྱི་འགོག་བཅོས་ལ་ཤུགས་སྣོན་བརྒྱབ་ནས་རྩྭ་ཐང་གི་སྣོད་བཅུད་ཁོར་ཡུག་སྲུང་སྐྱོང་ཡག་པོ་བྱས་ཡོད་པ་རེད།


text:
རྒྱལ་ཁབ་ཀྱིས་ཞིང་པ་དང་འབྲོག་པ་གླ་པའི་ལས་ཞུགས་ལ་དམིགས་པའི་ལུགས་དང་མི་མཐུན་པའི་རིན་བསྡུ་མེད་པ་བཟོ་རྒྱུའི་བླང་བྱ་འདོན་པ་དཔེར་ན་གནས་སྡོད་གྲོན་དངུལ་དང་། ཕྱོགས་མིའི་དོ་དམ་གྲོན་དངུལ། འཆར་ལྡན་བུ་བཙའི་དོ་དམ་གྱི་གྲོན་དངུལ། གྲོང་ཁྱེར་གྱི་སྡོད་རིན། ངལ་ནུས་བཀོད་སྒྲིག་བྱེད་གླ། ཕྱིར་ལས་ཀ་དང་ཚོང་རྒྱག་མཁན་ལ་དོ་དམ་དང་ཞབས་ཞུ་བྱེད་གླ།
ས་ཆ་གཞན། (ཞིང་ཆེན་གཞན་ )དུ་འཛུགས་སྐྲུན་བྱེད་མཁན་ཁེ་ལས་ཀྱི་དོ་དམ་གྲོན་དངུལ་སོགས་ཚུད་ཡོད། ཞིང་པ་དང་འབྲོག་པ་གླ་པར་སྲིད་འཛིན་བྱ་གཞག་གི་གྲོན་བསྡུའི་རྣམ་གྲངས་དབང་ཚད་ལས་བརྒལ་ནས་འཛུགས་རྒྱུ་གཏན་འགོག་བྱས་ཏེ་ངོ་བོ་འགྱུར་ནས་ཞིང་པ་དང་འབྲོག་པ་གླ་པའི་ས་ནས་གྲོན་དངུལ་གང་བྱུང་དུ་བསྡུ་རྒྱུ་བཀག་འགོག་བྱེད་དགོས། འབྲེལ་ཡོད་སྡེ་ཚན་གྱིས་ཞིང་པ་དང་འབྲོག་པ་གྲོང་ཁྱེར་དུ་ལས་ཞུགས་དང་ཁེ་ལས་ཀྱི་མི་སྤྱོད་འགྲོ་ལུགས་གཉེར་སྐབས་རྒྱལ་ཁབ་ཀྱི་འབྲེལ་ཡོད་གཏན་འབེབས་ལྟར་ལག་འཁྱེར་གྱི་མ་གནས་གྲོན་དངུལ་བསྡུ་བ་ཕུད་གྲོན་དངུལ་གཞན་དག་བསྡུ་མི་ཆོ ལག་འཁྱེར་གྱི་མ་གནས་གྲོན་དངུལ་དེ་སྒོར་ལྔ་ལས་བརྒལ་མི་ཆོག འབྲེལ་ཡོད་སྡེ་ཚན་དང་རྩ་འཛུགས་ཀྱིས་ཕྱིར་སྐྱོད་མཁན་ནམ་ཡང་ན་ཕྱི་ནས་ཡོང་བའི་གླ་པར་གཉེར་སྐྱོང་རང་བཞིན་གྱི་ཞབས་ཞུའི་གྲོན་དངུལ་ཐད་“རང་མོས་དང་རིན་ལྡན་”གྱི་རྩ་དོན་དང་འཚམ་པ་བྱེད་དགོས།


text:
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་8ཚེས་15ཉིན་གློག་འཕྲིན་འབྱོར་གསལ། ཉེ་ཆར། ཀྲུང་གུང་ཀྲུང་དབྱང་གིས《ཀྲུང་གོ་གུང་ཁྲན་ཏང་གི་སྒྲིག་གཞི་སྒྲིག་ཁོངས་ལས་དོན་སྲོལ་ཡིག》(གཤམ་དུ《སྲོལ་ཡིག》ཅེས་བསྡུ་རྒྱུ)བཀྲམ་པ་དང་སྦྲགས། ས་ཁུལ་ཁག་དང་སྡེ་ཚན་ཁག་ལ་བརྡ་ཐོ་བཏང་ནས་བརྩི་སྲུང་དང་ལག་བསྟར་ནན་ཏན་བྱེད་དགོས་པའི་བླང་བྱ་ཡང་བཏོན་པ་རེད།
བརྡ་ཐོའི་ནང་བསྟན་དོན། སྒྲིག་གཞི་སྒྲིག་ཁོངས་ཀྱི་ཐོན་ཁུངས་ནི་ཆབ་སྲིད་ཀྱི་ཐོན་ཁུངས་དང་སྲིད་འཛིན་གྱི་ཐོན་ཁུངས་གལ་ཆེན་ཞིག་ཡིན་ལ། སྒྲིག་གཞི་སྒྲིག་ཁོངས་ཀྱི་ལས་དོན་ནི་ཏང་གི་ལས་དོན་གལ་ཆེན་ཞིག་ཡིན། 《སྲོལ་ཡིག》ནང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས། ཏང་གིས་སྒྲིག་གཞི་སྒྲིག་ཁོངས་ལས་དོན་ལ་གཅིག་སྡུད་གཅིག་གྱུར་གྱི་འགོ་ཁྲིད་བྱེད་ཤུགས་ཆེ་རུ་བཏང་ཡོད། དེ་ནི་དུས་རབས་གསར་པའི་སྒྲིག་གཞི་སྒྲིག་ཁོངས་ལས་དོན་གྱི་རྩ་བའི་གཞི་འཛིན་ས་ཡིན་པ་རེད།
བརྡ་ཐོའི་ནང་ནན་བཤད་བྱས་དོན། 《སྲོལ་ཡིག》བཟོས་ནས་ལག་བསྟར་བྱེད་པ་ནི། ཏང་གིས་སྒྲིག་གཞི་སྒྲིག་ཁོངས་དོ་དམ་བྱེད་པའི་རྩ་དོན་དོན་འཁྱོལ་བྱས་ནས་སྒྲིག་གཞི་སྒྲིག་ཁོངས་ཁྲིམས་གཏན་ཅན་ལ་སྐུལ་འདེད་གཏོང་བ་དང་། སྒྲིག་གཞི་སྒྲིག་ཁོངས་ལས་དོན་གྱི་ཆུ་ཚད་མཐོ་རུ་གཏོང་བ། ཏང་གིས་རྒྱལ་སྲིད་སྐྱོང་བའི་རྩ་འཛུགས་ཀྱི་རྨང་གཞི་བརྟན་དུ་གཏོང་བ་བཅས་ལ་མཚོན་ན། དོན་སྙིང་གལ་ཆེན་ལྡན་པ་ཞིག་ཡིན།
བརྡ་ཐོའི་ནང་བླང་བྱ་བཏོན་དོན། ས་ཁུལ་ཁག་དང་སྡེ་ཚན་ཁག་གི་ཏང་ཨུད(ཏང་ཙུའུ)ཀྱིས་སྒྲིག་གཞི་སྒྲིག་ཁོངས་ལས་དོན་ཡག་པོ་སྒྲུབ་པའི་གལ་ཆེའི་རང་བཞིན་ལ་ངོས་འཛིན་གང་ལེགས་བྱས་ཐོག་བྱེད་པོའི་འགན་འཁྲི་དོན་འཁྱོལ་དང་། བྱེད་ཐབས་ནུས་ལྡན་སྤྱོད་པ། ལེ་ལག་ཚང་བའི་ལམ་ལུགས་འཐུས་སྒོ་ཚང་དུ་གཏོང་བ་བཅས་བྱས་ནས། 《སྲོལ་ཡིག》དོན་ཐོག་ཏུ་འཁྱོལ་རྒྱུའི་འགན་ལེན་བྱེད་དགོས། 《སྲོལ་ཡིག》དྲིལ་བསྒྲགས་སྒྲོག་འགྲེལ་དང་སློབ་སྦྱོང་གསོ་སྦྱོང་ལས་དོན་དམ་འཛིན་ཡག་པོ་བྱེད་དགོས་པ་མ་ཟད། ད་དུང་རིམ་ཁག་འགོ་ཁྲིད་ལས་བྱེད་པ་སྒྲིག་འཛུགས་ཀྱིས《སྲོལ་ཡིག》སློབ་སྦྱོང་ནན་ཏན་བྱས་ནས། 《སྲོལ་ཡིག》གི་དགོངས་དོན་ལ་གོ་བ་གཏིང་ཟབ་ལེན་པ་དང《སྲོལ་ཡིག》གི་ནང་དོན་ཁོང་དུ་ཡང་དག་ཆུད་པར་བྱེད་དགོས། ལྟ་སྐུལ་ཞིབ་བཤེར་བྱེད་ཤུགས་ཆེ་རུ་བཏང་ནས《སྲོལ་ཡིག》གི་གཏན་འབེབས་དང་འགལ་རིགས་ལ་འགན་འཁྲི་བདའ་འདེད་དང་རྩད་གཅོད་ནན་པོ་བྱེད་དགོས། ཀྲུང་དབྱང་རྩ་འཛུགས་པུའུ་དང་ཀྲུང་དབྱང་སྒྲིག་གཞི་སྒྲིག་ཁོངས་ཨུ་ལྷན་གཞུང་དོན་ཁང་གིས་འབྲེལ་ཡོད་སྡེ་ཚན་དང་མཉམ་དུ་སྤྱི་འདོམས་མཐུན་སྦྱོར་དང་ལྟ་སྐུལ་མཛུབ་ཁྲིད་བྱེད་ཤུགས་ཆེ་རུ་བཏང་ནས། 《སྲོལ་ཡིག》ལག་བསྟར་ནུས་ལྡན་ཐུབ་རྒྱུར་སྐུལ་འདེད་གཏོང་དགོས། ས་ཁུལ་ཁག་དང་སྡེ་ཚན་ཁག་གིས《སྲོལ་ཡིག》ལག་བསྟར་བྱེད་པའི་ཁྲོད་ཀྱི་གནས་ཚུལ་དང་གྲོས་འགོ་གལ་ཆེན་དུས་ཐོག་ཏུ་ཏང་ཀྲུང་དབྱང་ལ་སྙན་སེང་ཞུ་དགོས།


text:
ཀྲུང་གོ་བོད་ཀྱི་དྲ་བའི་འཕྲིན། ཚེས27ཉིན་མཚོ་སྔོན་ཞིང་ཆེན་དམངས་འཐུས་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་དང་པོར་ཞུགས་པའི་འཐུས་མི་དང་ཞིང་ཆེན་སྲིད་གྲོས་སྐབས་བཅུ་གཅིག་པའི་གྲོས་ཚོགས་ཐེངས་དང་པོར་ཞུགས་པའི་ཨུ་ཡོན་རྣམས་ཀྱིས“ཞིང་ཆེན་མི་དམངས་ཁྲིམས་ཁང་དང་ཞིང་ཆེན་མི་དམངས་ཞིབ་དཔྱོད་ཁང”གཉིས་ཀྱི་བྱ་བའི་སྙན་ཞུར་དམིགས་ནས་གྲོས་ཞིབ་དང་གྲོས་བསྡུར་བྱས།
ཞིང་ཆེན་ཏང་ཨུའི་རྒྱུན་ལས་ཨུ་ཡོན་ཞུའུ་ཧྥུའུ་ཧྲོན་དང་། ལོ་ཡུས་ལིན། རྡོ་རྗེ་རབ་བརྟན། ཆི་ཡུས། ཝང་ལིན་ཅོན། སུའུ་ཉིན། བསྟན་ཁོ་སོགས་འཐུས་ཚབ་ཚོགས་པའི་ཚན་ཆུང་དུ་ཞུགས་ནས་གྲོས་ཞིབ་དང་གྲོས་བསྡུར་བྱས
འཐུས་མི་དང་ཨུ་ཡོན་རྣམས་ཀྱིས་བལྟས་ན། ཕྱིན་ཆད་ཀྱི་ལོ་ལྔའི་ནང་དུ“ཞིང་ཆེན་མི་དམངས་ཁྲིམས་ཁང་དང་ཞིང་ཆེན་མི་དམངས་ཞིབ་དཔྱོད་ཁང”གཉིས་ཀྱིས་དཔལ་འབྱོར་བརྟན་བརླིང་དང་ཅུང་མགྱོགས་པོའི་སྒོ་ནས་འཕེལ་རྒྱས་སུ་གཏོང་བ་དང་། སྤྱི་ཚོགས་འཆམ་མཐུན་ཡོང་བར་ཡར་སྐུལ་བྱེད་པ། སྤྱི་ཚོགས་རིང་ལུགས་ཀྱི་དམངས་གཙོ་ཆབ་སྲིད་འཛུགས་སྐྲུན་བྱ་བ་ཇེ་མགྱོགས་སུ་གཏོང་བའི་ཁྲོད་དུ་དགེ་མཚན་ལྡན་པའི་ནུས་པ་གང་ལེགས་སྒོས་འདོན་སྤེལ་བྱེད་དགོས། ཞིང་ཆེན་མི་དམངས་ཁྲིམས་ཁང་གིས་འགན་ནུས་ཀྱི་ནུས་པ་གང་ལེགས་སྒོས་འདོན་སྤེལ་བྱས་ནས། སྔར་ལས་གྱོད་གཞིའི་རྒྱུ་སྤུས་ཇེ་བཟང་དུ་གཏོང་དགོས་པ་དང་། ཁྲིམས་འཛིན་འདྲི་གཅོད་བྱ་བ་ཐག་གཅོད་པའི་ཡིད་ཆེས་ཇེ་བརྟན་དུ་བཏང་ནས། དཔུང་སྡེ་འཛུགས་སྐྲུན་བྱ་བར་ཤུགས་སྣོན་དགོས། ཞིང་ཆེན་མི་དམངས་ཞིབ་དཔྱོད་ཁང་གིས་ཞིང་ཆེན་ཡོངས་ཀྱི་བྱ་བའི་ཆེ་ཕྱོགས་དཀྱིལ་སྙིང་དུ་བརྩིས་ནས། སྔར་ལས་དཔལ་འབྱོར་སྤྱི་ཚོགས་བྱ་བ་འགན་སྲུང་དང་རྒྱུན་སྲིང་དང་སྐྱོན་བྲལ་བའི་ངང་འཕེལ་རྒྱས་སུ་གཏོང་དགོས་པ་དང་། གོ་གནས་ལ་བརྟེན་ནས་ནག་ཉེས་བཟོ་བར་ཞིབ་བཤེར་ནན་མོ་བྱེད་པ་དང་སྔོན་འགོག་བྱེད་པ། ཁྲིམས་ལྟར་ཚད་གཞི་ཅན་གྱི་འཛུགས་སྐྲུན་ཆུ་ཚད་ཇེ་མཐོར་བཏང་ནས། གཞི་རིམ་གྱི་ཞིབ་དཔྱོད་བྱ་བ་དང་དཔུང་སྡེ་འཛུགས་སྐྲུན་བྱ་བར་ཤུགས་སྣོན་དགོས་སྙམ།
འཐུས་མི་དང་ཨུ་ཡོན་རྣམས་ཀྱིས་གྲོས་གཞི་བཏོན་ནས་ཁྲིམས་ཁང་དང་ཞིབ་དཔྱོད་ཁང་གཉིས་ཀྱིས་མུ་མཐུད་དུ་རུལ་སུངས་ལ་ངོ་རྒོལ་བྱེད་ཤུགས་ཇེ་དྲག་ཏུ་གཏོང་དགོས་པ་དང་། མེས་རྒྱལ་ཁ་བྲལ་དུ་གཏོང་བ་དང་། སྤྱི་ཚོགས་འཆམ་མཐུན་བརྟན་འཇགས་ཐད་ལ་གཏོར་བརླག་གཏོང་བའི་ཁྲིམས་འགལ་ནག་ཉེས་བྱ་སྤྱོད་ལ་རྡུང་རྡེག་ནན་མོ་བྱེད་དགོས། གནས་ལུགས་ཡོད་པའི་མིས་གཏུག་བཤེར་ལ་རྒྱལ་ཁ་ལེན་དགོས་པ་དང་། དཀའ་ཁག་མང་ཚོགས་ལ་ཞུ་གཏུག་བྱེད་ཐུབ་པ་བཅས་བྱས་ནས། གཞི་རིམ་གྱི་ཞབས་ཕྱི་བྱ་བ་དང་། མི་དམངས་མང་ཚོགས་ལ་ཞབས་ཕྱི་སྒྲུབ་པའི་འདུ་ཤེས་སྔར་ལས་ཇེ་དྲག་ཏུ་གཏོང་དགོས་པ་དང་། རྒྱུན་ཆད་མེད་པར་དཔུང་སྡེ་འཛུགས་སྐྲུན་བྱ་བར་ཤུགས་བསྣན་ནས། ཁྲིམས་ཁང་དང་ཞིབ་དཔྱོད་ཁང་གཉིས་ཀྱི་བྱ་བར་གྲུབ་འབྲས་གསར་བ་ལེན་པར་འབད་བརྩོན་བྱས་ནས། “མཚོ་སྔོན་གསར་བ་དང་འཚོ་བ་གསར་བའི”དམིགས་འབེན་མངོན་འགྱུར་བྱེད་པར་སྔར་ལས་འཆམ་མཐུན་གྱི་ཁྲིམས་འཛིན་ཁོར་ཡུག་ཅིག་བསྐྲུན་དགོས་པར་འདོད། །


text:
རྩོམ་ཁུངས། རེབ་གོང་བོན་མང་དྲ་བ། རྩོམ་པ་པོ། རེབ་སྐྱིད་ཡར་འཕེལ། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཞི་བདེའི་སྨོན་ལམ་ཆེན་མོ་ཚོགས་འགོ་བརྩམས་པ་དང་། འགན་འཛིན་མི་སྣས་མཆོད་བཤམས་གོ་སྒྲིག་དང་ཚོགས་ཞུགས་པ་ཡོངས་ལ་ཞི་བདེའི་སྨོན་ལམ་ཆེན་མོའི་དཔེ་དེབ་ག… དེ་ལས་མང་།གཡུང་དྲུང་བོན་གྱི་ཚོགས་ཆེན་གསུམ་སྣང་ཞིག་དགོན་ཆེན་དུ་ཚོགས་པའི་ཉིན་ལྔ་བ།
རྩོམ་པ་པོ། རྩེ་ཞིག་ཚང་ཤེས་རབ་བསྟན་པའི་ཟླ་བ། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་ས… དེ་ལས་མང་།མཛད་བཟང་ཉིན་བྱེད་འབར་བའི་འོད་རླབས།
རྩོམ་ཁུངས། རེབ་གོང་བོན་མང་དྲ་བ། རྩོམ་པ་པོ། རེབ་སྐྱིད་ཡར་འཕེལ། གཡུང་དྲུང་བོན་མཉམ་འབྲེལ་ལྷན་ཚོགས་དང་གཡས་རུའི་འཆད་རྩོད་ཆེན་མོ་ཞང་བོད་ཤེས་རིག་གཞུང་བརྒྱའི་བགྲོ་གླེང་ཚོགས་ཆེན་གསུམ་སྣང་ཞིག་དགོན་ཆེན་ནས་ཚོགས་པའི་ཉིན་བཞི་བ་ཡིན། མཉམ་འབྲེལ་ལྷན་ཚོགས་… དེ་ལས་མང་།གཡུང་དྲུང་བོན་གྱི་ཚོགས་ཆེན་གསུམ་སྣང་ཞིག་དགོན་ཆེན་ནས་ཚོགས་པའི་ཉིན་བཞི་བ།